Наредба № 6 от 17 май 2003 г. за определяне на индивидуалните месечни работни заплати на персонала, зает в средното образование

МИНИСТЕРСТВО НА ОБРАЗОВАНИЕТО И НАУКАТА

НАРЕДБА № 6 от 17 май 2003 г. за определяне на индивидуалните месечни работни заплати на персонала, зает в средното образование

Раздел I

Общи положения Чл. 1. (1) С наредбата се уреждат условията и редът за определяне на индивидуалните месечни работни заплати в системата на средното образование.

(2) Наредбата се прилага при определяне на работните заплати в държавните и общинските детски градини, училища и обслужващи звена, включени в системата на народната просвета.

(3) Към длъжността „учител" се приравняват длъжностите: помощник-директор — с преподавателска заетост, възпитател, ръководител на филиал в Междуучилищен център за трудово-политехническо обучение (МУЦТПО), ло-гопед, педагог, корепетитор, психолог, хореограф, ръководител на учебно-изчислителен кабинет, педагогически съветник, рехабилитатор, инструктор по трудово обучение.

Раздел II

Работна заплата Чл. 2. Началните основни месечни работни заплати на персонала, зает в системата на средното образование, се определят по длъжности съгласно приложения №1 и 2.

Чл. 3. (1) Основната месечна работна заплата за длъжността „директор" се определя в зависимост от категорията на училището, детската градина и обслужващото звено (приложение № 3), времето, признато за стаж по специалността, и коефициента към началната основна месечна работна заплата за длъжността (приложение № 4).

(2) Основната месечна работна заплата на директор на училище I категория с 40 и повече паралелки се увеличава с 10 на сто.

(3) Основната месечна работна заплата за длъжността „учител" се определя в зависимост от нормата за задължителна преподавателска работа, по-високата лична квалификация, времето, признато за стаж по специалността, и коефициента към началната основна месечна работна заплата за длъжността (приложение № 5).

(4) Основната месечна работна заплата за длъжностите: „помощник-директор по учебната дейност", „помощник-директор по учебно-производствената дейност" и „ръководител на филиал в МУЦТПО", се определя в зависимост от пълната норма за задължителна преподавателска работа, времето, признато за стаж по специалността, и коефициента към началната основна месечна работна заплата за длъжността „учител", посочен в приложение №5 в скалата за „учител с II професионално-квалификационна степен".

(5) Основната месечна работна заплата за длъжността „помощник-директор по административно-стопанската дейност" се определя с индивидуалния трудов договор, но не по-ниска от определената начална основна месечна работна заплата за длъжността „помощник-директор" съгласно приложение № 1.

(6) Основната месечна работна заплата на длъжностите от категория „Педагогически специалисти с ръководни функции" и „Педагогически специалисти", заемани от лица, притежаващи висше образование с присъдена образователно-квалификационна степен „специалист по..." е 86 на сто от основна месечна работна заплата за висше образование с присъдена образователно-квалификационна степен „магистър" или „бакалавър".

(7) Основната месечна работна заплата на лицата, които не отговарят на изискванията за заемане на учителско място, се определя в процент към основната месечна работна заплата за „учител" с висше образование с присъдена образователно-квалификационна степен „магистър" или „бакалавър" за съответната професионално-квалификационна степен (или без ПКС), както следва: а) за лица с висше образование с присъдена образователно-квалификационна степен „магистър" или „бакалавър" — 80 на сто; б) за лица с висше образование с присъдена образователно-квалификационна степен „специалист по..." — 70 на сто; в) за лица със средно специално и средно общо образование — 65 на сто.

(8) Основната месечна работна заплата на учителите по практика със средно специално образование и учителска правоспособност и на учителите по управление на моторни превозни средства със средно образование се определя в размера по ал. 6.

(9)При недостигане на нормата за задължителна преподавателска работа за длъжността „учител" основната месечна работна заплата на лицето се намалява, но за не повече от 5 часа седмично или 180 часа годишно.

(10) Основните месечни работни заплати за всички длъжностни наименования в системата на средното образование могат да бъдат определени и по-високи от тези в приложения № 1, 2, 4 и 5 в рамките на средните брутни работни заплати.

(11) Основната месечна работна заплата на учител не се намалява, когато нормата за задължителна преподавателска работа се допълва с учебни часове, които не са по неговата специалност.

Чл. 4. За стаж по специалността се признава времето, през което лицето е работило по трудово и служебно правоотношение: 1. на длъжност „директор", „учител" и длъжностите по чл. 1, ал. 3 в училища, детски градини и обслужващи звена в системата на народната просвета; 2.в други отрасли и дейности по специалността на висшето образование с присъдена образователно-квалификационна степен „магистър" или „бакалавър" и „специалист по...", която ползва като учител; 3. с учителска квалификация на щат като дружинен ръководител, ученически организатор в национални, регионални и общински извънучилищни учреждения; 4. като организационно-педагогически работник в национални, регионални и общински извънучилищни учреждения; 5. като училищен инспектор, методист, експерт в регионален инспекторат по образованието, Министерството на образованието и науката и други длъжности, свързани с учебно-възпитателна и организационно-методическа дейност в централните и местните органи; 6. на платена изборна работа в държавни органи и учителски синдикални организации.

Чл. 5. (1) Допълнително материално стимулиране получават лицата в трудови правоотношения към съответния период, регламентиран в нормативен акт.

(2) Конкретният размер на еднократното допълнително материално стимулиране се определя пропорционално на отработеното време, трудовото възнаграждение, при спазване на всички ограничения, определени с акт на Министерския съвет, и съгласно вътрешните правила за работна заплата. Еднократното допълнително материално стимулиране на персонала за отработено време се получава от работодателя, при който работникът или служителят е работил през това време.

Чл. 6. (1) При определяне на конкретните размери на индивидуалните работни заплати в училищата не се допускат договорености, които са по-неблагоприятни от тези в наредбата.

(2) Когато по силата на акт на Министерския съвет от определена дата са увеличени работните заплати, но персоналът, зает в системата на средното образование, към или след тази дата е бил в платен годишен отпуск, поради което увеличението не се е отразило в базата, от която се изчислява възнаграждението за платен годишен отпуск по реда на чл. 177 от Кодекса на труда, към възнаграждението за отпуска се заплаща добавка, изчислена с процента на увеличение на новото и предишното брутно трудово възнаграждение, определени по трудовото правоотношение.

(3) Обезщетенията, изплатени при прекратяване на договора, се преизчисляват на база полагащата се нова начална основна месечна работна заплата за длъжността.

Чл. 7. Елементите на брутното трудово възнаграждение, от които се изчислява възнаграждението за платен годишен отпуск по чл. 177 или обезщетенията по чл. 228 от Кодекса на труда, са: 1. основното трудово възнаграждение за отработеното време; 2. допълнителните трудови възнаграждения съгласно приложение № 6, които имат постоянен характер: а) за продължителна работа — т. 1; б) за по-висока лична квалификация на лице с образователна и научна степен „доктор", която е свързана с изпълняваната работа — т. 5.1; в) за по-висока лична квалификация на лице с професионално-квалификационна степен — т. 5.2; 3. допълнителното трудово възнаграждение при вътрешно заместване по чл. 259 от Кодекса на труда; 4. възнаграждението, заплатено при престой или при производствена необходимост по чл. 267, ал. 1 и 3 от Кодекса на труда; 5. месечната част от изплатените суми, свързани с инфлацията.

Раздел III

Допълнителни и други трудови възнаграждения Чл. 8. Видовете и размерите на допълнителните и други трудови възнаграждения, задължителни при работа по трудови правоотношения, както и специфичните за системата на средното образование се определят съгласно приложения №6 и 7.

Чл. 9. (1) Право на допълнително трудово възнаграждение за ползване в работата на професионално-квалификационна степен, по т. 5.2 от приложение № 6, имат лицата, заемащи длъжности „ръководител на филиал в МУЦТПО" и от категорията „Педагогически специалисти с ръководни функции".

(2) Допълнително трудово възнаграждение за научна степен по дисертационен труд, който е свързан с изпълняваната работа, получават лицата, заемащи длъжности от категориите „Педагогически специалист с ръководни функции" и „Педагогически специалисти".

(3) При наличие на повече от едно основание за доплащане за по-висока лична квалификация лицето получава по-благоприятното допълнително трудово възнаграждение.

Чл. 10. (1) Право на допълнително трудово възнаграждение за работа при тежки или утежнени условия на труд (т. 6 от приложение № 6) има персоналът, работещ в специалните училища, специалните детски градини и в обслужващите звена със социално предназначение.

(2) Допълнителното възнаграждение се изплаща само за действително отработеното време, през което лицето е работило при тежки или утежнени условия на труд.

Чл. 11. В съответствие с чл. 15, ал. 2 от колективния трудов договор се изплаща допълнително трудово възнаграждение за продължителна работа в размер на 0,9 на сто от основното трудово възнаграждение за всяка година трудов стаж за отрасъл „Средно образование" в рамките на средствата за работна заплата.

Чл. 12. На педагогическите специалисти, извършващи допълнителна работа извън преките служебни задължения, съгласно приложение № 7, се изплаща допълнително възнаграждение в размери, определени по чл. 13, ал. 1 и 2.

Чл. 13. (1) Учебните часове над нормата за задължителна преподавателска работа на педагогическия персонал се заплащат, както следва: 1. за учител с висше образование с присъдена образователно-квалификационни степени „магистър" или „бакалавър" — 3,00 лв.

2. за учител с висше образование с присъдена образователно-квалификационна степен „специалист по... " — 2,48 лв.

3.за учител със средно образование — 1,97 лв.

(2) Когато часът е по учебен предмет, за който придобитите от учителя образование, професионална квалификация и правоспособност не отговарят на изискванията за заемане на длъжност „учител" по този предмет, възнаграждението за часа е в размер на 1,97 лв.

(3) Когато часът на класно ръководство е над нормата за задължителна преподавателска работа, се заплаща в размер на 3,00 лв.

Допълнителни разпоредби § 1. Професионално-квалификационна степен се удостоверява със свидетелство, издадено от специализираните институти за повишаване квалификацията на учителите съгласно чл. 15, ал. 1 от Наредба № 5 от 1996 г. за условията за повишаване квалификацията на педагогическите кадри в системата на народната просвета и реда за придобиване на професионално-квалификационни степени (обн., ДВ, бр. 6 от 1997 г.; попр., бр. 8 от 1997 г.; доп., бр. 73 от 1997 г.; изм. и доп., бр. 101 от 1999 г.). § 2. Директорите на училищата, детските градини и обслужващите звена при изменение на работните заплати подписват допълнителни споразумения към основния трудов договор със служителите и работниците. § 3. Тази наредба не се прилага за определяне на работните заплати на работещите в обслужващите звена по чл. 33а, ал. 1, т. 1, 3, 4 и 6 от Закона за народната просвета-научно-информационни, за управление на международни програми, за организиран отдих и спорт и за оперативно управление и финансово осигуряване на системата на народната просвета. § 4. Необходимите средства за прилагане на наредбата се осигуряват в рамките на средствата за работна заплата и в съответствие с § 4 от Постановление № 40 на Министерския съвет от 2003 г. за работната заплата в бюджетните организации и дейности (ДВ, бр. 17 от 2003 г.).

Заключителни разпоредби § 5. Наредбата е съгласувана с министъра на труда и социалната политика и с министъра на финансите, както и по реда на чл. 15, ал. 1 от Колективния трудов договор за отрасъл „Средно образование". § 6. Наредбата се издава на основание чл. 7, ал. 1, т. 2 от Постановление № 40 на Министерския съвет от 2003 г. за работната заплата в бюджетните организации и дейности и влиза в сила от 1 януари 2003 г.

Министър: Вл. Атанасов

Приложение № 1 към чл. 2 и чл. 3, ал. 5 и 10

Класификатор на длъжностите и началните основни месечни работни заплати

Приложение № 2 към чл. 2 и чл. 3, ал. 10

Таблица на длъжностите и началните основни месечни работни заплати

Приложение № 3 към чл. 3, ал. 1

Таблица за категоризация на детските градини, училищата и обслужващите звена

Приложение № 4 към чл. 3, ал. 1 и 10

Таблица за определяне на основната работна заплата за длъжността „директор" Коефициенти към началната основна работна заплата

Приложение № 5 към чл. 3, ал. 3, 4 и 10

Таблица за определяне на основната работна заплата за длъжността „учител" Коефициенти към началната основна работна заплата

Приложение № 6 към чл. 7, т. 2, чл. 8, чл. 9, ал. 1, чл. 10, ал. 1

Таблица за допълнителните и други трудови възнаграждения в системата на средното образование

Приложение № 7 към чл. 8 и 11

Таблица за видовете допълнителна работа, извършвана от педагогическия персонал в училищата Виж приложенията в PDF-а на броя