Постановление № 39 от 23 февруари 2012 г. за предоставяне на финансови средства от централния бюджет за 2012 г. по бюджета на Министерството на земеделието и храните за финансиране изпълнението на проект „Актуализация на цветна цифрова ортофотокарта на страната в периода 2012 – 2015 г. чрез ново самолетно заснемане“ за нуждите на Системата за идентификация на земеделските парцели

ПОСТАНОВЛЕНИЕ № 39 ОТ 23 ФЕВРУАРИ 2012 Г. за предоставяне на финансови средства от централния бюджет за 2012 г. по бюджета на Министерството на земеделието и храните за финансиране изпълнението на проект „Актуализация на цветна цифрова ортофотокарта на страната в периода 2012 – 2015 г. чрез ново самолетно заснемане“ за нуждите на Системата за идентификация на земеделските парцели

МИНИСТЕРСКИЯТ СЪВЕТ ПОСТАНОВИ: Чл. 1. (1) Министърът на финансите да предостави от централния бюджет за 2012 г. средства в размер 1 600 000 лв. по бюджета на Министерството на земеделието и храните за финансиране изпълнението на проект „Актуализация на цветна цифрова ортофотокарта на страната в периода 2012 – 2015 г. чрез ново самолетно заснемане“ за нуждите на Системата за идентификация на земеделските парцели, утвърдени като целеви разходи по централния бюджет за 2012 г.

(2) Остатъкът от необходимите средства за 2012 г. в размер 1 227 200 лв. за финансиране на проекта по ал. 1 да се осигури в рамките на одобрения бюджет на Министерство на земеделието и храните за 2012 г.

(3) Необходимите за финансиране на цялостното изпълнение на проекта по ал. 1 средства в размер 7 912 800 лв. да бъдат заявени от Министерството на земеделието и храните в рамките на бюджетната процедура за включване на разчетите в тригодишната бюджетна процедура и разходните тавани за този период.

Чл. 2. Министърът на финансите да извърши налагащите се промени по бюджета на Министерството на земеделието и храните за 2012 г.

Заключителни разпоредби § 1. Постановлението се приема на основание чл. 35, ал. 1 от Закона за устройството на държавния бюджет. § 2. Изпълнението на постановлението се възлага на министъра на финансите и на министъра на земеделието и храните. § 3. Постановлението влиза в сила от 22 февруари 2012 г.

За министър-председател: Симеон Дянков

Главен секретар на Министерския съвет: Росен Желязков