Постановление № 105 от 13 май 2003 г. за изменение и допълнение на нормативни актове на Министерския съвет

МИНИСТЕРСКИ СЪВЕТ

ПОСТАНОВЛЕНИЕ № 105 ОТ 13 МАЙ 2003 Г. за изменение и допълнение на нормативни актове на Министерския съвет

МИНИСТЕРСКИЯТ СЪВЕТ ПОСТАНОВИ: § 1. В Устройствения правилник на Националното управление по горите, приет с Постановление № 167 на Министерския съвет от 2000 г. (обн., ДВ, бр. 69 от 2000 г.; изм. и доп., бр. 88 и 99 от 2001 г.), се правят следните изменения и допълнения: 1. В чл. 3, ал. 1 след думите „министър-председателя" се поставя точка и текстът до края се заличава.

2. В чл. 4, ал. 2 думите „средствата в Националния фонд „Българска гора" се заменят с „бюджета на Министерството на земеделието и горите".

3. В чл. 5, ал. 1, т. 17 след думите „правомощия на" се добавя „заместник-началника на НУГ или".

4. Създава се чл. 5а: „Чл. 5а. (1) При осъществяване на правомощията си началникът се подпомага от заместник-началник.

(2) Заместник-началникът се назначава от началника по трудово правоотношение.

(3) При отсъствие на началника или при ползване на законоустановен отпуск функциите му се изпълняват от заместник-началника, с изключение на правото да назначава и уволнява служители на НУГ и ръководители на структури и териториални звена на НУГ."

5. В чл. 7, ал. 1 думите „горски стопанства" се заличават.

6. В чл. 10, ал. 2 думите „Административно-правно и информационно обслужване и финансово-стопански дейности" се заменят с „Административно-правно и информационно обслужване".

7. В чл. 11 се правят следните изменения и допълнения: а) думите „Административно-правно и информационно обслужване и финансово-стопански дейности" се заменят с „Административноправно и информационно обслужване"; б) точка 1 се отменя; в) точка 2 се изменя така: „2. организира и контролира поддържането на материалната база на НУГ, неговите структури и териториални звена и нейното съхраняване;" г) точки 14 — 17 се отменят; д) точка 28 се изменя така: „28. събира, обобщава и съхранява информацията, получена от структурите и териториалните звена на НУГ;" е) създават се т. 29 — 34: „29. разработва и внедрява информационна система за горите в Република България; 30. съгласува програми, обслужващи информационната дейност на структурите и териториалните звена на НУГ; 31. упражнява методическо ръководство при използване на електронноизчислителната техника и обработка на данни; 32. координира разпространяването и внедряването на програмни продукти в практиката на структурите и териториалните звена на НУГ; 33. внедрява и поддържа локална мрежа, Интернет и други средства за комуникация в НУГ и в неговите структури и специализирани териториални звена; 34. участва в комисии и експертни съвети по внедряването, поддържането и използването на програмни продукти, база данни и електронна техника."

8. В чл. 12, ал. 2 т.2 се изменя така: „2. дирекция „Икономическа политика, охрана и ловно стопанство;".

9. В чл. 13 се правят следните изменения и допълнения: а) в т. 12 думата „опазването" се заменя със „защитата"; б) в т. 16 думата „недържавните " се заличава, а думата „гори" се заменя с „горите"; в) точка 18 се изменя така: „18. управлява, контролира, координира и отчита дейността в защитените местности и природните забележителности, по отношение на които се прилагат разпоредбите на Закона за горите, и в природните паркове;" г) в т. 25 се правят следните изменения и допълнения: аа) в буква „а" думите „по чл. 27 от Закона за горите" се заличават; бб) в буква „б" думите „по чл. 51, ал. 1 от Правилника за прилагане на Закона за горите, приет с Постановление № 80 на Министерския съвет от 1998 г. (ДВ, бр. 41 от 1998 г.)" се заличават; вв) в буква „в" думите „по чл. 29, ал. 1 от Закона за горите" се заличават; гг) създават се букви „г" и „д": „г) публичен регистър на лицата, упражняващи частна лесовъдска практика; д) публичен регистър на търговците, имащи право да извършват дейности в горския фонд."; д) създават се т. 26 — 32: „26. организира, контролира, координира и отчита дейностите по отдаване на ползванията в горите и възлагане на лесокултурните мероприятия; 27. анализира статистическата информация за горите; 28. контролира и отчита страничните ползвания от горите; 29. събира и предоставя информация за състоянието и тенденцията на пазарите на дървесина и други суровини и продукти, добивани от горския фонд; 30. анализира развитието на вътрешния пазар на горски продукти и световната пазарна конюнктура и дава предложения за формиране на търговската политика в сектора; 31. извършва маркетингови проучвания на горските продукти, изготвя и разпространява анализи за тях; 32. осъществява контакти между български и чуждестранни партньори за осъществяване на търговски сделки между заинтересуваните страни и за привличане на чуждестранни инвестиции в областта на горското стопанство."

10. В чл. 14 се правят следните изменения и допълнения: а) думите „Управление на горските и ловните ресурси и икономическа политика" се заменят с „Икономическа политика, охрана и ловно стопанство"; б) точки 4, 5, 6 и 7 се изменят така: „4. извършва обработка на документация, която отразява стопанските процеси, свързани с дейността на НУГ и неговите структури и специализирани териториални звена; 5. участва в разработването на нормативни актове по планирането и управлението на финансовите средства; 6. координира дейностите по изпълнението на бюджета на структурите и специализираните териториални звена на НУГ; 7. осъществява методическо ръководство на органите и поделенията на НУГ по прилагането на Закона за счетоводството и актовете по прилагането му;" в) точки 8 и 9 се отменят; г) точка 11 се изменя така: „11. предлага на началника на НУГ разпределението на бюджетните кредити по структурите и териториалните звена на НУГ;" д) точка 13 се отменя; е) в т. 20 се правят следните изменения и допълнения: аа) в буква „а" думите „по чл. 24, ал. 2 от Правилника за прилагане на Закона за лова и опазване на дивеча (ППЗЛОД), приет с Постановление № 151 на Министерския съвет от 2001 г. (ДВ, бр. 58 от 2001 г.)" се заличават; бб) в буква „б" думите „по чл. 25, ал. 4 ППЗЛОД" се заличават; вв) в буква „в" думите „по чл. 62, ал. 2 ППЗЛОД" се заличават; гг) в буква „г" думите „по чл. 75, ал. 4 ППЗЛОД" се заличават; дд) в буква „д" думите „по чл. 78, ал. 9 ППЗЛОД" се заличават; ее) в буква „е" думите „по чл. 80, ал. 8 от Закона за горите" се заличават; ж) създават се т. 21 — 27: „21. осъществява контрол по Системата за електронни бюджетни разплащания „СЕБРА"; 22. организира, контролира, координира и отчита дейностите по опазване на горите от пожари и охраната на горите и земите от горския фонд, дивеча и рибните ресурси във водните обекти, ползвани за любителски риболов; 23. организира и участва в разработването на програми за обучение, подготовка и квалификация на служители, ангажирани с охраната; 24. организира изготвянето и контролира изпълнението на проекти, планове и програми, свързани с опазването на горите от пожари; 25. участва в разработването и изпълнението на национални и международни програми, свързани с опазването на горите от пожари и охраната на горите и земите от горския фонд, дивеча и рибните ресурси във водните обекти, ползвани за любителски риболов; 26. координира и контролира дейностите на структурите и териториалните звена на НУГ, свързани с опазването на горите от пожари и охраната на горите и земите от горския фонд, дивеча и рибните ресурси във водните обекти, ползвани за любителски риболов; 27.осъществява координация с Министерството на вътрешните работи и други институции за участие в специализирани акции за проверка на сигнали за нарушения в горите."

11. Навсякъде в правилника думите „органи и поделения" се заменят със „структури и специализирани териториални звена".

12. Приложението към чл. 7, ал. 3 се изменя така: „Приложение към чл. 7, ал. 3

Численост на персонала в Националното управление по горите и в неговите структури и териториални звена - 9034 щатни бройки

Началник 1

Заместник-началник 1

Главен секретар 1

Служител по сигурността на информацията 1

Обща администрация 29 в т. ч.: дирекция „Административно-правно и информационно обслужване" 29

Специализирана администрация 66 в т. ч.: дирекция „Горско стопанство" 35 дирекция „ Икономическа политика, охрана и ловно стопанство" 31

Общо за Националното управление по горите 99

Структури и териториални звена на Националното управление по горите 8935" § 2. В Правилника за прилагане на Закона за горите, приет с Постановление № 80 на Министерския съвет от 1998 г. (обн., ДВ, бр. 41 от 1998 г.; изм. и доп., бр. 74 от 2002 г.; попр., бр. 79 от 2002 г.), чл. 31 се отменя.

Заключителна разпоредба § 3. Постановлението влиза в сила от деня на обнародването му в „Държавен вестник".

Министър-председател: Симеон Сакскобургготски

Главен секретар на Министерския съвет: Севдалин Мавров