Решение № 58 от 24 януари 2003 г. за утвърждаване списък на стоки и услуги, чието производство се възлага на специализираните предприятия, трудово-лечебните бази и кооперации на инвалиди по реда на Закона за обществените поръчки

РЕШЕНИЕ № 58 ОТ 24 ЯНУАРИ 2003 Г. за утвърждаване списък на стоки и услуги, чието производство се възлага на специализираните предприятия, трудово-лечебните бази и кооперации на инвалиди по реда на Закона за обществените поръчки

На основание чл. 22, т. 1 от Закона за защита, рехабилитация и социална интеграция на инвалидите

МИНИСТЕРСКИЯТ СЪВЕТ

РЕШИ: 1. Утвърждава списък на стоки и услуги, чието производство се възлага на специализираните предприятия, трудово-лечебните бази и кооперации на инвалиди чрез процедура на договаряне по чл. 16, ал. 1, т. 7 от Закона за обществените поръчки съгласно приложението.

2. Отменя Решение № 758 на Министерския съвет от 1999 г. за утвърждаване на списък на стоки и услуги, чието производство се възлага на специализираните предприятия и кооперации на инвалиди (ДВ, бр. 18 от 2000 г.).

Министър-председател: Симеон Сакскобургготски

Главен секретар на Министерския съвет: Севдалин Мавров

Приложение към т. 1

Списък на стоки и услуги, чието производство се възлага на специализираните предприятия, трудово-лечебните бази и кооперации на инвалиди по реда на Закона за обществените поръчки

I. Стоки

1. Спално бельо (пижами и нощници).

2. Постелъчно бельо.

3. Дюшеци и възглавници.

4. Работни и униформени облекла и обувки.

5. Медицински калцуни и тампони за лабораторни изследвания.

6. Специализирани предпазни облекла и средства.

7. Мебелно обзавеждане и дограма за административни и обществени сгради.

8. Елементи на електрически инсталации в сгради, без електрическите уредби и кабелите.

9. Стоки от пластмаса, предназначени за употреба в бита.

10. филтриращи елементи за двигатели с вътрешно горене и чисти помещения.

11. Производство на рехабилитационни уреди.

12. Трикотажни изделия.

13. Висящи, стоящи и стенни лампи.

14. Изделия на хранително-вкусовата промишленост — тахан халва, кори за вафли и диетични храни.

15. Бебешка и детско-юношеска конфекция и трикотаж.

16. Ръстови марки и химически знаци за въздействие.

II. Услуги

1. Полиграфически услуги: а) проектиране, дизайн и предпечатна подготовка, висок и четирицветен офсетов и ситопечат, стандартни и нестандартни: акциденция, етикети, опаковки, листовки, инструкции и др.; б) картонени опаковки до 400 г, обработка на мукава до 2,5 мм, щанцоване и книговезки услуги; в) тетрадки, картекс папки и папки с машина, бележници, учебници, книги.

2. Бояджийски услуги: а) боядисване на сгради, помещения, други площи, инсталации (включително транспортни ленти), машини, метали, дърво и други материали; б) шпакловка, поставяне на основа за боядисване— безир, грунд и други; в) частично иззиждане и измазване на помещения и зидарии; г) различни видове замазки, подови настилки, теракота, фаянс.

3. Автотапицерски услуги: а) ремонт на седалки и врати; б) тапицировка на автомобила.