Наредба № 56 от 4 януари 2018 г. за минималното съдържание на инвестиционните политики на фондовете за допълнително пенсионно осигуряване

КОМИСИЯ ЗА ФИНАНСОВ НАДЗОР

НАРЕДБА № 56 от 4 януари 2018 г. за минималното съдържание на инвестиционните политики на фондовете за допълнително пенсионно осигуряване Чл. 1. С наредбата се урежда минималното съдържание на инвестиционните политики на фондовете за допълнително задължително пенсионно осигуряване и фондовете за допълнително доброволно пенсионно осигуряване.

Чл. 2. Инвестиционната политика на фондовете по чл. 1 трябва да съдържа раздели относно: 1. общата рамка на инвестиционната дейност и политика на фонда; 2. инвестиционните цели на фонда; 3. политиката за постигане на поставените цели; 4. инвестиционните рискове и управлението на риска; 5. условията, периодичността и сроковете за преразглеждане на инвестиционната политика.

Чл. 3. Разделът на инвестиционната политика по чл. 2, т. 1 включва: 1. равнища на отговорности и процес на вземане на инвестиционни решения, като се уреждат: а) редът и начинът за вземане, одобряване и документиране на инвестиционните решения, в т. ч. лицата, отговорни за изготвяне на предложения и анализи; б) контролът върху изпълнението, лицата, които го осъществяват, и техните функции и отговорности; 2. правила за определяне и следене на нуждите от текуща ликвидност на фонда; 3. предвидените от пенсионноосигурителното дружество мерки за предотвратяване на конфликт на интереси при инвестиране на средствата на фонда, лицата, които ги прилагат, и техните задължения във връзка с това; 4. правила за изпълнение на инвестиционните сделки, вкл. за ограничаване на прекомерния оборот на портфейлите; 5. политиката, която ще следва пенсионноосигурителното дружество при упражняването на правата на фонда като собственик на финансовите инструменти; 6. показатели за оценяване на инвестиционните резултати (доходност и риск), вкл. методи и периодичност за изчисляването им; 7. периодичност на оповестяване и начин на представяне на резултатите от инвестиционната дейност.

Чл. 4. Разделът на инвестиционната политика по чл. 2, т. 2 включва: 1. цели по отношение на доходността – в зависимост от очакванията и прогнозите за доходността на пазарите на отделните класове активи в средносрочен (до 3 години) и дългосрочен (над 5 години) план; 2. цели по отношение на риска в зависимост от: а) ограниченията, свързани с инвестиционния хоризонт; б) ликвидните нужди; в) други ограничения, които следва да бъдат описани; 3. критерии за постигане на целите на инвестиционната политика (предварително определени абсолютни или относителни критерии, пазарен индекс, еталон (бенчмарк) или други количествени критерии, с които се съпоставят резултатите от инвестиционната дейност).

Чл. 5. Разделът на инвестиционната политика по чл. 2, т. 3 включва: 1. обосновка на инвестиционната политика, в т. ч. факторите и обстоятелствата, които я определят; 2. целево стратегическо разпределение на активите на фонда и граници на допустимите отклонения; 3. видове инвестиции: а) списък на допустимите инвестиционни инструменти в рамките, определени от закона, и количествените ограничения за отделните класове и видове активи; б) количествено разпределение на инвестициите по конкретни географски региони и пазари; в) секторна диверсификация; 4. специфични изисквания към характеристиките на отделните класове активи; 5. диверсификация на портфейла по различни класове активи; 6. инвестиционните ограничения, които се спазват при инвестиране на средствата на фонда; 7. специфични инвестиционни стратегии или стилове; 8. политика по отношение на инвестициите в колективни инвестиционни схеми и алтернативни инвестиционни фондове; 9. политика по отношение на инвестициите в инвестиционни имоти; 10. политика по отношение на сключването на репо сделки и обратни репо сделки; 11. максимален размер на ликвидните парични средства на фонда, определен като процент от неговите активи.

Чл. 6. Разделът на инвестиционната политика по чл. 2, т. 4 включва: 1. идентификация на инвестиционните рискове; 2. методи за измерване на риска на портфейла и рисковете на отделните активи в него; 3. рисков профил на портфейла и толерантност към риска; 4. правила и процедури за наблюдение, оценка и контрол на инвестиционния риск, включващи описание на техники и стратегии за управление на риска; 5. използване на хеджиращи сделки – цели на използването, видове сделки, рисковете, които ще се хеджират, размера на рисковата експозиция, както и степен на хеджиране на инвестиционните рискове, свързани с инвестициите на фонда; 6. предвидените действия за избягване на механичното доверяване на кредитни рейтинги и лицата, които ги присъждат.

Чл. 7. Разделът на инвестиционната политика по чл. 2, т. 5 включва: 1. периодичност и методи за оценка на ефективността на инвестиционната политика; 2. процедури и критерии за преразглеждане на инвестиционната политика; 3. процедури за въвеждане на промени в инвестиционната политика.

Заключителни разпоредби § 1. Наредбата влиза в сила в деня на обнародването й в „Държавен вестник“ за инвестиционните политики на фондовете за допълнително доброволно пенсионно осигуряване по професионални схеми, а за инвестиционните политики на универсалните пенсионни фондове, на професионалните пенсионни фондове и на фондовете за допълнително доброволно пенсионно осигуряване влиза в сила от 19.11.2018 г. § 2. Наредбата се издава на основание чл. 175а, ал. 1, чл. 249, ал. 1 и чл. 251в от Кодекса за социално осигуряване и е приета с Решение № 22-Н от 4.01.2018 г. на Комисията за финансов надзор.

Председател: Карина Караиванова