Наредба № 42 от 3 ноември 2010 г. за изграждането и поддържането на информационна система за оценка, управление и контрол на риска, в т.ч. за издаване на полици по задължителните застраховки по чл. 249, т. 1 от Кодекса за застраховането

КОМИСИЯ ЗА ФИНАНСОВ НАДЗОР

НАРЕДБА № 42 от 3 ноември 2010 г. за изграждането и поддържането на информационна система за оценка, управление и контрол на риска, в т.ч. за издаване на полици по задължителните застраховки по чл. 249, т. 1 от Кодекса за застраховането

Глава първа

ОБЩИ ПОЛОЖЕНИЯ Чл. 1. С наредбата се уреждат изискванията към информационните системи на застрахователите и тяхната оперативна съвместимост с информационните системи, регистри и бази данни, създавани и поддържани от Информационния център към Гаранционния фонд (наричан по-нататък „информационния център“).

Чл. 2. С наредбата се уреждат и изискванията към издаването и отчитането на договорите за задължителната застраховка „Гражданска отговорност“ на автомобилистите, договорите за гранична застраховка и сертификатите „Зелена карта“ (наричани по-нататък „договорите“).

Глава втора

ИЗИСКВАНИЯ

Раздел I

Изисквания към информационните системи на застрахователите Чл. 3. (1) Застрахователите адаптират информационните си системи към тези на информационния център, така че да се гарантира ефективното прилагане на възможността за точна оценка, управление и контрол на всички присъщи рискове, фактори и обстоятелства, характерни за застраховките по чл. 2.

(2) Всеки застраховател изгражда и поддържа информационна система за генериране, издаване и отчитане на сключените договори по застраховките по чл. 2.

(3) Информационната система трябва да гарантира коректно и точно въвеждане на данните от свидетелството за регистрация на моторното превозно средство.

(4) Задълженията по предходните алинеи се отнасят за сключване и отчитане на всички договори по чл. 2, включително и тези, сключени чрез застрахователни посредници.

(5) Управителният съвет на Гаранционния фонд утвърждава формати и образци, необходими за генериране на информацията, както и изготвя вътрешни правила и процедури за осигуряване на регламентиран и контролиран достъп на застрахователите до базите данни, създавани и поддържани в информационния център. Вътрешните правила се представят за одобрение на заместник-председателя, ръководещ управление „Застрахователен надзор“ (наричан по-нататък „заместник-председателя“).

Раздел II

Изисквания към издаването и отчитането на договорите за задължителните застраховки по чл. 2 Чл. 4. (1) Договорите имат единна унифицирана номерация, генерирана по ред и при условия, определени от управителния съвет на Гаранционния фонд.

(2) Договорът се генерира и издава от електронната система на застрахователя. При генериране на договора се извършва проверка на входните данни.

(3) Сключен договор се отчита в информационния център и в Комисията за финансов надзор (наричана по-нататък „комисията“) до 24 часа от неговото сключване.

(4) Корекция на допуснати грешки при отчитането на договор се извършва в срок до 48 часа от сключването на договора.

(5) Договорите се отчитат съобразно форматите и образците по чл. 3, ал. 5. Договор, който не е отчетен в съответствие с форматите и образците по изречение първо, или по който има непопълнени полета, или полета, съдържащи грешни или неточни данни, се приема за неотчетен. Не се считат за непопълнени полета тези, за които е налице законово основание.

Чл. 5. Застрахователите след съгласуване с управителния съвет на Гаранционния фонд представят в комисията техническите си задания за адаптиране на информационните си системи съобразно изискванията на чл. 4 и ги публикуват по подходящ начин на електронните си страници в интернет.

Чл. 6. Застрахователите осигуряват техническа възможност за извършване на проверки от служители на комисията относно изпълнението на процедурите, правилата и процесите за изпълнение на изискванията по чл. 3, ал. 2 и чл. 4.

Глава трета

АДМИНИСТРАТИВНОНАКАЗАТЕЛНИ РАЗПОРЕДБИ Чл. 7. (1) Лицата, които са извършили нарушение на наредбата, както и лицата, които са допуснали извършването на такива нарушения, се наказват с наказанията по чл. 319 от Кодекса за застраховането, ако деянието не съставлява друго нарушение по част седма от Кодекса за застраховането.

(2) Актовете за установяване на административни нарушения на наредбата се съставят от длъжностни лица, оправомощени от заместник-председателя, а наказателните постановления се издават от заместник-председателя.

(3) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

ПРЕХОДНИ И ЗАКЛЮЧИТЕЛНИ РАЗПОРЕДБИ § 1. Наредбата се издава на основание чл. 295а, ал. 3 от Кодекса за застраховането и е приета с Решение № 121-Н от 3.11.2010 г. на Комисията за финансов надзор. § 2. В срок четири месеца от влизането в сила на наредбата управителният съвет на Гаранционния фонд изготвя вътрешните правила по чл. 3, ал. 5 и ги представя за одобрение. § 3. В срок шест месеца от влизането в сила на наредбата застрахователите, съгласувано с Гаранционния фонд, адаптират информационните си системи съобразно изискванията по чл. 3, ал. 1, както и осигуряват техническите възможности по чл. 6.

§ 4. В срок четири месеца от влизането в сила на наредбата управителният съвет на Гаранционния фонд определя реда и условията за генериране на единната унифицирана номерация на договорите, както и механизмите за тяхното изпълнение и спазване от застрахователите. § 5. В срок шест месеца от влизането в сила на наредбата застрахователите представят в комисията техническите си задания за адаптиране на информационните си системи по чл. 5.

§ 6. Комисията може да дава указания по прилагането на наредбата.

Председател: Ст. Мавродиев