Устройствен правилник на Музикален център „Борис Христов"

УСТРОЙСТВЕН ПРАВИЛНИК на Музикален център „Борис Христов"

Раздел I

Общи положения Чл. 1. Този правилник урежда устройството и дейността на Музикален център „Борис Христов" (МЦ „Борис Христов").

Чл. 2. Музикалният център „Борис Христов" е юридическо лице на бюджетна издръжка към Министерство на културата, второстепенен разпоредител с бюджетни кредити.

Чл. 3. Музикалният център „Борис Христов" се създава, преобразува и закрива от Министерския съвет по предложение на министъра на културата.

Чл. 4. Музикалният център „Борис Христов" е с предмет на дейност: осъществяване на репетиционно-образователна дейност в курсове, вокално-майсторски класове и други форми за усъвършенстване на талантливи млади певци; организиране на публично-кон-цертна дейност на талантливи млади певци, участници в курсовете и майсторските класове, студенти в Държавната музикална академия „Панчо Владигеров" и на специализанти в Българската музикална академия в Рим; поддържане на библиотечен фонд с литературни произведения, нотен материал и звуко-носители с изпълнения на Борис Христов; съхраняване и представяне на вещи, ползвани от Борис Христов.

Чл. 5. Дейността на МЦ „Борис Христов" се основава на принципите на демократизма и свободата в творческите процеси и равнопоставеността на всички субекти, ангажирани със създаване, разпространение и съхраняване на музикалната култура.

Раздел II

Устройство и управление Чл. 6. (1) Музикалният център „Борис Христов" се ръководи от директор.

(2) Директорът се назначава от министъра на културата след провеждане на конкурс.

(3) Директорът организира, координира и контролира цялостната дейност на МЦ „Борис Христов", като: 1. представлява МЦ „Борис Христов" пред всички държавни органи, физически и юридически лица в страната и в чужбина; 2. управлява средствата на МЦ „Борис Христов"; 3. в качеството си на работодател сключва, изменя и прекратява трудовите договори на работниците и служителите, определя размера на индивидуалните трудови възнаграждения и другите материални стимули в съответствие с наличните средства и нормативни изисквания, изработва Правилник за вътрешния трудов ред, изготвя характеристики на всички работници и служители в центъра и вътрешни правила за работна заплата; 4. осъществява взаимодействието и координацията на МЦ „Борис Христов" с държавните органи и културни организации; 5. сключва договорите за финансиране на проекти и други инициативи, утвърждава начините и формите за отчитане на реализираната дейност и контролира изпълнението им.

Чл. 7. В рамките на утвърдената численост на персонала МЦ „Борис Христов" определя самостоятелно своята структура.

Раздел III

Основни функции и задачи Чл. 8. Музикален център „Борис Христов": 1. подпомага развитието на млади музикални таланти; поощрява и утвърждава младите музикални дарования (приоритетно — в оперното музикално-изпълнителско изкуство) за формиране на професионалните им качества и за изграждане на артистичната им кариера; 2. популяризира и съхранява чрез дейности и изяви делото на Борис Христов, както и превръщането на МЦ „Борис Христов" в културно средище; 3. организира провеждането на национални и международни прояви — майсторски класове, концерти, конкурси, участия във фестивали и др.; 4. инициира създаването на стипендии, награди и др.; 5. осъществява контакти и сътрудничество с други културни институти и организации, колективи и творци от страната и в чужбина; 6. работи за спазване на Закона за авторското право и сродните му права; 7. осъществява и други функции и задачи, възложени от министъра на културата или по съответния законов ред.

Раздел IV

Финансиране Чл. 9. (1) Музикален център „Борис Христов" се финансира от: 1. бюджета на Министерство на културата; 2. реализирани собствени приходи от продажба на услуги, наеми и др.; 3. спонсорство, дарения и други от български и чуждестранни физически и юридически лица.

(2) Средствата се разходват за: 1. издръжка на центъра; 2. финансово обезпечаване на дейности, пряко свързани с функциите на центъра; 3. капиталови разходи.

Раздел V

Организация на работата Чл. 10. Организацията на труда в МЦ „Борис Христов", разпределението на работното време, конкретните права и задължения и спазването на трудовата дисциплина се уреждат с правилника за вътрешния трудов ред.

Заключителни разпоредби § 1. Правилникът се издава на основание § 1 от Постановление № 102 на Министерски съвет от 2003 г. за създаване на държавен културен институт Музикален център „Борис Христов". § 2. Изпълнението на правилника се възлага на директора на центъра. § 3. Правилникът влиза в сила от датата на обнародването му в „Държавен вестник".

Министър: Б. Абрашев