Инструкция № 2 от 14 юли 2011 г. за определяне на реда за създаване, използване и закриване на информационните фондове и за контрола върху тях в служба „Военна информация“

МИНИСТЕРСТВО НА ОТБРАНАТА

ИНСТРУКЦИЯ № 2 от 14 юли 2011 г. за определяне на реда за създаване, използване и закриване на информационните фондове и за контрола върху тях в служба „Военна информация“

Раздел I

Общи положения Чл. 1. С тази инструкция се уреждат условията и редът за изграждане, експлоатиране, контрол и закриване на информационни фондове в служба „Военна информация“ (СВИ).

Чл. 2. Изграждането, поддържането и използването на информационни фондове е с цел подпомагане дейността на структурните звена на СВИ.

Чл. 3. Информационните фондове се изграждат, експлоатират, контролират и закриват при спазването на следните принципи: 1. законосъобразност; 2. единство на информационния процес; 3. съотносимост към законовите задачи на службата; 4. спазване на правилата за защита на класифицираната информация и на личните данни; 5. ефективност.

Чл. 4. Защитата на данните в информационните фондове на СВИ се организира и осъществява съгласно действащото законодателство.

Чл. 5. Фондовете се изграждат като документални и автоматизирани.

Чл. 6. (1) В информационните фондове се обработват лични данни, свързани с националната сигурност и отбраната. При обработването им не се иска съгласието на физическото лице, то не се информира и не се предоставят личните му данни на трети лица.

(2) Личните данни от информационните фондове може да се предоставят само при оперативна необходимост на държавни органи в рамките на тяхната компетентност.

(3) Обработването на личните данни се осъществява при условията и по реда на Закона за защита на личните данни.

Чл. 7. Редът за регистриране, съхраняване, получаване на достъп и използване на документите, свързани с оперативната работа в СВИ, се определя с акт на директора на службата.

Раздел II

Изграждане на информационни фондове на СВИ Чл. 8. (1) Информационните фондове се изграждат при отделните структурни звена на СВИ съобразно функционалната им компетентност.

(2) Информационният обхват на фонда се определя от ръководителя на структурното звено, при което се създава фондът.

(3) Автоматизираните информационни фондове, използвани за работа с класифицирана информация, се изграждат при спазване на изискванията на Наредбата за задължителните общи условия за сигурност на автоматизираните информационни системи или мрежи, в които се създава, обработва, съхранява и пренася класифицирана информация, приета с ПМС № 99 от 2003 г. (обн., ДВ, бр. 46 от 2003 г.; изм., бр. 44 от 2008 г., бр. 57 и 101 от 2009 г.).

Чл. 9. (1) Информационните фондове се създават със заповед на директора на Служба „Военна информация“.

(2) Заповедта по ал. 1 съдържа: 1. наименованието на фонда и структурното звено, при което се създава фондът; 2. целите и предназначението на фонда; 3. вида на фонда; 4. най-високото ниво на класификация на информацията, която ще бъде съхранявана във фонда; 5. видовете потребители; 6. структурното звено, което ще поддържа фонда.

(3) Заповедта по ал. 1 се изготвя от отдел „Сигурност“ на СВИ.

Чл. 10. (1) Отдел „Сигурност“ и сектори „36“, „37“ и „Защита на информацията“ изготвят указанията, съдържащи изискванията за сигурност на съответните информационни фондове съобразно тяхното предназначение, ниво на класификация на информацията и вида му – автоматизиран или неавтоматизиран.

(2) Съобразно изискванията за сигурност по ал. 1 ръководителите на структурни звена определят служителите, ангажирани с управлението на данните и функционирането на фонда.

(3) При автоматизирани информационни фондове, използвани за работа с класифицирана информация, със заповед на директора на СВИ се определят администратори на автоматизирани информационни системи и администратор по сигурността на автоматизирани информационни системи.

Чл. 11. (1) Информационните фондове на СВИ, които представляват регистри на лични данни, подлежат на регистрация по реда на Закона за защита на личните данни.

(2) За автоматизиране на информационните процеси и осигуряване на вътрешноведомствен обмен на информация службата изгражда и поддържа собствена интегрирана комуникационно-информационна система (КИС).

(3) В интерес на разузнавателния процес и за обмен на информация със своите органи СВИ използва собствени специални комуникации, изградени на основата на различни преносни среди.

(4) Службата разработва и използва собствени средства и системи за защита на информацията в КИС.

(5) Дейностите и правилата за поддръжка, развитие, използване и защита на КИС, както и тези, свързани с осигуряването на средства и услуги за КИС, се утвърждават от директора на службата.

(6) Служба „Военна информация“ предоставя информация за КИС на външни ведомства и организации при спазване на принципа „необходимост да се знае“.

Раздел III

Експлоатиране на информационните фондове на СВИ Чл. 12. (1) За организиране и експлоатиране на информационните фондове отговарят ръководителите на съответните структурни звена, към които са изградени фондовете.

(2) Ръководителят на структурно звено възлага функции по експлоатиране на информационния фонд на съответното информационно звено.

(3) В структурите, към които няма изградени информационни звена, дейността по ал. 1 се извършва от лице, определено от ръководителя на структурното звено, към което се изгражда фондът.

Чл. 13. Актуализацията на информацията се извършва при доказана необходимост по ред, определен от ръководителя на структурното звено, при което е изграден фондът.

Чл. 14. Коригиране на информацията се извършва само при автоматизирани информационни фондове при доказана фактическа или техническа грешка по ред, определен от ръководителя на структурното звено, при което е изграден фондът.

Чл. 15. Заличаване на въведена информация в автоматизирани информационни фондове се извършва след мотивирано предложение от ръководителя на структурното звено, при които е изграден фондът.

Чл. 16. Информацията в автоматизираните информационни фондове се архивира по ред, определен със заповед на директора на СВИ.

Раздел IV

Контрол върху изграждането и експлоатирането на информационните фондове на службата Чл. 17. Контролът за спазване правилата за изграждане и експлоатация на информационните фондове в агенцията се осъществява от директора на СВИ и от ръководителите на съответните структурни звена, при които се изграждат информационни фондове.

Чл. 18. Служителят по сигурността на информацията осъществява контрол за спазване на разпоредбите за защита на класифицираната информация.

Чл. 19. При осъществяване на контрола по смисъла на тази инструкция се спазват правилата за защита на класифицираната информация.

Раздел V

Закриване на информационни фондове Чл. 20. Информационен фонд на СВИ се закрива, когато отпадне необходимостта от поддържането му.

Чл. 21. (1) Закриването се извършва с писмена заповед на директора на службата след мотивирано писмено предложение на ръководителя на съответното структурно звено, при което е изграден информационният фонд. (2) В заповедта по предходната алинея се вписва разпореждане относно прехвърлянето на информацията, съдържаща се във фонда.

Заключителни разпоредби § 1. Тази инструкция се издава на основание чл. 58, ал. 2 от Правилника за организацията и дейността, специфичните условия и ред за назначаване на личния състав и за изпълнение и прекратяване на службата в служба „Военна информация“, приет с ПМС № 230 от 2010 г. (ДВ, бр. 82 от 2010 г.). § 2. Инструкцията влиза в сила от деня на обнародването й в „Държавен вестник“.

Министър: А. Ангелов