Правилник за изменение и допълнение на Правилника за безопасност при работа в неелектрически уредби на електрически и топлофикационни централи и по топлопреносни мрежи и хидротехнически съоръжения

МИНИСТЕРСТВО НА ИКОНОМИКАТА И ЕНЕРГЕТИКАТА

Правилник за изменение и допълнение на Правилника за безопасност при работа в неелектрически уредби на електрически и топлофикационни централи и по топлопреносни мрежи и хидротехнически съоръжения (ДВ, бр. 32 от 2004 г.) § 1. В чл. 20 се правят следните изменения и допълнения: 1. Алинеи 3, 4 и 5 се изменят така: „(3) Обучението на персонала и проверката на знанията за придобиване/потвърждаване на квалификационна група се организират и осъществяват в работно време, без или със откъсване от работа от: 1. работодателя; 2. енергийни предприятия, титуляри на лицензия по Закона за енергетиката; 3. центрове за професионално обучение, получили лицензия за осъществяване на професионално обучение поне по една от следните професии от Списъка на професиите за професионално образование и обучение по чл. 6, ал. 1 на Закона за професионалното образование и обучение: електротехник, електромонтьор, техник на енергийни съоръжения и инсталации, монтьор на енергийни съоръжения и инсталации, техник по автоматизация и монтьор по автоматизация; 4. висши училища, получили акредитация за осъществяване на обучение по професионалните направления енергетика или електротехника, електроника и автоматика съгласно Класификатора на областите за висше образование и професионалните направления, приет с ПМС № 125 от 2002 г. (обн., ДВ, бр. 64 от 2002 г.; изм., бр. 106 от 2003 г., бр. 32 от 2005 г.; доп., бр. 94 от 2005 г.).

(4) Програмите, сроковете за обучение и датите за провеждане на изпитите за квалификационна група се определят от работодателя или от лицата по ал. 3, т. 2 – 4, съгласувано с работодателя.

(5) Обучението за придобиване/потвърждаване на квалификационна група се провежда от лица с образователно-квалификационна степен не по-ниска от „бакалавър“ съгласно Закона за висшето образование и притежаващи пета квалификационна група при обучаване за четвърта и пета квалификационна група и не по-ниска от четвърта квалификационна група при обучаване за втора и трета квалификационна група.“

2. Създава се ал. 6: „(6) Алинея 5 не се прилага за академичния състав на висшите училища, както и за медицинските специалисти, които обучават по правилата за оказване на долекарска помощ при поражение от електрически ток.“ § 2. Създава се чл. 20а: „Чл. 20а. (1) Обучението за придобиване/потвърждаване на квалификационна група се провежда по утвърдени от работодателя писмени програми, с които се определят: 1. минимумът от знания и умения за теоретична и практическа подготовка, необходими за придобиване/потвърждаване на съответната квалификационна група, съобразно изискванията на този правилник и специфичните характеристики на действително извършваната работа; 2. продължителността на обучението, която за придобиване на квалификационна група не може да бъде по-малка от: а) 4 учебни часа – за втора квалификационна група; б) 8 учебни часа – за трета квалификационна група; в) 16 учебни часа – за четвърта квалификационна група; г) 24 учебни часа – за пета квалификационна група; 3. продължителността на обучението, която за потвърждаване на квалификационна група може да бъде съкратена спрямо тази в т. 2 с до 1/2; 4. датите и началният час за провеждане на изпитите.

(2) Образователният минимум от знания и умения по т. 1 на ал. 1 тематично и по съдържание обхваща изискванията на този правилник и отчита специфичните характеристики на действително извършваната работа.“ § 3. Създава се чл. 20б: „Чл. 20б. (1) Сертификат за преминато обучение по безопасни методи на работа в електрически уредби и мрежи в държава – членка на Европейския съюз, се приравнява на придобита трета квалификационна група по безопасност при работа съгласно този правилник.

(2) Обучението за потвърждаване или придобиване на по-висока квалификационна група по безопасност при работа въз основа на валиден сертификат за преминато обучение по безопасни методи на работа в електрически уредби и мрежи в държава – членка на Европейския съюз, се провежда от лицата по чл. 20, ал. 3, т. 2 – 4 по утвърдени от тях писмени програми, с които се определят: 1. минимумът от знания и умения за теоретична и практическа подготовка, необходими за придобиване/потвърждаване на съответната квалификационна група, съобразно изискванията на този правилник и специфичните характеристики на действително извършваната работа; 2. продължителността на обучението, която не може да бъде по-малка от: а) 2 учебни часа – за трета квалификационна група; б) 3 учебни часа – за четвърта квалификационна група.“ § 4. Член 25 се изменя така: „Чл. 25. (1) Устният изпит пред комисия се провежда индивидуално.

(2) Комисията се състои от председател и най-малко двама членове. В случаите по ал. 3, т. 2 в състава на комисията се включва и ръководителят на служба/отдел по експлоатация и безопасност или негов заместник.

(3) Когато обучението се провежда от работодателя, той определя със заповед състава на комисията, като: 1. председателят трябва да притежава пета квалификационна група; 2. членовете на комисията при изпит за втора и трета квалификационна група трябва да притежават не по-ниска от четвърта квалификационна група; 3. членовете на комисията при изпит за четвърта и пета квалификационна група трябва да притежават пета квалификационна група; 4. не се изисква квалификационна група за медицински специалисти, участващи в изпитните комисии.

(4) Когато обучението се провежда от лицата по чл. 20, ал. 3, т. 2 – 4, съставът на комисията се определя в съответствие със сключения договор за обучение, като председателят и членовете трябва да притежават квалификационна група съгласно изискванията на ал. 3. “ § 5. В чл. 28, ал. 3 думите „в учебен център, упълномощен от министъра на енергетиката и енергийните ресурси“ се заменят с „от лицата по чл. 20, ал. 3, т. 2 – 4“. § 6. В чл. 29, ал. 2 думите „в учебен център“ се заменят с „от лицата по чл. 20, ал. 3, т. 2 – 4“, а думите „ръководителя на центъра“ се заменят с „ръководителите им“. § 7. Навсякъде в правилника думите „министъра на енергетиката и енергийните ресурси“ и „министърът на енергетиката и енергийните ресурси“ се заменят съответно с „министъра на икономиката и енергетиката“ и „министърът на икономиката и енергетиката“. § 8. Навсякъде в правилника думите „МЕЕР“ се заменят с „МИЕ“.

Преходни и заключителни разпоредби § 9. Специализираните учебни центрове, които са упълномощени от министъра на икономиката и енергетиката да извършват обучение и изпит за квалификационна група по този правилник, запазват правото си да изпълняват тази дейност до 31.12.2014 г. § 10. Правилникът влиза в сила три месеца от датата на обнародването му в „Държавен вестник“.

Министър: Драгомир Стойнев