Постановление № 50 от 4 март 2003 г. за приемане на Устройствен правилник на Държавната комисия по сигурността на информацията и на нейната администрация

ПОСТАНОВЛЕНИЕ № 50 ОТ 4 МАРТ 2003 Г. за приемане на Устройствен правилник на Държавната комисия по сигурността на информацията и на нейната администрация

МИНИСТЕРСКИЯТ СЪВЕТ ПОСТАНОВИ: Член единствен. Приема Устройствен правилник на Държавната комисия по сигурността на информацията и на нейната администрация.

Министър-председател: Симеон Сакскобургготски

Главен секретар на Министерския съвет: Севдалин Мавров

УСТРОЙСТВЕН ПРАВИЛНИК на Държавната комисия по сигурността на информацията и на нейната администрация

Глава първа

ОБЩИ ПОЛОЖЕНИЯ Чл. 1. С правилника се уреждат дейността на Държавната комисия по сигурността на информацията (ДКСИ), както и структурата, организацията на работа и числеността на нейната администрация.

Чл. 2. (1) Държавната комисия по сигурността на информацията е държавен орган, който осъществява политиката на Република България в областта на защитата на класифицираната информация.

(2) Държавната комисия по сигурността на информацията е юридическо лице на бюджетна издръжка със седалище София.

(3) Държавната комисия по сигурността на информацията е първостепенен разпоредител с бюджетни кредити.

Глава втора

СЪСТАВ, УСТРОЙСТВО И ОРГАНИЗАЦИЯ НА ДКСИ

Раздел I

Състав и правомощия на ДКСИ Чл. 3. (1) Държавната комисия по сигурността на информацията е колегиален орган, който се състои от петима членове, включително председател и заместник-председател.

(2) Членове на ДКСИ могат да бъдат само лица с висше образование.

Чл. 4. (1) Съставът на ДКСИ се определя с решение на Министерския съвет по предложение на министър-председателя.

(2) Председателят и членовете на ДКСИ се назначават от министър-председателя за срок 5 години.

Чл. 5. Държавната комисия по сигурността на информацията осъществява своята дейност, определена със Закона за защита на класифицираната информация (ЗЗКИ), като: 1. организира, осъществява, координира и контролира дейността по защитата на класифицираната информация; 2. осигурява еднаквата защита на класифицираната информация; 3. осъществява своята дейност в тясно взаимодействие с органите на Министерството на отбраната, Министерството на вътрешните работи, Министерството на външните работи и службите за сигурност и за обществен ред.

Чл. 6. При осъществяване на дейността си ДКСИ: 1. определя насоки и утвърждава планове за действие в случаи на възникване на опасност от увреждане на държавни интереси вследствие на нерегламентиран достъп до класифицирана информация; 2. извършва анализ и оценка на готовността по защита на класифицираната информация и дава задължителни указания в тази област; 3. разработва и внася за приемане от Министерския съвет проекти на нормативни актове в областта на защитата на класифицираната информация; 4. осъществява общо ръководство на дейността по проучванията за надеждност на лицата, на които е необходимо да работят с класифицирана информация, и по издаването на разрешение за достъп до съответното ниво на класифицирана информация; 5.извършва проучване съвместно със службите за сигурност и по тяхно предложение издава разрешение на лицата, предложени за назначаване като служители по сигурността на информацията; 6. води регистър на материалите и документите, съдържащи класифицирана информация, представляваща държавна или служебна тайна; 7. в случай на нерегламентиран достъп до класифицирана информация с ниво на класификация „Строго секретно" незабавно уведомява министър-председателя; 8. организира и координира обучението за работа с класифицирана информация; 9. осъществява методическо ръководство спрямо служителите по сигурността на информацията; 10. издава задължителни указания до задължените по ЗЗКИ субекти; 11. изпълнява и други функции, възложени й със закон или с акт на Министерския съвет.

Чл. 7. Държавната комисия по сигурността на информацията изготвя периодична справка за разсекретените документи и материали.

Чл. 8. (1) Председателят на ДКСИ: 1. представлява ДКСИ; 2. свиква и ръководи заседанията на ДКСИ; 3. представя в Министерския съвет годишен доклад относно цялостната дейност по състоянието на защитата на класифицираната информация; 4. предоставя еднаква по обем и съдържание информация за дейността на ДКСИ на председателя на Народното събрание, на Президента на Република България и на министър-председателя; 5. назначава и освобождава държавните служители и сключва и прекратява трудовите договори на служителите по трудови правоотношения от администрацията на ДКСИ; 6. утвърждава щатното разписание на длъжностите на администрацията на ДКСИ и длъжностните характеристики на служителите в нея; 7. представлява ДКСИ пред останалите държавни органи и пред трети лица и сключва необходимите за дейността й договори; 8. командирова и разрешава отпуските на другите членове на комисията; 9.командирова, разрешава отпуските и награждава служителите от администрацията; 10. издава заповеди и утвърждава вътрешни правила за организация на работата на комисията въз основа на взети от нея решения; 11.изпълнява други функции, възложени му със закон, с акт на Министерския съвет или с решение на ДКСИ.

(2) За изпълнението на отделни дейности председателят може да упълномощи други членове на комисията или служители от администрацията.

(3) При отсъствие на председателя функциите му по ал. 1 се изпълняват от заместник-председателя или от определен със заповед на председателя друг член на ДКСИ за всеки конкретен случай.

(4) Правилата за командироване и отчитане на председателя се определят с решение на ДКСИ.

Чл. 9. Председателят и членовете на ДКСИ ползват отпуските, предвидени в трудовото законодателство.

Чл. 10. Заместник-председателят подпомага председателя при изпълнението на неговите функции.

Чл. 11. (1) Членовете на ДКСИ са равнопоставени и осъществяват функции на комисията въз основа на взети от нея решения, както и задачи, възложени им от председателя.

(2) Членовете на ДКСИ са длъжни да опазват тайната и добросъвестно да изпълняват своите задължения.

Раздел II

Организация на работа на ДКСИ Чл. 12. (1) Държавната комисия по сигурността на информацията е постояннодейст-ващ орган.

(2) Държавната комисия по сигурността на информацията разглежда и решава въпросите от своята компетентност на заседания.

(3) Заседанията на комисията са закрити.

(4) Заседанията на ДКСИ се провеждат, ако на тях присъстват най-малко трима от нейния състав.

(5) Главният секретар присъства на заседанията на ДКСИ по покана на председателя без право на глас.

(6) По решение на комисията на определени заседания могат да бъдат канени да присъстват външни експерти или служители от администрацията на комисията, без право да участват в гласуването на решенията.

Чл. 13. При отсъствие на председателя на ДКСИ заседанията се ръководят от заместник-председателя или от друг оправомощен от председателя член на ДКСИ.

Чл. 14. (1) Заседанията на ДКСИ са редовни и извънредни.

(2) Държавната комисия по сигурността на информацията заседава редовно най-малко веднъж седмично при наличието на предварително оповестен проект на дневен ред. Проектът на дневен ред и материалите по него се предоставят на членовете на ДКСИ най-късно 3 дни преди заседанието.

(3) Допълнителни точки могат да бъдат включени в дневния ред по предложение на всеки член от ДКСИ преди или по време на заседанието, като предложението се подлага на гласуване.

(4) Държавната комисия по сигурността на информацията се свиква на извънредно заседание от председателя по негова инициатива или по предложение най-малко на двама от членовете й.

Чл. 15. (1) Отсъствие на член на ДКСИ от заседание, свикано по реда на чл. 14, е допустимо само в случай че той: 1. е в служебна командировка; 2. е в законоустановен отпуск; 3. изпълнява друга неотложна служебна работа, за която председателят е предизвестен.

(2) Документите, удостоверяващи отсъствието по ал. 1, т. 1 и 2, се прилагат към протокола от съответното заседание.

Чл. 16. (1) Държавната комисия по сигурността на информацията приема решения.

(2) Решенията по ал. 1 се приемат с явно гласуване и с мнозинство от повече от половината от общия брой на членовете й.

(3) В случаите на заседания с кворум от трима членове на комисията решенията се вземат с единодушие.

Чл. 17. (1) За проведените заседания се води протокол, който се подписва от присъствалите на заседанието членове на комисията.

(2) В протокола по ал. 1 се вписват имената на присъстващите на заседанието, разискваните въпроси от дневния ред, проведените обсъждания и приетите от ДКСИ решения.

(3) Решението на комисията се подписва от председателя.

(4) Член на комисията, който не е съгласен с решението, подписва протокола с особено мнение. Особеното мнение се мотивира в срок 3 дни и се прилага към протокола.

(5) Член на комисията, който не е присъствал на заседанието, може да мотивира особено мнение в срок 3 дни от отпадането на основанието по чл. 15, ал. 1.

Глава трета

СТРУКТУРА И ФУНКЦИИ НА АДМИНИСТРАЦИЯТА НА ДКСИ

Раздел I

Общи положения Чл. 18. (1) При осъществяване на своите правомощия ДКСИ се подпомага от администрация.

(2) Общата численост на ДКСИ и на нейната администрация е 50 щатни бройки и е разпределена съгласно приложението.

(3) Администрацията е обща и специализирана и е структурирана в дирекции.

(4) По решение на ДКСИ могат да се създават, преобразуват и закриват отдели и сектори в рамките на дирекциите.

Чл. 19. Методическото ръководство на общата и специализираната администрация се осъществява от определени със заповед на председателя за отговорници по ресори членове на комисията и въз основа на взето от нея решение.

Раздел II

Главен секретар Чл. 20. (1) Ръководството на администрацията се осъществява от главен секретар, който се назначава от председателя и се отчита пред ДКСИ.

(2) Главният секретар ръководи, координира и контролира функционирането на администрацията на ДКСИ.

(3) Главният секретар: 1. оказва съдействие на членовете на комисията при изпълнението на техните правомощия; 2. предлага на председателя за утвърждаване проекти на дневен ред за заседанията на комисията; 3. организира подготовката на заседанията на комисията, като осъществява координацията и контрола по подготовката на материалите за разглеждането им; 4. отговаря за условията на работа на комисията и на нейната администрация и за информационното и техническото им обслужване; 5. контролира спазването на сроковете за изпълнение на задачи, произтичащи от решения на ДКСИ и от заповеди на председателя; 6. координира оперативното взаимодействие на администрацията на ДКСИ с администрациите на държавните органи и с неправителствените организации; 7.изготвя ежегоден доклад за състоянието на администрацията, който след утвърждаване от председателя на ДКСИ се представя на министъра на държавната администрация; 8. осъществява общия контрол и координацията между административните звена на комисията по изпълнението на възложените задачи, произтичащи от решенията на комисията и от заповедите на председателя; 9. координира и контролира дейността по стопанисването и управлението на държавната собственост, предоставена на комисията; 10. организира, координира и контролира работата с документите, регистрите и архивите на ДКСИ, съхраняването им и опазването на тайната; 11. изпълнява и други задачи, възложени му от председателя или от комисията чрез председателя.

(4) При отсъствие на главния секретар неговите функции за всеки конкретен случай се изпълняват от определен от председателя на комисията директор на дирекция.

Раздел III

Обща администрация Чл. 21. Общата администрация осигурява технически дейността на ДКСИ и на нейната специализирана администрация и е организирана в дирекция „финансово-стопански дейности, управление на собствеността, човешки ресурси и информационно обслужване".

Чл. 22. Дирекция „финансово-стопански дейности, управление на собствеността, човешки ресурси и информационно обслужване": 1. извършва финансовото обслужване на ДКСИ; 2. съставя проекта на бюджет на комисията; 3. отчита изпълнението на бюджета; 4. организира, осъществява и контролира финансовата дейност, счетоводната отчетност, правилното осчетоводяване на приходите и разходите на комисията, както и правилното разходване на средствата; 5. изготвя месечни, тримесечни и годишни отчети за касовото изпълнение на бюджета на комисията и съставя годишен финансов отчет по утвърдените счетоводни стандарти; 6. отговаря за точното изпълнение и прилагане на нормативните финансови изисквания; 7. осигурява съхраняването на счетоводните документи съгласно изискванията на Закона за счетоводството и подзаконовите нормативни актове по прилагането му, както и вътрешните правила и инструкции; 8. отговаря за правилното стопанисване и управление на собствеността на комисията; 9.отговаря за снабдяването, съхраняването, стопанисването и използването на материалите и материалните запаси; 10. организира ремонта и поддръжката на материалната база; 11. изготвя актовете за възникване, изменяне и прекратяване на служебните и трудовите правоотношения, води личните досиета и другите книжа във връзка със служебните и трудовите правоотношения на членовете на комисията и на служителите в администрацията на ДКСИ, съхранява служебните и трудовите книжки и издава удостоверения и други документи, свързани с тях; 12. изготвя и актуализира щатното разписание на администрацията и го предлага за утвърждаване от председателя на ДКСИ; подпомага дейностите, свързани с подбора на персонал, заплащането на труда, атестирането на служителите, обучението на персонала и професионалната квалификация и преквалификация на служителите за нуждите на ДКСИ; 13. изготвя статистически справки за работната заплата и за движението на кадрите в ДКСИ; 14. организира, осъществява и контролира движението на кореспонденцията на ДКСИ, несъдържаща класифицирана информация; 15. осигурява деловодната дейност, систематизира и съхранява документите, несъдържащи класифицирана информация, в архива на ДКСИ; 16. осигурява отбранително-мобилизационната подготовка; 17. организира и контролира охраната, пропускателния режим, както и чистотата на сградата и транспортната дейност на комисията; 18. организира и осъществява програмното и техническото осигуряване на компютърната техника в комисията.

Раздел IV

Специализирана администрация Чл. 23. Специализираната администрация подпомага ДКСИ при осъществяването на правомощията й и е организирана в 3 дирекции: 1. дирекция „Правна и международна дейност и обучение за работа с класифицирана информация"; 2. дирекция „Сигурност"; 3. дирекция „Регистратури, информационни фондове и системи".

Чл. 24. Дирекция „Правна и международна дейност и обучение за работа с класифицирана информация": 1. разработва проекти на нормативни актове в областта на защитата на класифицираната информация и дава становища по съответствието им с международните стандарти в областта на защитата на класифицираната информация; 2. разработва и дава мотивирани становища по правни въпроси от компетентността на ДКСИ; 3. подпомага осъществяването на общия контрол по защитата на класифицираната информация; 4. осигурява по предвидения в закона ред спазването на законността при осъществяването на дейността на общата и на специализираната администрация в ДКСИ; 5. участва чрез свои представители в процедурите за назначаване на служители в ДКСИ и следи за законосъобразността на актовете, свързани с възникването, изменянето и прекратяването на служебните и трудовите правоотношения; 6. изготвя проекти на договори и дава становища по законосъобразността на договори, изготвени от ДКСИ или предложени от други организации; 7. осъществява процесуалното представителство на ДКСИ пред съдилищата и други юрисдикции по производства, по които комисията е страна или има правен интерес; 8. подготвя и координира плановете за международната дейност на ДКСИ; 9.обработва и поддържа база данни за международната кореспонденция; 10. анализира работата на международните организации и извършва проучвания по въпроси от международен характер; 11. координира изработването на официални позиции на ДКСИ; 12. подготвя и организира участието на членовете на ДКСИ и на администрацията в международни мероприятия в страната и в чужбина; 13. организира и координира провеждането на преговори по международни споразумения и договори; 14. координира подготовката и реализацията на програми и проекти с международно финансиране в областта на защитата на информацията; 15. организира и координира обучението за работа с класифицирана информация, изготвя удостоверенията за завършено обучение по защита на класифицираната информация и води регистър на издадените от ДКСИ удостоверения.

Чл. 25. (1) Дирекция „Сигурност": 1. отговаря за организацията, осъществяването, координирането и контролирането на дейностите по защита на класифицираната информация по чл. 25 и 26 ЗЗКИ, както и на чуждестранната класифицирана информация; 2. следи за спазването на изискванията на ЗЗКИ и на международните договори във връзка със защитата на класифицираната информация по чл. 25 и 26 ЗЗКИ, както и на чуждестранната класифицирана информация; 3. прилага и контролира изпълнението на правилата относно видовете защита на класифицираната информация по глава трета, раздел I от ЗЗКИ; 4. разработва план за охрана на ДКСИ чрез физически и технически средства и следи за изпълнението му; 5. изготвя проект на доклад до председателя на комисията във връзка с правомощията на ДКСИ по чл. 9, т. 13 ЗЗКИ; 6. извършва обикновено проучване по смисъла на ЗЗКИ и води регистър на проучените лица; 7. следи за всяка промяна, отнасяща се до обстоятелствата, свързани с издадените разрешения, удостоверения, сертификати или потвърждения, и предприема необходимите действия за защита на класифицираната информация, включително на чуждестранната класифицирана информация; 8. води на отчет случаите на нерегламентиран достъп до класифицирана информация и на взетите мерки, за което незабавно информира председателя на ДКСИ; 9.следи за правилното определяне нивото на класификация на информацията, създавана в рамките на ДКСИ; 10. разработва план за защита на класифицираната информация при положение на война, при военно или друго извънредно положение; 11. организира и провежда обучението на служителите в ДКСИ в областта на защитата на класифицираната информация; 12. разработва общи насоки и планове за действие в случаи на възникване на опасност от увреждане на държавни интереси вследствие на нерегламентиран достъп до класифицирана информация; 13. изготвя анализ на готовността по защита на класифицираната информация за случаи на възникване на опасност от увреждане на защитените от закона интереси и предлага за утвърждаване задължителни указания в тази област, както и провежда превантивна дейност за предотвратяване и намаляване на вредните последици от нерегламентиран достъп до класифицирана информация; 14. подпомага ДКСИ при осъществяване на общото ръководство на дейността по проучванията за надеждност на лицата, на които е необходимо да работят с класифицирана информация, и по издаването на разрешения за достъп до съответното ниво на класифицирана информация; 15.подпомага ДКСИ при осъществяване на общото ръководство на дейността по проучване на физически или юридически лица, кандидатстващи за сключване на договор или изпълняващи договор, свързан с достъп до класифицирана информация; 16. извършва съвместно със службите за сигурност проучване на лицата, предложени за назначаване като служители по сигурността на информацията; 17. предлага за утвърждаване сертификати, потвърждаващи пред чуждестранни власти, че български физически или юридически лица притежават разрешение, съответно удостоверение; 18. извършва съвместно със службите за сигурност проучване на български граждани, които кандидатстват за заемане на длъжности или за изпълнение на конкретно възложени задачи, налагащи работа с класифицирана информация на друга държава или международна организация; 19. разработва и предлага за утвърждаване насоки за осъществяване на методическото ръководство спрямо служителите по сигурността на информацията; 20. изготвя мотивирани становища за издаване на разрешения за посещение на лица за извършване на инспекции, провеждани по силата на международни договори за взаимна защита на класифицираната информация.

(2) При изпълнение на конкретните си задачи дирекция „Сигурност" взаимодейства със службите за сигурност и службите за обществен ред чрез председателя на ДКСИ.

Чл. 26. Дирекция „Регистратури, информационни фондове и системи": 1. създава и поддържа регистър на материалите и документите, съдържащи класифицирана информация, представляваща държавна или служебна тайна; 2. създава и поддържа единни регистри на издадените, отнетите или прекратените разрешения, удостоверения, сертификати и потвърждения, на отказите за издаването или прекратяването им; 3. организира и осигурява функционирането на регистратурите в областта на международните отношения; 4. води регистър на входящите и изходящите документи и материали, съдържащи класифицирана информация, на носители за многократен запис на класифицирана информация и на предмети, представляващи държавна или служебна тайна; 5. води отчетни документи по смисъла на чл. 70 от Правилника за прилагане на ЗЗКИ; 6. създава и поддържа регистър на унищожените в рамките на ДКСИ документи и материали, съдържащи класифицирана информация; 7. води регистър на решенията на ДКСИ по чл. 33 ЗЗКИ; 8. води общ регистър на регистрите по т. 1 — 7; 9.изготвя мотивирани становища за осъществяване на общия контрол от страна на ДКСИ по защитата на класифицирана информация, съхранявана, обработвана и предавана в автоматизирани информационни системи или мрежи; 10. изработва съвместно с дирекция „Сигурност" задължителните специфични изисквания за сигурност на автоматизирани информационни системи или мрежи и ги предлага за одобряване от ДКСИ; 11. отговаря за създаването, поддържането и съхраняването на автоматизирани информационни системи; 12. координира извършването на автоматизиран информационен обмен със службите за сигурност и службите за обществен ред, с чужди държави и с международни организации; 13. отговаря за развитието и защитата на информационните, комуникационните и изчислителните ресурси на автоматизирани информационни системи или мрежи на ДКСИ.

Глава четвърта

ОРГАНИЗАЦИЯ НА РАБОТА НА АДМИНИСТРАЦИЯТА НА ДКСИ Чл. 27. Държавната комисия по сигурността на информацията може да привлича външни сътрудници и експерти във връзка с изпълнението на конкретни задачи.

Чл. 28. (1) Служителите в администрацията изпълняват възложените им задачи точно, добросъвестно и безпристрастно в съответствие със законите на страната и с правилника.

(2) Служителите отговарят пред прекия си ръководител за изпълнението на работата съобразно длъжностните си характеристики.

Чл. 29. Дирекциите се ръководят от директори, които организират, контролират, планират и координират, отчитат се и носят отговорност за дейността и за изпълнението на задачите на съответната дирекция съгласно определените в правилника функции.

Чл. 30. Вътрешната координация между дирекциите, документооборотът, както и редът, начините и контролът за изпълнение на служебните задължения се определят с вътрешни правила и инструкции за работата на администрацията, приети с решение на ДКСИ.

Чл. 31. Работното време на ДКСИ и на нейната администрация е от 9 до 17 ч. и 30 мин. с обедна почивка от 12 до 12 ч. и 30 мин. при 5-дневна работна седмица.

Чл. 32. (1) Пропускателният режим и противопожарната охрана се утвърждават от председателя на ДКСИ в съответствие с изискванията за физическа сигурност.

(2) Председателят на ДКСИ може да утвърждава и други специфични разпоредби, свързани с организацията на работа на администрацията.

Чл. 33. Приемното време на председателя, на заместник-председателя и на членовете на ДКСИ се оповестява на специално обозначено място в сградата на администрацията.

Чл. 34. (1) Условията, редът и критериите за заплащане на труда и допълнителните трудови възнаграждения на членовете на ДКСИ и на служителите в администрацията се определят с вътрешните правила за работната заплата.

(2) В определени случаи за изпълнение на особено важни задачи въз основа на взето решение на ДКСИ председателят може да определи предметни и/или парични награди в размер до една брутна работна заплата в рамките на една календарна година.

ЗАКЛЮЧИТЕЛНА РАЗПОРЕДБА

Параграф единствен. Правилникът се приема на основание чл. 5 от Закона за защита на класифицираната информация.

Приложение към чл. 18, ал. 2

Обща численост на персонала в административните звена на ДКСИ

Обща численост на персонала 50 в т.ч.: Председател 1 Зам.-председател 1

Членове 3

Главен секретар 1

Обща администрация 14 в т.ч.: дирекция „финансово-стопански дейности, ресурси управление на собствеността, човешки ресурси и информационно обслужване" 14

Специализирана администрация 30 в т.ч.: дирекция „Правна и международна дейност и обучение за работа с класифицирана информация" 10 дирекция „Сигурност" 10 дирекция „Регистратури, информационни фондове и системи" 10