Постановление № 168 от 6 август 2010 г. за закриване на Националния медицински координационен център

ПОСТАНОВЛЕНИЕ № 168 ОТ 6 АВГУСТ 2010 Г. за закриване на Националния медицински координационен център

МИНИСТЕРСКИЯТ СЪВЕТ ПОСТАНОВИ: § 1. (1) Закрива Националния медицински координационен център.

(2) Трудовите правоотношения със служителите от закрития Национален медицински координационен център се уреждат при условията и по реда на чл. 328, ал. 1, т. 1 от Кодекса на труда.

(3) Ликвидацията на закрития център да се извърши от комисия, назначена със заповед на министъра на здравеопазването, в срок до един месец от влизането в сила на постановлението. Задачите на ликвидационната комисия се определят със заповедта за назначаването й.

(4) Разходите по ликвидацията, включително за обезщетенията по Кодекса на труда, са за сметка на Министерството на здравеопазването.

(5) Активите, пасивите, архивът, както и другите права и задължения на закрития Национален медицински координационен център се поемат от Министерството на здравеопазването.

(6) Неуредените до приключването на ликвидацията на закрития център задължения и вземания се поемат от Министерството на здравеопазването.

Заключителни разпоредби § 2. В приложението към чл. 2, ал. 2, т. 9 и ал. 3 от Постановление № 256 на Министерския съвет от 2009 г. за приемане на Устройствен правилник на Министерството на здравеопазването (обн., ДВ, бр. 88 от 2009 г.; изм., бр. 98 от 2009 г. и бр. 27 от 2010 г.) пореден № 14 се заличава. § 3. Постановлението се издава на основание чл. 22, ал. 1 от Закона за здравето.

Министър-председател: Бойко Борисов

Главен секретар на Министерския съвет: Росен Желязков