Наредба № 2 от 5 март 2003 г. за реда за извършване на оценка на въздействието върху околната среда на националните, регионалните и областните планове и програми за развитие, устройствените планове и техните изменения

МИНИСТЕРСТВО НА ОКОЛНАТА СРЕДА И ВОДИТЕ

НАРЕДБА № 2 от 5 март 2003 г. за реда за извършване на оценка на въздействието върху околната среда на националните, регионалните и областните планове и програми за развитие, устройствените планове и техните изменения

Глава първа

ОБЩИ ПОЛОЖЕНИЯ Чл. 1. (1) С тази наредба се определя редът за извършване на оценка на въздействието върху околната среда (ОВОС) на: 1. националните, регионалните и областните планове и програми за развитие и общите устройствени планове и техните изменения; 2. подробните устройствени планове и техните изменения, с които се предвиждат инвестиционни предложения, посочени в приложения №1 и 2 към чл. 81, ал. 1, т. 1 от Закона за опазване на околната среда (ЗООС).

(2) Не се извършва ОВОС по реда на тази наредба за подробни устройствени планове, изготвени във връзка с промяна на предназначението на земеделски земи за неземеделски нужди или за промяна предназначението на площи от горския фонд с изключването им от този фонд, когато за одобряване на площадки или трасета за инвестиционните предложения, включени в подробния устройствен план, се извършва задължителна ОВОС или се преценява необходимостта от ОВОС по реда на ЗООС.

Чл. 2. Оценката на въздействие върху околната среда на плановете, програмите и техните изменения се извършва в следната последователност: 1. изготвяне на задание за ОВОС; 2. одобряване на заданието; 3. изготвяне на доклад за ОВОС; 4. преглед на качеството на доклада; 5. обществено обсъждане на доклада; 6. вземане на решение по ОВОС.

Чл. 3. Възложител на доклада за ОВОС е лицето или органът, което инициира плана или програмата.

Чл. 4. (1) Докладът за ОВОС се изготвя от колектив от експерти с ръководител, които: 1. притежават удостоверение за вписване в публичния регистър по чл. 83, ал. 4 ЗООС; 2. не са лично заинтересувани от одобряването и прилагането на плана или програмата.

(2) Не се считат за лично заинтересувани експертите, които: 1. не са възложител по смисъла на чл. 3; 2. не са свързани лица по смисъла на Търговския закон или не са в трудово-правни отношения, гражданско-правни или служебни правоотношения с възложителя на плана или програмата; 3. не са в трудово, гражданско или служебно правоотношение с компетентните органи по чл. 10 ЗООС; 4. не са членове на експертните екологични съвети по чл. 12, ал. 1, т. 1 и ал. 2 ЗООС; 5. не са участвали в изготвянето на плана или програмата.

(3) Ръководителят на колектива от експерти е отговорен за: 1. определянето на състава от експерти, необходими за извършването на ОВОС предвид спецификата на плана или програмата и условията на средата; 2. пълнотата и достоверността на използваната информация в доклада за ОВОС; 3. отразяването на становищата и мнението на засегната общественост; 4. обективността на заключението в доклада за ОВОС.

(4) Регистрираните експерти отговарят за пълнотата, достоверността и обективността на разработените от тях раздели на доклада за ОВОС.

Чл. 5. Компетентни органи за вземане на решение по ОВОС са: 1. Министерството на околната среда и водите (МОСВ): а) за националните, регионалните и областните планове и програми за развитие и техните изменения; б) за общите и подробните устройствени планове и техните изменения, които се разглеждат от Националния експертен съвет по устройство на територията и регионалната политика към Министерството на регионалното развитие и благоустройството (МРРБ) или които засягат обекти от Националната екологична мрежа; в) за общите и подробните устройствени планове и техните изменения, които се отнасят за територия, контролирана от две или повече регионални инспекции по околната среда и водите (РИОСВ); 2. съответната РИОСВ - за общите и подробните устройствени планове и техните изменения, които се разглеждат от областните и общинските експертни съвети по устройство на територията.

Глава втора

ЗАДАНИЕ ЗА ОВОС Чл. 6. (1) Възложителят по чл. 3 осигурява изготвянето на задание за ОВОС след възлагане на изработването на плана или програмата.

(2) Заданието за ОВОС включва: 1. съдържание на доклада за ОВОС въз основа на структурата, определена в приложение № 1; 2. необходими приложения — карти, схеми, графики, снимки, списъци и др.; 3. фази и срокове за разработване на ОВОС, съвместени с етапите на изготвяне на плана или програмата; 4. списък на лицата и организациите за провеждане на консултации, в т.ч. мотиви, време, форма и др.; 5. други условия или изисквания за изпълнение.

Чл. 7. (1) Възложителят по чл. 3 внася в МОСВ заданието за ОВОС, придружено от заданието за изработване на плана или програмата и картен материал, за одобряване от междуведомствена комисия, специализиран състав на Висшия експертен екологичен съвет (ВЕЕС) по чл. 12, ал. 1, т. 1 ЗООС.

(2) В срок до 21 дни от внасяне на заданието за ОВОС междуведомствената комисия по ал. 1 го одобрява или връща писмено с конкретни бележки за допълване.

(3) функциите, задачите и съставът на междуведомствената комисия се определят с правилника по чл. 12, ал. 3 ЗООС.

(4) Поименният състав на междуведомствената комисия се определя със заповед на министъра на околната среда и водите.

Глава трета

ДОКЛАД ЗА ОВОС Чл. 8. (1) Възложителят по чл. 3 възлага изработване на доклад за ОВОС след одобряване на заданието по реда на чл. 7, ал. 2.

(2) Докладът за ОВОС се оформя като единен документ, който включва: 1. съдържателна част - съобразно одобреното задание за ОВОС; 2. списък на източниците на информация на използваните методики за оценка и прогноза на въздействието върху околната среда с посочване на източника, в който са публикувани; 3. списък с експертите и ръководителя на колектива, изготвили доклада за ОВОС, в който всеки се подписва срещу разработените от него раздели на доклада; 4. копия от удостоверенията за вписване в регистъра на МОСВ; 5. писмени декларации по чл. 4, ал. 2; 6. справка за проведени консултации със заинтересуваните лица и други специализирани ведомства.

(3) В справката по ал. 2, т. 6 възложителят на доклада за ОВОС и експертите по ОВОС описват приетите или неприетите бележки, препоръки или предложения и прилагат писмени резултати от консултациите (протоколи, становища, анкетни листа и др.).

(4) Към доклада за ОВОС се прилага одобреното задание с копие от решението на междуведомствената комисия по чл. 7, ал. 1.

(5) Като отделно самостоятелно приложение към доклада за ОВОС се изготвя нетехни-ческо резюме на достъпен за обществеността език в обем не по-малък от 10 на сто от обема на доклада. Освен текстовата част резюмето съдържа необходимите нагледни материали (карти, снимки, схеми).

Чл. 9. (1) За преглед на качеството на доклада за ОВОС възложителят по чл. 3 задължително представя на компетентния орган по чл. 5 доклада по чл. 8, ал. 2 и приложенията към него по чл. 8, ал. 4 и 5.

(2) Достъпът и отказът за достъп до информация по доклада за ОВОС се извършват по реда на глава втора от ЗООС.

Чл. 10. (1) В срок до 14 дни от внасяне на документацията по чл. 9, ал. 1 компетентният орган прави преглед на качеството й, като писмено уведомява възложителя за резултатите от прегледа.

(2) Компетентният орган може да върне доклада за ОВОС на възложителя при констатиране на: 1. процедурни нарушения; 2. недостатъчна пълнота и точност на информацията по отделните раздели на доклада спрямо одобреното задание; 3. противоречие с нормативни актове.

Глава четвърта

ОБЩЕСТВЕНО ОБСЪЖДАНЕ НА ДОКЛАДА ЗА ОВОС Чл. 11. (1) След одобрение на доклада по чл. 9, ал. 1 от страна на компетентния орган възложителят по чл. 3 организира обществено обсъждане на доклада за ОВОС със съдействието на областните и общинските органи, по възможност едновременно с общественото обсъждане на плана или програмата.

(2) Не се организира обществено обсъждане на доклади за ОВОС, които не са били одобрени по реда на чл. 10.

(3) В общественото обсъждане могат да участват представители на общинските администрации, на държавни и обществени организации, обществеността и заинтересувани физически и юридически лица.

(4)За общественото обсъждане на доклада за ОВОС възложителят по чл. 3 осигурява: 1. един екземпляр от документацията по ОВОС на общинската или областната администрация, на територията на която ще се реализира съответният план или програма в случаите, когато общината или областта не са възложител на плана или програмата; 2. място за свободен достъп до доклада за ОВОС и до проекта за плана или програмата; 3. определяне на мястото, датата и часа за провеждане на общественото обсъждане и обявяване чрез средствата за масово осведомяване или по друг подходящ начин най-малко един месец преди срещата за общественото обсъждане, включително и с посочване на мястото и времето за обществен достъп до документацията по ОВОС и при необходимост лица за контакти; обявяването се извършва чрез централните и местните средства за масово осведомяване в случаите, в които МОСВ е компетентен орган; 4. писмено уведомяване на компетентния орган по чл. 5 за мястото, датата и часа за провеждане на общественото обсъждане; 5. присъствие на ръководителя и на представители на колектива от експертите по ОВОС на срещата, които запознават присъстващите с предвижданията на плана или програмата и съответно с резултатите от извършената ОВОС; 6. ръководене на срещата за обществено обсъждане от представител на възложителя по чл. 3 или упълномощено от него лице, който предоставя възможност за свободно изразяване на мнения, предложения и становища; 7. водене на протокол от срещата; 8.събиране на писмени становища в срок до 7 дни от срещата за обществено обсъждане.

(5) В срок до 10 дни след срещата за обществено обсъждане възложителят по чл. 3 представя на съответния компетентен орган протокола от срещата и получените писмени становища, а не по-късно от 30 дни след срещата представя и свое становище по предложенията, препоръките, мненията или възраженията в резултат от общественото обсъждане и допълнителна информация, изготвена от експертите по ОВОС, при необходимост за изясняване на поставени въпроси, мнения и предложения.

(6) Когато в резултат от общественото обсъждане се налага в доклада за ОВОС да бъдат разгледани и оценени други алтернативи или предложения към плана или програмата, възложителят по чл. 3 преценява необходимостта от допълване на доклада за ОВОС и от организиране на ново обществено обсъждане по реда на ал. 4.

(7) В случаите на допълване на доклада за ОВОС по ал. 6 инвеститорът писмено уведомява компетентния орган и посочва срока за представяне на допълнението.

Глава пета

РЕШЕНИЕ ПО ОВОС Чл. 12. За вземане на решение по ОВОС възложителят представя на компетентния орган по чл. 5: 1. най-малко три екземпляра от доклада за ОВОС и нетехническото резюме; 2. резултатите от общественото обсъждане по чл. 11, ал. 5.

Чл. 13. Решението по ОВОС се взема в срок до три месеца от представяне на документацията по чл. 12.

Чл. 14. (1) Компетентният орган по чл. 5 взема решение по ОВОС, като: 1. съгласува плана или програмата, когато предвижданията на плана или програмата са в съответствие с нормативната уредба по околна среда и не са получени мотивирани възражения срещу плана или програмата; 2. не съгласува плана или програмата, когато предвижданията в тях не са в съответствие с нормативната уредба по околна среда и са получени мотивирани възражения срещу плана или програмата.

(2) Решението се изготвя по образец съгласно приложение № 2.

Чл. 15. Решението по ОВОС се издава от: 1. министъра на околната среда и водите — на основание решение на ВЕЕС; 2. директорите на РИОСВ — на основание решение на експертния екологичен съвет по чл. 12, ал. 1, т. 2 ЗООС.

Чл. 16. Решението по ОВОС по чл. 14, ал. 1, т.1 е основание за одобряване на националната, регионалната или областната програма или план, общия или подробния план или изменението им.

Чл. 17. (1) Решението по ОВОС се предоставя на възложителя и се оповестява чрез средствата за масово осведомяване или по друг подходящ начин в срок до 7 дни от постановяването му.

(2) Компетентният орган осигурява достъп до съдържанието на решението по ОВОС след постановяването му.

(3) Заинтересуваните лица могат да обжалват решението по реда на Закона за административното производство, респективно по Закона за Върховния административен съд.

ПРЕХОДНИ И ЗАКЛЮЧИТЕЛНИ РАЗПОРЕДБИ § 1. Наредбата се издава на основание § 10, ал. 3 от Закона за опазване на околната среда и отменя Наредба № 1 от 1997 г. за преценяване на влиянието върху околната среда на проекти, обекти и дейности, неподлежащи на задължителна ОВОС (обн., ДВ, бр. 119 от 1997 г.; изм. и доп. бр. 111 от 1999 г.). § 2. Министърът на околната среда и водите дава указания по прилагане на тази наредба.

Министър: Д. Арсенова Виж приложенията в PDF-а на броя