Наредба за изменение и допълнение на Наредба № 1 от 2003 г. за изискванията към дейността на инвестиционните посредници

КОМИСИЯ ЗА ФИНАНСОВ НАДЗОР

Наредба за изменение и допълнение на Наредба № 1 от 2003 г. за изискванията към дейността на инвестиционните посредници (обн., ДВ, бр. 90 от 2003 г.; изм. и доп., бр. 61 от 2004 г., изм., бр. 65 от 2004 г.) § 1. Създава се чл. 4а: “Чл. 4а. (1) Информацията, която инвестиционният посредник дава на клиентите си, включително в рекламните си материали и публичните изявления по чл. 5, ал. 1, трябва да бъде вярна, ясна и да не бъде подвеждаща.

(2) Информацията, съдържаща описание на определени ценни книжа или услуга, извършвана от инвестиционния посредник във връзка с предмета му на дейност, не може да акцентира върху потенциалните ползи от тези ценни книжа или услуга, без едновременно да се посочва и рискът, свързан с тях.

(3) Информацията, която инвестиционният посредник дава на клиентите си, трябва да бъде разбираема, да бъде представена по начин, който в достатъчна степен подчертава съществените елементи от съдържанието й, не омаловажава и не пропуска съществени факти.

(4) Когато в информацията се съдържат данни за доходността на дадени ценни книжа или услуга в миналото или се прави прогноза за тяхната доходност в бъдеще, се посочва източникът на тези данни.

(5) Когато в информацията се съдържат данни за доходността на определени ценни книжа или услуга в миналото, трябва ясно да бъде обявено, че данните не могат да бъдат сигурен показател за доходността на тези ценни книжа или услуга в бъдеще. В този случай трябва точно да бъде определен периодът, за който се отнасят данните за доходността, който не може да бъде по-малък от една година, както и да се посочи размерът на комисионите, таксите и другите разходи за инвеститорите, ако не са приспаднати.” § 2. В чл. 5 се правят следните изменения и допълнения: 1. Алинея 1 се изменя така: “(1) В рекламните материали на инвестиционния посредник, както и в публичните изявления на членовете на управителните и на контролните органи и на лицата, работещи по договор за инвестиционния посредник, свързани с неговата дейност, трябва да се посочва наименованието му.”

2. В ал. 3 след думите “определени като прогнози” се поставя запетая и се добавя “обосновани са и са посочени обстоятелствата, на които се основават и които оказват съществено влияние върху тяхното осъществяване.” § 3. Създава се чл. 5а: “Чл. 5а. Комисията може да поиска от инвестиционния посредник да представи доказателства за верността на фактите, съдържащи се в рекламните му материали и публичните изявления по чл. 5. ” § 4. В чл. 11, ал. 1 се правят следните изменения: 1. В основния текст думите “получено разрешение” се заменят с “получен лиценз”.

2. В т. 1, буква “а” думите “издаденото разрешение” се заменят с “издадения лиценз”. § 5. В чл. 12 се създават ал. 5 и 6 със следното съдържание: “(5) Копие от документа за самоличност на клиента, заверено от него и от лице от отдела за вътрешен контрол, остава в архива на инвестиционния посредник. Заверката се извършва по реда на чл. 13, ал. 4.

(6) В договора по ал. 1 се вписват трите имена, единният граждански номер на лицата, които го сключват, качеството, в което действа лицето, представляващо инвестиционния посредник, дата и място на сключване и действащите към момента на сключването общи условия и тарифи на инвестиционния посредник.” § 6. Създава се чл. 13а: “Чл. 13а. (1) Инвестиционният посредник сключва договора по чл. 12, ал. 1 и приема документите по чл. 18, ал. 1, 3 и 6 само във вписан в регистъра по чл. 30, ал. 1, т. 2 от Закона за Комисията за финансов надзор адрес на управление, клон или офис.

(2) Помещенията по ал. 1 трябва да разполагат с необходимото техническо оборудване и програмно осигуряване, позволяващо приемането на поръчки, включително на поръчките, подавани чрез дистанционен способ на комуникация, спазването на поредността на постъпване на поръчките при предаването им за изпълнение и съхраняване на информацията.

(3) Инвестиционният посредник поставя на входа на всеки от клоновете и офисите по ал. 1 информация за наименованието и седалището си, работното време, името и фамилията на лицето, отговорно за съответния клон или офис.” § 7. В чл. 18 се правят следните изменения и допълнения: 1. Алинея 3 се изменя така: “(3) Подаване на поръчките по ал. 1 чрез пълномощник се извършва само ако той представи нотариално заверено пълномощно, което съдържа представителна власт за извършване на разпоредителни действия с ценни книжа и декларация по чл. 13, ал. 1. Член 13, ал. 2 - 4 се прилагат съответно.”

2. Създават се ал. 8, 9 и 10 със следното съдържание: “(8) При приемането на поръчката лицето, което я приема, съставя декларация, че е проверило самоличността на клиента, съответно на неговия пълномощник.

(9) Инвестиционният посредник предоставя на клиента подписан екземпляр от приетата поръчка по ал. 1, съответно ал. 6.

(10) Инвестиционният посредник отказва да приеме поръчка, която не отговаря на изискванията на ал. 1 или е подадена от пълномощник, без да са спазени изискванията на ал. 3. В този случай инвестиционният посредник съставя документ за отказа, който предоставя на клиента срещу подпис.” § 8. В чл. 21 се правят следните изменения и допълнения: 1. Алинея 1, т. 2 се изменя така: “2. лица, които отговарят на изискванията по чл. 3, т. 1 - 6 от Наредба № 7 от 2003 г. за изискванията, на които трябва да отговарят физическите лица, които по договор непосредствено извършват сделки с ценни книжа и инвестиционни консултации относно ценни книжа, както и реда за придобиване и отнемане на правото да упражняват такава дейност (ДВ, бр. 101 от 2003 г.) и са вписани в регистъра по чл. 30, ал. 1, т. 2 от Закона за Комисията за финансов надзор.”

2. Създават се нови ал. 2 и 3: “(2) Инвестиционният посредник подава заявление до комисията за вписване в регистъра по чл. 30, ал. 1, т. 2 от Закона за Комисията за финансов надзор на лицата по ал. 1, т. 2, към което прилага документи, удостоверяващи, че те отговарят на изискванията на наредбата.

(3) Лицето се вписва в регистъра по чл. 30, ал. 1, т. 2 от Закона за Комисията за финансов надзор, ако в срок от един месец от подаване на заявлението по ал. 2 заместник-председателят не откаже вписване.”

3. Досегашната ал. 2 става ал. 4 и се изменя така: “(4) Ръководителят на отдела за вътрешен контрол на инвестиционния посредник организира професионален инструктаж на лицата по ал. 1, т. 2, необходим за изпълнение на задълженията им, при сключването на договор с инвестиционния посредник и периодично, до 15-о число на месеца, следващ всяко тримесечие. В този случай лицето, извършило инструктажа, съставя документ, който удостоверява провеждането на инструктажа, съдържа общо описание на неговия предмет и се подписва от него и инструктираните лица.”

4. Досегашната ал. 3 става ал. 5 и в нея изречение второ се заличава.

5. Създава се ал. 6: “(6) Инвестиционният посредник осъществява постоянен контрол за съответствието на действията на лицата по ал. 1 със ЗППЦК и актовете по прилагането му.” § 9. В чл. 35, ал. 1 в основния текст след думата “когато” се добавя “на основата на писмен договор с клиента”. § 10. В чл. 37 след думите “отказва да” се добавя “подпише договор с клиента и да”. § 11. Наименованието на глава пета се изменя така: “Водене на отчетност, вътрешна организация и вътрешен контрол”. § 12. В чл. 52, ал. 1 се правят следните изменения: 1. В т. 2 след думите “самоличност на” се добавя “клиентите и”.

2. Точка 8 се изменя така: “8. длъжностното разписание на служителите и списъкът на другите лица, които работят за инвестиционния посредник по чл. 53, ал. 1, т. 7, както и всяко изменение и допълнение в тях.” § 13. В чл. 53 се правят следните изменения и допълнения: 1. В ал. 1: а) основният текст се изменя така: “(1) Инвестиционният посредник изгражда и поддържа вътрешна организация в съответствие с извършваната от него дейност, включително квалифициран персонал, материално, техническо и програмно осигуряване, която:”; б) в т. 4 думата “брокерите” се заменя със “служителите”, а след думата “клиентите” се добавя “и на базата на осъществявания контрол да осигури прилагането на мерки срещу нарушаването на тези изисквания;”; в) в т. 7 след думата “служителите” се добавя “и списък на другите лица, които работят за инвестиционния посредник.”

2. Създава се ал. 3: “(3) Управителният орган на инвестиционния посредник приема и осигурява прилагането на мерките по ал. 1, т. 4. Тази алинея не се прилага за банките - инвестиционни посредници.” § 14. След чл. 53 се създава раздел III със заглавие “Вътрешен контрол”. § 15. Член 54 се изменя така: “Чл. 54. (1) Инвестиционният посредник разполага с отдел за вътрешен контрол, който функционира независимо и осъществява постоянен контрол за спазване от страна на лицата, на които е възложено оперативното управление на инвестиционния посредник, и всички други лица, които работят по договор за инвестиционния посредник, на ЗППЦК, актовете по прилагането му и правилата по чл. 53, ал. 2 и изпълнява други функции, възложени му с наредбата и с правилата по чл. 54г.

(2) Служителите от отдела за вътрешен контрол трябва да отговарят на изискванията по чл. 3, т. 1, 2, 4 - 6 от Наредба № 7 от 2003 г. за изискванията, на които трябва да отговарят физическите лица, които по договор непосредствено извършват сделки с ценни книжа и инвестиционни консултации относно ценни книжа, както и реда за придобиване и отнемане на правото да упражняват такава дейност и да имат завършено средно или висше образование.

(3) Служителите от отдела за вътрешен контрол са лица, които работят по трудово правоотношение с инвестиционния посредник. Служител от отдела за вътрешен контрол присъства в адреса на управление и във всеки клон или офис, в който се сключват договори по чл. 12, ал. 1 и се приемат поръчки.

(4) Служителите от отдела за вътрешен контрол имат право на пълен достъп до цялата необходима информация и до всички документи, свързани с осъществяването на контрола по ал. 1.

(5) Членовете на управителните и контролните органи на инвестиционния посредник и всички други лица, които работят по договор за инвестиционния посредник, са длъжни да съдействат на служителите от отдела за вътрешен контрол при осъществяване на техните функции.

(6) Ръководителят на отдела за вътрешен контрол извършва инструктаж на служителите от отдела при назначаването им, както и периодично, до 15-о число на месеца, следващ всяко тримесечие. В този случай ръководителят на отдела за вътрешен контрол съставя документ, с който удостоверява провеждането на инструктажа.” § 16. Създава се чл. 54а: “Чл. 54а. (1) Ръководителят на отдела за вътрешен контрол се избира, отчита се и се освобождава при условия и по ред съгласно устройствените актове на инвестиционния посредник.

(2) Ръководителят на отдела за вътрешен контрол трябва да отговаря на изискванията по чл. 3, т. 1, 2, 4 - 6 от Наредба № 7 от 2003 г. за изискванията, на които трябва да отговарят физическите лица, които по договор непосредствено извършват сделки с ценни книжа и инвестиционни консултации относно ценни книжа, както и реда за придобиване и отнемане на правото да упражняват такава дейност, да има висше образование и не по-малко от 3 години опит в областта на капиталовите пазари на ръководна длъжност, включваща контролна компетентност.

(3) Ръководителят на отдела за вътрешен контрол не може да бъде член на управителните или контролните органи, брокер, инвестиционен консултант или друго лице, на което е възложено оперативното управление на инвестиционния посредник или което участва в извършването на дейности или отделни действия, спрямо които осъществява контрол. Предходното изречение се прилага и за всички останали служители от отдела за вътрешен контрол.” § 17. Създава се чл. 54б: “Чл. 54б. (1) В края на всяка работна седмица отделът за вътрешен контрол извършва проверка на приетите поръчки, документите, представени и съставени във връзка с тях, представените на клиенти потвърждения по чл. 30 и извършените плащания.

(2) В края на всеки месец отделът за вътрешен контрол извършва проверка на операциите по всеки индивидуален портфейл от ценни книжа, управляван по собствена преценка на инвестиционния посредник, без нареждания от клиента и представените на клиентите отчети, както и на сделките, които членовете на управителните и контролните му органи и лицата, работещи по договор за инвестиционния посредник, сключват за своя сметка.

(3) Отделът за вътрешен контрол извършва и други проверки при осъществяването на постоянен контрол в съответствие с чл. 54, ал. 1.

(4) При извършване на проверки по ал. 1 - 3 се съставя протокол, в който се посочват конкретните договори и поръчки, предмет на проверка, както и констатираните нарушения.

(5) В срок 3 работни дни от извършване на проверката протоколът се представя на ръководителя на отдела за вътрешен контрол, който се запознава с констатациите в него и го утвърждава.” § 18. Създава се чл. 54в: “Чл. 54в. (1) Ръководителят на отдела за вътрешен контрол изготвя и представя на управителния орган на инвестиционния посредник до 3-то число на всеки месец доклад за проверките, извършени от отдела за вътрешен контрол през предходния месец. Към доклада се прилагат протоколите за извършените проверки.

(2) В доклада по ал. 1 се посочват констатираните нарушения, изпълнените мерки за преустановяването им, за предотвратяване и отстраняване на вредните последици от нарушенията и за предотвратяване на бъдещи нарушения, а също така се предлага приемането на нови мерки от управителния орган.

(3) Управителният орган на инвестиционния посредник уведомява в срок 3 работни дни от получаването на доклада по ал. 1 комисията за констатираните от отдела за вътрешен контрол нарушения, описани в него, и за предприетите във връзка с тях мерки.” § 19. Създава се чл. 54г: “Чл. 54г. Структурата, организацията, правомощията и взаимоотношенията на отдела за вътрешен контрол с другите органи и лица, работещи за инвестиционния посредник, се определят с правила, приети от управителния орган на инвестиционния посредник. Правилата по изречение първо се преразглеждат периодично с цел ефективното и надеждно функциониране на отдела за вътрешен контрол.” § 20. Създава се чл. 54д: “Чл. 54д. Специализираната служба за вътрешен контрол на банките - инвестиционни посредници, осъществява постоянен контрол за спазване от страна на лицата, на които е възложено оперативното управление на банката и всички други лица, които работят по договор за банката, на ЗППЦК и актовете по прилагането му. § 21. Създава се чл. 54е: “Чл. 54е. Този раздел се прилага съответно за банките - инвестиционни посредници, с изключение на чл. 54, 54а, 54в и 54г.” § 22. В чл. 55, ал. 1 се правят следните изменения и допълнения: 1. В основния текст думата “разрешение” се заменя с “лиценз”.

2. В т. 2 в края на текста се добавят думите “и сертификат за противопожарна безопасност за тези помещения”. § 23. В чл. 56, ал. 1 се правят следните изменения: 1. В т. 5 думата “разрешение” се заменя с “лиценз”.

2. В т. 7 след думите “чл. 21, ал. 1” се поставя запетая и думите “и на ръководителя на” се заменят с “на ръководителя и на служители от”.

3. В т. 8 думата “разрешението” се заменя с “лицензът”. § 24. В чл. 57 думите “ чл. 74, ал. 10” се заменят с “чл. 74б, ал. 2”. § 25. В чл. 59 думите “до 15-о число на месеца, от който започва ново 3-месечие” се заличават, след думата “комисията” се добавя “в срок 3 работни дни” и думите “изтеклото 3-месечие” се заменят с “изтеклата седмица”.

Преходни и заключителни разпоредби § 26. (1) Заварените инвестиционни посредници привеждат дейността си в съответствие с изискванията по чл. 13а, ал. 2 и 3, чл. 21 и глава пета, раздел втори и трети в срок три месеца от влизането на наредбата в сила.

(2) Инвестиционните посредници представят сертификат за противопожарна безопасност на помещенията, в които те извършват дейност, в срок два месеца от влизането на наредбата в сила. § 27. Наредбата се издава на основание § 16, ал. 1 от преходните и заключителните разпоредби във връзка с чл. 73, ал. 2, чл. 74, ал. 10, чл. 77 и чл. 163 от Закона за публичното предлагане на ценни книжа и е приета с решение № 36-Н от 27.V.2005 г. на Комисията за финансов надзор.

Председател: Ап. Апостолов