Споразумение за сътрудничество между Министерството на правосъдието на Република България и Министерството на правосъдието на Република Молдова

МИНИСТЕРСТВО НА ПРАВОСЪДИЕТО

СПОРАЗУМЕНИЕ за сътрудничество между Министерството на правосъдието на Република България и Министерството на правосъдието на Република Молдова

(Утвърдено с Решение № 145 от 7 март 2003 г. на Министерския съвет. В сила от 18 март 2003 г.)

Министерството на правосъдието на Република България и Министерството на правосъдието на Република Молдова, наричани по-долу „договарящи страни", като желаят да задълбочават и развиват взаимноизгодни отношения между държавите си, убедени във важната роля на правосъдните органи в обществения живот, отчитайки, че обменът на знания и опит в правната и законодателната област, в правораздаването, в организацията и функционирането на съдебните органи, в наказтелноправна-та администрация, в дейностите по предотвратяване и борба с престъпността и санкциониране на правонарушенията отговаря на интересите и на двете договарящи страни, вземайки под внимание международните задължения, националните законодателства и пълномощия и на двете договарящи страни, се договориха за следното: Член 1

Договарящите страни ще осъществяват сътрудничество и ще си съдействат при: 1. обмен на правна информация; 2. организация на работата на министерствата на правосъдието и съдебните органи; 3. повишаване квалификацията на съдебните кадри; 4. в други области, ако отговарят на целите и задачите на договарящите страни.

Член 2

С цел осъществяване на намеренията за сътрудничество, изложени в това споразумение, договарящите страни ще разработват периодични и постоянни програми за сътрудничество за обезпечаване на различни форми на научен и управленски диалог в правната област.

Член 3

С цел разширяване областите на сътрудничество договарящите страни ще създават експертни и работни групи за подготовката на програми за сътрудничество и за отчитане изпълнението на тези програми.

Член 4

Договарящите страни ще създават условия за директни контакти и обмен на опит между правосъдните органи на двете държави.

Член 5

Договарящите страни ще си съдействат за организиране на консултации, семинари и научни конференции, включени в програмите по чл. 2, по въпроси от взаимен интерес.

Член 6

Договарящите страни ще си съдействат за обмен на специалисти и делегации за проучване на въпроси от взаимен интерес.

Член 7

При осъществяване на сътрудничеството договарящите страни ще използват език, приемлив и за двете.

Член 8

Договарящите страни поемат разходите, произтичащи от това споразумение, на принципа на взаимна договореност.

В случаи на визити на делегации финансирането ще се осъществява така: Приемащата договаряща страна поема разходите, свързани с пребиваването и предвижването на територията на страната. Изпращащата договаряща страна поема пътните разходи.

Член 9

Споровете и разногласията между договарящите страни по въпроси, отнасящи се до сферата на действие на това споразумение, ще се решават чрез двустранни преговори и консултации.

Член 10

Това споразумение се сключва за неопределен срок и влиза в сила от деня на последното уведомление по дипломатически път за изпълнение на вътрешноправните процедури на съответната държава за влизането му в сила.

Всяка от договарящите страни може да де-нонсира това споразумение, като уведоми за това другата договаряща страна. В този случай споразумението прекратява своето действие след изтичане на 6-месечен срок от уведомлението.

Сключено в Кишинев на 16 януари 2003 г. в в два еднакви екземпляра на молдовски и на български език, като и двата текста имат еднаква сила.

За Министерството на правосъдието на Република България: Марио Димитров, заместник-министър на правосъдието

За Министерството на правосъдието на Република Молдова: Йон Морей, министър на правосъдието