Постановление № 216 от 26 септември 2003 г. за изменение и допълнение на Наредбата за условията и реда за организиране и провеждане на централизирани публични търгове за продажба на акции-собственост на държавата, приета с Постановление № 206 на Министерския съвет от 2002 г.

ПОСТАНОВЛЕНИЕ № 216 ОТ 26 СЕПТЕМВРИ 2003 Г. за изменение и допълнение на Наредбата за условията и реда за организиране и провеждане на централизирани публични търгове за продажба на акции-собственост на държавата, приета с Постановление № 206 на Министерския съвет от 2002 г. (ДВ, бр. 89 от 2002 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 1 накрая се поставя запетая и се добавя „както и условията и редът за организиране и провеждане на централизирани публични търгове от регулирания пазар на ценни книжа при възлагане чрез договор за техническо изпълнение от Агенцията за приватизация". § 2. Създава се глава петнадесета: „Глава петнадесета

УСЛОВИЯ И РЕД ЗА ОРГАНИЗИРАНЕ И ПРОВЕЖДАНЕ НА ЦЕНТРАЛИЗИРАНИ ПУБЛИЧНИ ТЪРГОВЕ ОТ РЕГУЛИРАНИЯ ПАЗАР НА ЦЕННИ КНИЖА ПРИ ВЪЗЛАГАНЕ ЧРЕЗ ДОГОВОР ЗА ТЕХНИЧЕСКО ИЗПЪЛНЕНИЕ ОТ АГЕНЦИЯТА ЗА ПРИВАТИЗАЦИЯ Чл. 45а. (1) В случаите, когато Агенцията за приватизация е взела решение по чл. 31 от Закона за приватизация и следприватизационен контрол (ЗПСК) за продажба на акции на централизирани публични търгове, Агенцията за приватизация може да възложи възмездно чрез договор на регулирания пазар на ценни книжа техническото изпълнение на централизираните публични търгове по реда на § 2 от допълнителните разпоредби на Закона за сделките с компенсаторни инструменти.

(2) В договора по ал. 1 Агенцията за приватизация упълномощава регулирания пазар на ценни книжа да нарежда на Централния депо-зитар извършването на плащания с компенсаторни инструменти и инвестиционни бонове и прехвърлянето на акции в случаите, когато акциите са регистрирани в Централния депози-тар, във връзка с провеждането на централизирани публични търгове.

(3) Разпоредбите на тази глава се прилагат и в случаите, когато Агенцията за приватизация възлага на Централния депозитар воденето на регистър на инвестиционните бонове по реда на § 1 от допълнителните разпоредби на Закона за сделките с компенсаторни инструменти.

(4) В случаите по ал. 3 разпоредбите на Наредбата за плащанията с инвестиционни бонове и счетоводното им отчитане, приета с Постановление № 141 на Министерския съвет от 1998 г. (ДВ, бр. 73 от 1998 г.), не се прилагат.

Чл. 45б. (1) Агенцията за приватизация обнародва в „Държавен вестник" тръжно обявление за продажба на акциите по чл. 45а, ал. 1, което задължително съдържа информация за: 1. регулирания пазар на ценни книжа, на който ще се осъществи техническото изпълнение на централизирани публични търгове; 2. началната и крайната дата на предлагането на акции за продажба на централизирани публични търгове; 3. наименованието на дружествата, чиито акции ще се продават, включително следната информация за всяко от дружествата: БУЛСТАТ и данъчния номер; размера на капитала и общия брой на акциите; размера на държавното участие в капитала; дали дружеството е публично или не; брой предложени акции за продажба и процентното им изражение от общия брой акции на дружеството; форма на акциите (налични, безналични); минималната продажна цена на една акция (ако такава е определена); 4. друга информация по решение на Агенцията за приватизация.

(2) Обявлението по ал. 1 задължително се публикува от Агенцията за приватизация и в бюлетина на регулирания пазар на ценни книжа по чл. 45а, ал. 1 най-късно през първия работен ден, следващ деня на обнародването му в „Държавен вестник". Обнародването на обявлението по ал. 1 трябва да предхожда най-малко с 5 работни дни началната дата на предлагането за продажба на централизирани публични търгове.

(3) На основание на договора по чл. 45а, ал. 1 и публикацията по ал. 2 регулираният пазар започва техническото изпълнение на централизираните публични търгове.

(4) Класираните като купувачи на акции на централизирани публични търгове от регулирания пазар на ценни книжа се считат за купувачи по сделка за покупко-продажба на акции срещу инвестиционни бонове или компенсаторни инструменти с насрещна страна Агенцията за приватизация. Договорът за продажба се сключва чрез електронната система на регулирания пазар на ценни книжа, с което възникват задълженията за страните по нея.

Чл. 45в. (1) Централизиран публичен търг се провежда чрез закрити аукциони, организирани от регулирания пазар на ценни книжа всеки работен ден в часови интервал, предварително определен от регулирания пазар на ценни книжа, от началото на срока на централизирания публичен търг до изтичането на този срок или до изчерпване на предложеното на търга количество акции. Продължителността на централизирания публичен търг в обявлението по чл. 45б, ал. 1 не може да бъде по-кратка от 10 работни дни.

(2) Правилата за организацията и провеждането на аукционите се уреждат от регулирания пазар на ценни книжа. Тези правила се разпространяват чрез бюлетина от Интернет страницата на регулирания пазар на ценни книжа.

(3) Участник в централизиран публичен търг, класиран като купувач на аукцион по ал. 1, е задължен да извърши всички необходими действия по плащане на съответните акции в съответствие с разпоредбите на тази глава и правилата на регулирания пазар на ценни книжа и на Централния депозитар.

Чл. 45г. (1) Участници в аукционите по провеждане на централизирани публични търгове могат да бъдат само членове на регулирания пазар на ценни книжа посредством въвеждане на поръчки за покупка за тяхна собствена сметка или за сметка на техни клиенти.

(2) Всеки притежател на инвестиционни бонове или компенсаторни инструменти, който не е член на съответния регулиран пазар на ценни книжа, може да подаде поръчка за покупка на акции на централизирани публични търгове като клиент на инвестиционен посредник, който е член на този пазар.

(3) При отношенията между инвестиционните посредници и техните клиенти относно сключване на договори и изпълнение на поръчки на централизирани публични търгове се прилагат съответно разпоредбите на Наредбата за изискванията към дейността на инвестиционните посредници, приета с Постановление № 68 на Министерския съвет от 2000 г. (ДВ, бр.

37 от 2000 г.).

Чл. 45д. (1) Тръжна комисия, състояща се от двама членове—служители на регулирания пазар на ценни книжа, и един член, служител на Агенцията за приватизация, следи за провеждането на всеки аукцион от централизирани публични търгове.

(2) Редът за избор, назначаване и освобождаване на членовете на тръжната комисия се определя в договора по чл. 45а, ал. 1.

(3) Съставът на тръжната комисия може да се избира за всеки аукцион или може да бъде избран за определен срок.

(4) Не се допуска провеждане на аукцион на централизирани публични търгове без наличието на действаща тръжна комисия в пълен състав.

(5)За резултатите от всеки аукцион се изготвя отделен протокол в два еднообразни ек-земпляра—един за регулирания пазар на ценни книжа и един за Агенцията за приватизация, който се подписва от членовете на тръжната комисия. Този протокол има следното минимално съдържание: 1. дата на предлагането (аукциона); 2. наименование на сегмента на регулирания пазар на ценни книжа; 3. наименование на дружествата, чиито акции се предлагат за приватизация; 4. код на дружествата, присвоен от регулирания пазар на ценни книжа; 5. брой акции, които са предложени за приватизация; 6. минимална продажна цена на една акция за всяка от емисиите, по които се извършва предлагането; 7. класираните купувачи в резултат на аук-циона, цената и количеството акции, които са задължени да купят, както и генериран от регулирания пазар на ценни книжа уникален номер на всяка сделка, регистрирана на проведения аукцион; 8. информация за констатирани нарушения и несъответствия при провеждането на аукциона; 9.друга информация, определена от регулирания пазар на ценни книжа и съгласувана с Агенцията за приватизация.

(6) Всеки класиран купувач от аукцион по чл. 45б, ал. 1 е длъжен да осигури по своя сметка или по сметка на свой клиент в Централния депозитар необходимите инструменти за заплащане на акциите, които се е задължил да купи посредством своите поръчки. Задължението по предходното изречение се изпълнява по реда и в сроковете по правилата на регулирания пазар на ценни книжа и по правилата на Централния депозитар.

(7) Регулираният пазар на ценни книжа е длъжен да уведоми по реда за извършване на сделки с ценни книжа Централния депозитар за задълженията за плащане на класираните участници от всеки аукцион по чл. 45б, ал. 1, както и за задълженията на Агенцията за приватизация да прехвърли необходимото количество акции по посочени от участниците в аукци-оните сметки при Централния депозитар. Регулираният пазар на ценни книжа нарежда от името на Агенцията за приватизация прехвърлянето на акциите, в случай че акциите са регистрирани в Централния депозитар.

(8)На основание на уведомлението по ал. 7: 1. в случай че акциите, предложени на централизирани публични търгове, са регистрирани в Централния депозитар, Централният де-позитар извършва плащания с необходимите инструменти и прехвърля съответните акции по сметки на техните купувачи в съответствие с разпоредбите на Закона за сделките с компенсаторни инструменти, правилата на регулирания пазар и своите правила, отнасящи се за приключване на сделки с ценни книжа, извършени на регулиран пазар на ценни книжа; 2. в случай че акциите, предложени на централизирани публични търгове, са налични, Централният депозитар извършва плащане с необходимите инструменти в полза на Агенцията за приватизация по реда на Закона за сделките с компенсаторни инструменти, като уведомява Агенцията за приватизация за всяко плащане по сделка (включително уникалния код на всяка сделка, генериран от регулирания пазар на ценни книжа при проведен аукцион по централизирани публични търгове), за всеки инвестиционен посредник и конкретен негов клиент (купувачи), от чиито сметки е извършено плащане. Уведомлението се извършва на електронен носител до края на първия работен ден от приключването на всяко плащане.

(9) В случаите по ал. 8, т. 2 протоколът на тръжната комисия по ал. 5 и уведомлението от Централния депозитар са достатъчни основания за Агенцията за приватизация за прехвърляне на закупените акции на техните купувачи. Агенцията за приватизация извършва прехвърлянията по предходното изречение не покъсно от 10 работни дни от получаването на протокола на тръжната комисия и на уведомлението по ал. 8, т. 2.

(10) Останалите права и задължения на участниците в централизираните публични търгове, както и другите действия на регулирания пазар на ценни книжа и на Централния депози-тар във връзка с провеждането им се уреждат в техните правила и в договорите между тях и Агенцията за приватизация.

Чл. 45е. (1) При подготовката на централизирани публични търгове по реда на тази глава се представят информационни проспекти, за които се прилагат чл. 21, ал. 1 — 3.

(2) Информационните проспекти се представят от Агенцията за приватизация на електронен носител на регулирания пазар на ценни книжа най-малко една седмица преди началото на централизираните публични търгове за продажба на акции от съответното дружество. Регулираният пазар на ценни книжа публикува тези проспекти в своя бюлетин или в своята Интернет страница най-късно до края на първия работен ден, следващ получаването им от Агенцията за приватизация.

(3) Информационните проспекти могат да се предлагат за закупуване на хартиен носител в регионалните центрове на Агенцията за приватизация.

Чл. 45ж. За централизираните публични търгове по тази глава се прилага чл. 25, ал. 6. " § 3. В § 10 от преходните и заключителните разпоредби след думата „контрол" се добавя „и § 2, ал. 1 от допълнителните разпоредби на Закона за сделките с компенсаторни инструменти".

Министър-председател: Симеон Сакскобургготски

Главен секретар на Министерския съвет: Севдалин Мавров