Изменения на Международната конвенция за вахтената служба и нормите за подготовка и освидетелстване на моряците, 1978 г., както е изменена

Изменения на Международната конвенция за вахтената служба и нормите за подготовка и освидетелстване на моряците, 1978 г., както е изменена

(Приети с Резолюция MSC. 396(95) на Комитета по морска безопасност на Международната морска организация на 11 юни 2015 г. В сила за Република България от 1 януари 2017 г.)

Комитетът по морска безопасност, Като припомня член 28, буква б) на Конвенцията за Международната морска организация относно функциите на Комитета, Като припомня още член XII от Международната конвенция за вахтената служба и нормите за подготовка и освидетелстване на моряците от 1978 г. („Конвенцията“) относно процедурите за изменение на Конвенцията, Като взема предвид на своята деветдесет и пета сесия изменения на Конвенцията, предложени и разпространени в съответствие с член XII, параграф 1, буква a), подточка i) от нея, 1. Приема в съответствие с член XII, параграф 1, буква а), подточка iv) на Конвенцията изменения на Конвенцията, текстът на които е изложен в приложението към тази резолюция; 2. Определя в съответствие с член ХІІ, параграф 1, буква а), подточка vii), точка 2 на Конвенцията, че посочените изменения се считат за приети на 1 юли 2016 г., освен ако преди тази дата повече от една трета от Страните или Страните, чийто комбиниран търговски флот съставлява не по-малко от 50 % от бруто тонажа на световната търговска корабоплавателна дейност на кораби с тонаж, равен на или по-голям от 100 бруто регистър тона, са нотифицирали генералния секретар на Организацията за своите възражения срещу измененията; 3. Приканва Страните да отбележат, че в съответствие с член ХІІ, параграф 1, буква а), подточка viii) на Конвенцията измененията, приложени към тази резолюция, влизат в сила на 1 януари 2017 г. след приемането им в съответствие с параграф 2 по-горе; 4. Приканва също така Страните да отбележат, че при отсъствието на кораби, предмет на Кодекса IGF към момента на влизане в сила на тези изменения, следва да се вземе предвид опитът, натрупан на борда на корабите в съответствие с Временните насоки за безопасност на двигатели на кораби, задвижвани с природен газ, приети с Резолюция MSC. 285(86); 5. Изисква генералният секретар по смисъла на член ХІІ, параграф 1, буква а), подточка v) на Конвенцията да предаде заверени копия от тази резолюция и текста на измененията, съдържащи се в приложението към нея на всички страни по Конвенцията; и

6. Изисква генералният секретар да изпрати копия от тази резолюция и приложението към нея до членовете на Организацията, които не са Страни по Конвенцията.

ПРИЛОЖЕНИЕ

Изменения на Международната конвенция за вахтената служба и нормите за подготовка и освидетелстване на моряците (STCW), 1978 г., както е изменена

ГЛАВА I – ОБЩИ РАЗПОРЕДБИ

Правило I/1 – Определения и пояснения

1 В параграф 1 след съществуващата алинея 40 се добавя следното ново определение: „41 Кодексът IGF означава Международния кодекс за безопасност на кораби, използващи за гориво газове или други горива с ниска точка на възпламеняване, както са определени в правило II-1/2.29 на SOLAS.“

Правило I/11 – Продължаване валидността на сертификатите

2 Съществуващият параграф 1 се изменя така: „1 Всеки капитан, офицер и радиооператор, притежаващ свидетелство, издадено или признато съгласно която и да е глава на Конвенцията, различно от правило V/3, глава VІ, който работи на море или възнамерява да се върне в морето след период на брега, за да продължи да отговаря на изискванията за морска служба, трябва на интервали, които не надвишават пет години, да: 1. отговаря на стандартите за медицинска годност, предписани от правило I/9; и

2. установява продължаваща професионална компетентност в съответствие с раздел А-1/11 на Кодекса STCW.“

ГЛАВА V – СПЕЦИАЛНИ ИЗИСКВАНИЯ ЗА ОБУЧЕНИЕ НА ПЕРСОНАЛ НА НЯКОИ ВИДОВЕ КОРАБИ

3 Следното ново правило V/3 се добавя след съществуващото правило V/2: „Правило V/3

Задължителни минимални изисквания за обучението и квалификацията на капитаните, офицерски състав, моряци и друг персонал на борда на кораби, предмет на Кодекса IGF

1 Това правило се прилага за капитани, офицерски състав, моряци и друг персонал на борда на кораби, предмет на Кодекса IGF.

2 Преди да им бъдат възложени задълженията на борда на кораба, за кораби, предмет на Кодекса IGF, морските лица трябва да са завършили обучението, изисквано по параграфи от 4 до 9 по-долу, в съответствие с техния капацитет, задължения и отговорности.

3 Всички морски лица, които служат на борда на кораби, предмет на Кодекса IGF, преди да им бъдат възложени задължения на кораба, трябва се запознаят със спецификите на кораба и оборудването, както е посочено в правило I/14, параграф 1.5.

4 Морските лица, отговарящи за съответните задължения по безопасността, свързани с обслужването, използването или реагиране при аварийна ситуация, касаещи горивото на борда на корабите, предмет на Кодекса IGF, трябва да притежават сертификат за обща подготовка за работа на кораби, предмет на Кодекса IGF.

5 Всеки кандидат за сертификат за обща подготовка за работа на кораби, предмет на Кодекса IGF, трябва да е завършил основна подготовка в съответствие с разпоредбите на раздел А-V/3, параграф 1 на Кодекса STCW.

6 Морските лица, отговарящи за съответните задължения по безопасност, свързани с обслужването, използването или реагиране при аварийна ситуация, касаещи горивото на борда на кораби, предмет на Кодекса IGF, които са квалифицирани и сертифицирани съгласно правило V/1-2, параграфи 2 и 5, или правило V/1-2, параграфи 4 и 5 относно танкерите за втечнен газ, трябва да се считат като отговарящи на изискванията, посочени в раздел А-V/3, параграф 1 за завършена обща подготовка за работа на кораби, предмет на Кодекса IGF.

7 Капитаните, механиците и персоналът с непосредствена отговорност за грижата и използването на горива и горивни системи на корабите, предмет на Кодекса IGF, трябва да притежават свидетелство за обучение по разширена програма за работа на кораби, предмет на Кодекса IGF.

8 Всеки кандидат за свидетелство за обучение по разширена програма за работа на кораби, предмет на Кодекса IGF, който притежава свидетелство за професионална компетентност, описано в параграф 4, трябва да има: 1. завършена одобрена подготовка по разширена програма за работа на кораби, предмет на кодекса IGF, и да отговаря на стандартите за компетентност, посочени в раздел А-V/3, параграф 2 на Кодекса STCW; и

2. да има поне един месец одобрен плавателен стаж, който включва минимум три бункерни операции на борда на кораби, предмет на Кодекса IGF. Две от трите бункерни операции могат да бъдат заменени с одобрена подготовка на симулатор за бункерни операции като част от обучението по параграф 8.1 по-горе.

9 Капитаните, механиците и всички лица, които носят непосредствена отговорност за грижата и използването на горива на корабите, предмет на Кодекса IGF, които са квалифицирани и сертифицирани съгласно стандартите за компетентност, посочени в раздел А-V/1-2, параграф 2 за работа на танкери за втечнен природен газ, трябва да се считат за изпълнили изискванията, посочени в раздел А-V/3, параграф 2 за обучение по разширена програма за кораби, предмет на Кодекса IGF, при условие че също така: 1. отговарят на изискванията на параграф 6; и

2. отговарят на изискванията за бункероване от параграф 8.2 или са участвали при извършване на три товарни операции на борда на танкер за втечнен газ; и

3. имат плавателен стаж от минимум три месеца през последните пет години на борда на: 1. кораби, предмет на Кодекса IGF; 2. танкери, превозващи товари, горива, обхванати от Кодекса IGF; или

3. кораби, използващи горива или гориво с ниска точка на възпламеняване.

10 Всяка Страна по Конвенцията сравнява стандартите за компетентност, които тя е изисквала от лицата, обслужващи кораби, работещи с газ, преди 1 януари 2017 г. със стандартите на компетентност, посочени в раздел А-V/3 на Кодекса STCW, и определя необходимостта, дали да изиска от този персонал да актуализира квалификациите си.

11 Администрациите гарантират, че се издава свидетелство за професионална компетентност на моряците, които са квалифицирани в съответствие с параграфи 4 или 7 според случая.

12 Морските лица, притежаващи свидетелства за професионална компетентност в съответствие с параграфи 4 или 7, посочени по-горе, на интервали не по-дълги от пет години трябва да преминат подходящо опреснително обучение или от тях се изисква да представят доказателства, че са постигнали необходимия стандарт за компетентност през последните пет години.“