Наредба за изменение и допълнение на Наредба № Н-18 от 2006 г. за регистриране и отчитане на продажби в търговските обекти чрез фискални устройства

МИНИСТЕРСТВО НА ФИНАНСИТЕ

Наредба за изменение и допълнение на Наредба № Н-18 от 2006 г. за регистриране и отчитане на продажби в търговските обекти чрез фискални устройства (обн., ДВ, бр. 106 от 2006 г.; доп., бр. 7 и 79 от 2007 г.) § 1. В чл. 26, ал. 1 се създава т. 12: „12. номер касово място за лицата по чл. 6, работещи с контролна лента на електронен носител (КЛЕН).“ § 2. В чл. 39 се създават ал. 6, 7 и 8: „(6) Лицата по чл. 3, ал. 2 представят данни от дневния отчет на всяка фискална памет от ЕСФП за всеки ден, за който лицето е длъжно да състави дневен отчет на обекта, до края на следващия ден в ТД на НАП по регистрация на лицето.

(7) Данните по ал. 6 се подават по електронен път при използване на универсален електронен подпис чрез попълване на данни или изпращане на файл чрез WEB-базирано приложение на интернет страницата на НАП. Форматът на файла и изискванията към съдържащите се данни се уреждат в приложение № 16.

(8) Не се допуска коригиране на вече подадени данни по ал. 6. “ § 3. В чл. 42, ал. 1, т. 3 след думите „съответната лента“ се добавя „или от текущата дата при работа с КЛЕН“. § 4. В чл. 57 се правят следните изменения и допълнения: 1. Досегашният текст става ал. 1.

2. Създават се ал. 2 и 3: „(2) Допуска се лицата по чл. 6 да формират контролната лента едновременно с боновата лента, но без да я отпечатват, като я съхраняват на енергонезависим електронен носител при условията и по реда на тази наредба, уреждащи работа с КЛЕН.

(3) При работа с КЛЕН лицата по чл. 6 осигуряват възможност в търговския обект да се отпечатва пълната информация от КЛЕН по начина и в последователността на отпечатване на боновата лента. При поискване от органите на НАП данните от КЛЕН се предават на технически носител или по електронен път по реда, предвиден в ДОПК.“ § 5. В глава осма се създава чл. 58а: „Чл. 58а. (1) Контролната лента на електронен носител се формира едновременно с боновата, като се съхранява на електронен носител като „контролна лента на електронен носител (КЛЕН)“ и отговаря на следните изисквания: 1. буферът на КЛЕН, реализиран като енергонезависима памет, която не позволява извършване на корекция или изтриване на записи, като например EPROM, EEPROM, флаш ЕЕPROM, трябва да съхранява информация за не по-малко от 150 000 отделни печатни реда; 2. да съхранява пълното съдържание и последователността на отпечатаната информация на всеки отпечатан документ по реда на неговото издаване, с изключение на отчетите на фискалната памет и разпечатки на КЛЕН; 3. да осигурява възможност за отпечатване на всеки буфериран в КЛЕН документ по реда на неговото издаване за зададен период от време.

(2) Не се допуска регистриране на продажба чрез ИАСУТД при невъзможност за запис на продажбата в КЛЕН.

(3) При съхраняването на всеки документ се генерира автоматично, чрез използване на стандартен SHA-1 алгоритъм, специално контролно число на всяка отделна бележка. Това число се записва и отпечатва в края на документа.

(4) При стартиране на дневен финансов отчет с нулиране се генерира автоматично, чрез използване на стандартен SHA-1 алгоритъм, общо контролно число на информацията в КЛЕН за деня до момента на стартиране на този отчет. Това число се отпечатва в края на дневния отчет.

(5) При препълване на КЛЕН работата се блокира до извършване на смяна на носителя на КЛЕН.

(6) Носителите на КЛЕН следва да имат поредна номерация.

(7) При опит за работа с КЛЕН, различна от последната инициализирана за това работно място, се блокира записът на данни в КЛЕН. В този случай е допустимо инициализация на нова КЛЕН и ако е възможно извършване на справки от други КЛЕН.

(8) Електронните носители на КЛЕН се съхраняват по реда и в сроковете, определени в чл. 42.“ § 6. В раздел I на приложение № 1 към чл. 8, ал. 1, т. 1, чл. 26, ал. 1 се създава т. 12: „12. При поставяне на нов носител КЛЕН да се извършва инициализация на носителя, която еднозначно идентифицира устройство, на което е инсталиран КЛЕН.“ § 7. Създава се приложение № 16 към чл. 39, ал. 7: „Приложение № 16 към чл. 39, ал. 7

Забележка на редакцията: виж приложението в PDF-а на броя

Общи изисквания към структурата на файла: Между отделните полета на един запис няма разделители.

Между записите (редовете) се поставя, респ. всеки ред завършва, със стандартен разделител за край на ред на текстов файл – знак за Carriage Return с последващ знак Line Feed.

Предвидената дължина (брой знаци) за всяко поле е задължителна.

Съдържанието на полетата в условен формат „символен“ е ляво изравнено и са допълнени отдясно с интервали до крайната позиция на даденото поле.

В дължината на полетата в условен формат „цифров“ се включва и знакът на числото. Съдържанието е дясно изравнено и допълнено отляво с нули.

Полето в условен формат „дата“ има съдържание в следния формат: „дд/мм/гггг“, където „дд“ е ден, „мм“ е месец, „гггг“ – година.

Датата в името на файла е датата от дневния финансов отчет, за който се отнася изпращаният файл.

Номер обект се попълва и в двата файла и отразява номера на обекта, от който се изпраща файлът, съгласно собствената номенклатура на задълженото лице. Когато задълженото лице има повече от един обект и не поддържа номенклатура на обектите, същото задава и попълва пореден номер на обектите, като номерата не могат да съвпадат. Когато задълженото лице има само един обект, неговият номер на обекта е едно.“

Заключителна разпоредба § 8. Наредбата влиза в сила от деня на обнародването й в „Държавен вестник“ с изключение на § 2 и 7, които влизат в сила от 1 октомври 2009 г.

Министър: С. Дянков