Споразумение между правителството на Република България и правителството на Азербайджанската република за сътрудничество в областта на здравеопазването и медицинската наука

МИНИСТЕРСТВО НА ЗДРАВЕОПАЗВАНЕТО

СПОРАЗУМЕНИЕ между правителството на Република България и правителството на Азербайджанската република за сътрудничество в областта на здравеопазването и медицинската наука

(Утвърдено с Решение № 933 от 26 ноември 2004 г. на Министерския съвет. В сила за Република България от 11 май 2005 г.)

Правителството на Република България и правителството на Азербайджанската република (по-нататък наричани “договарящи страни”), водени от желанието да развиват сътрудничество между двете страни в областта на здравеопазването и медицинската наука, се споразумяха за следното: Член 1

Договарящите страни съдействат за развитието на сътрудничеството в областта на здравеопазването и медицинската наука на основата на взаимен интерес и в съответствие със съществуващото законодателство на държавите на договарящите страни.

Член 2

Договарящите страни си сътрудничат под формата на: 1. обмен на информация; 2. обмен на специалисти; 3. обмен на опит и резултати по приоритетни за страните проблеми; 4. участие на учени в национални научно-медицински мероприятия; 5. съвместни научни и практически проекти.

Член 3

Договарящите страни развиват взаимоизгодно сътрудничество в следните области: 1. здравна политика; 2. обществено здравеопазване и профилактична медицина; 3. организация и управление на човешки и финансови ресурси; 4. фармация и медицински изделия; 5. санаторно-курортно лечение и рехабилитация; 6. безопасност на храните и санитарен контрол на потенциално опасни храни; 7. епидемиологичен надзор на инфекциозните заболявания; 8. околна среда и здраве; 9. разработка и внедряване на информационни компютърни системи в здравеопазването; 10. медицинска статистика; 11. предупредителни мерки и ликвидация на медико-санитарните последствия от извънредни ситуации; 12. медицинска наука.

При взаимен интерес изброените области на сътрудничество не изключват впоследствие сътрудничество и в други области.

Член 4

Договарящите страни съдействат за развитие на сътрудничеството между своите компетентни органи в областта на профилактиката на заразните и паразитните болести и държавния санитарен контрол.

Договарящите страни се информират взаимно за особено значимите епидемиологични ситуации, възникнали в страните, както и за появата на значими инфекциозни заболявания.

Член 5

Договарящите страни насърчават прякото сътрудничество между медицински университети, институти, болници и национални центрове с цел обмяна на информация и опит в областта на здравеопазването и медицинската наука.

Член 6

Договарящите страни се информират взаимно за научните медицински мероприятия с международно участие, които се провеждат в техните страни.

Член 7

При покана на специалисти за участие в научни прояви финансовите условия се посочват в поканите.

Член 8

Изпълнението на това споразумение се възлага от българска страна на Министерството на здравеопазването на Република България, а от азербайджанска страна - на Министерството на здравеопазването на Азербайджанската република.

Член 9

Измененията и допълненията към това споразумение се оформят в протоколи, които са неразделна част от него и влизат в сила по реда на влизане в сила на споразумението.

Противоречия, възникнали при прилагането на това споразумение, се разрешават чрез преговори и консултации между договарящите страни.

Член 10

Това споразумение влиза в сила от датата на получаване на втората дипломатическа нота, с която двете договарящи страни се уведомяват взаимно за изпълнение на необходимите изисквания за влизането му в сила съгласно вътрешното законодателство на всяка от тях.

Това споразумение се сключва за срок от 5 години.

Действието на споразумението продължава автоматически за нови периоди от 5 години, ако нито една от договарящите страни не уведоми по дипломатически път другата за намерението си да го прекрати не по-късно от 6 месеца преди изтичането на срока на действието на споразумението.

Съставено в Баку на 7 октомври 2004 г. в два оригинални екземпляра, всеки от които на български, азербайджански и руски език, като всички текстове имат еднаква сила. В случаи на различия при тълкуването на това споразумение меродавен е текстът на руски език.

За правителството За правителството на Република на Азербайджанската

България: република: Любомир Куманов, Али Инсанов, заместник-министър министър на на здравеопазването здравеопазването