Правилник за устройството и дейността на Звеното за оперативно управление и финансово осигуряване на организационните структури на Министерството на образованието и науката

МИНИСТЕРСТВО НА ОБРАЗОВАНИЕТО И НАУКАТА

ПРАВИЛНИК за устройството и дейността на Звеното за оперативно управление и финансово осигуряване на организационните структури на Министерството на образованието и науката

Глава първа

ОБЩИ ПОЛОЖЕНИЯ Чл. 1. (1) С този правилник се уреждат устройството и дейността на Звеното за оперативно управление и финансово осигуряване на организационните структури на Министерството на образованието и науката (МОН), наричано по-нататък „звеното“.

(2) Организационните структури са второстепенни разпоредители с бюджет на МОН.

Чл. 2. Звеното е държавно специализирано обслужващо звено по смисъла на чл. 50, ал. 1, т. 1 и 2 от Закона за предучилищното и училищното образование (ЗПУО) за организационно и методическо подпомагане на дейностите по: съставянето на отчетите за касово изпълнение на бюджетите, сметките за средства от Европейския съюз (ЕС) и сметките за чужди средства, оборотните ведомости и годишните финансови отчети на организационните структури на МОН. Звеното може да осъществява и изследователска и информационна дейности.

Чл. 3. Звеното е юридическо лице на бюджетна издръжка със седалище и адрес на управление: София, бул. Цариградско шосе №125, бл.5.

Чл. 4. Директорът на звеното е второстепенен разпоредител с бюджет към министъра на образованието и науката.

Чл. 5. Звеното е с обща численост на персонала 17 щатни бройки.

Глава втора

СТРУКТУРА НА ЗВЕНОТО Чл. 6. Звеното се ръководи и представлява от директор, назначен от министъра на образованието и науката въз основа на конкурс, проведен по реда на Кодекса на труда.

Чл. 7. Директорът на звеното: 1. планира, организира и контролира дейността на звеното и го представлява пред държавни органи, физически и юридически лица; 2. съставя бюджет и го представя на финансиращия орган за утвърждаване; 3. отговаря за законосъобразно, ефективно, ефикасно и икономично разходване на бюджетните средства; 4. отговаря за предоставените на звеното имоти – държавна собственост, да бъдат ползвани съобразно предназначението им, като полага за това грижата на добър стопанин; 5. осъществява координация на работата на звеното с МОН и други министерства и ведомства; 6. осъществява правомощия на работодател по Кодекса на труда; 7. утвърждава длъжностното разписание и длъжностните характеристики на работещите в звеното; 8. утвърждава вътрешни правила за работна заплата, правилника за вътрешния ред и други документи, касаещи организацията на дейността на звеното; 9. информира министъра на образованието и науката чрез главния секретар за възникнали проблеми при осъществяване на дейността на звеното, като предлага решение за отстраняването им; 10. предоставя на министъра на образованието и науката годишен отчет за дейността на звеното до края на месец февруари; 11. изпълнява и други дейности, свързани с предмета на дейност на звеното, възложени му от министъра на образованието и науката или произтичащи от нормативен акт.

Чл. 8. Звеното е структурирано в два отдела: 1. отдел „Административно и финансово-счетоводно обслужване и управление на собствеността“; 2. отдел „Финансови и стопански анализи, информационно осигуряване, организационно и методическо подпомагане“.

Чл. 9. Отдел „Административно и финансово-счетоводно обслужване и управление на собствеността“ осъществява дейност, като: 1. изготвя административни актове, трудови договори и други документи по възникването, изменението и прекратяването на трудовите правоотношения на служителите в звеното; 2. образува, води и съхранява личните трудови досиета на служителите; издава и заверява трудови книжки; издава служебни бележки и документи за пенсиониране; 3. води деловодната дейност и движението на документооборота; 4. извършва съхраняването и ползването на архива на звеното; 5. извършва финансово-счетоводното обслужване на звеното в съответствие с нормативните документи, отнасящи се за второстепенните разпоредители с бюджет; 6. следи за законосъобразно, ефективно, ефикасно и икономично разходване на средствата съгласно утвърдения бюджет; 7. осигурява управлението на собствеността, предоставена за ползване на звеното; 8. осигурява цялостното материално-техническо снабдяване и обслужване на звеното.

Чл. 10. Отдел „Финансови и стопански анализи, информационно осигуряване, организационно и методическо подпомагане“ осъществява дейност, като: 1. извършва одобрение и наблюдение на плащанията на организационните структури на МОН, включени в Единната система за събиране, съхраняване, разплащане и отчитане на сметките на бюджетните организации в БНБ, наричана по-нататък „единна сметка“, чрез Системата за електронни бюджетни разплащания (СЕБРА); 2. извършва текущ контрол на плащанията на организационните структури на МОН в рамките на определените им лимити; 3. текущо обобщава информацията за извършените плащания от организационните структури на МОН по видове разходи; 4. обобщава справките за завишени от първостепенния разпоредител с бюджет лимити на организационните структури на МОН по дейности и по видове разходи; 5. писмено информира организационните структури за определените им от МОН месечни лимити за разходи; 6. проверява и обобщава по дейности отчетите за касовото изпълнение на бюджетите, сметките за средства от ЕС и сметките за чужди средства на организационните структури на МОН; 7. проверява и обобщава оборотните ведомости и годишните финансови отчети на организационните структури на МОН; 8. организационно и/или методически подпомага структурите на МОН, като: а) изготвя справки и решения на организационни и/или методически въпроси, свързани със: финансовото им осигуряване; законосъобразното, ефективното, ефикасното и икономичното разходване на бюджетните средства; разплащанията по СЕБРА; спазването на определените им месечни лимити за разходи; б) ги информира за указанията, издадени от Министерството на финансите, касаещи месечните, тримесечните и годишните отчети за касовото и начисленото изпълнение на бюджетите, сметките за средства от ЕС и сметките за чужди средства; в) при обобщаване и контрол (месечно, тримесечно и годишно) на отчетите за касово изпълнение на бюджетите на организационните структури на МОН и откриване на допуснати грешки и неточности ги консултира за правилното им отстраняване и коректното осчетоводяване; г) при обобщаване и контрол (тримесечно и годишно) на оборотните ведомости и годишните финансови отчети на организационните структури на МОН и констатиране на допуснати грешки и неточности ги консултира за правилното им отстраняване и коректното осчетоводяване; 9. анализира и прогнозира финансовото изпълнение на бюджета на организационните структури на МОН по дейности, групи и функции.

Глава трета

ДЕЙНОСТ И ОРГАНИЗАЦИЯ НА РАБОТАТА В ЗВЕНОТО Чл. 11. Звеното осъществява дейност по: 1. оперативно одобряване, управление и наблюдение на наредените плащания от организационните структури на МОН, включени в единната сметка, чрез СЕБРА; 2. информационно осигуряване на дейностите по обобщаване и контрол при съставянето и изпълнението на бюджета и годишните финансови отчети на организационните структури на МОН; 3. изготвяне на справки и решения по организационни и/или методически въпроси на организационните структури на МОН, свързани със: финансовото им осигуряване; законосъобразното, ефективното, ефикасното и икономичното разходване на бюджетните средства; разплащанията по СЕБРА; спазването на определените им месечни лимити; 4. консултиране на организационните структури на МОН при обобщаване и контрол (месечно, тримесечно и годишно) на отчетите за касово изпълнение на бюджетите, сметките за средства от ЕС и сметките за чужди средства, на оборотните ведомости и годишните финансови отчети, коригиране на констатирани грешки и неточности и правилно осчетоводяване; 5. информиране на организационните структури на МОН за определените им месечни лимити за разходи, както и за указания, касаещи месечните, тримесечните и годишните отчети за касовото и начисленото изпълнение на бюджетите, сметките за средства от ЕС и сметките за чужди средства; 6. текущ контрол на извършените плащания на организационните структури на МОН в рамките на определените им лимити; 7. проверка и обобщаване по дейности на отчетите за касовото изпълнение на бюджетите, сметките за средства от ЕС и сметките за чужди средства, на оборотните ведомости и годишните финансови отчети на организационните структури на МОН; 8. анализира и прогнозира финансовото изпълнение на бюджета на организационните структури на МОН по дейности, групи и функции.

Чл. 12. Организацията на работата в звеното се осъществява в съответствие с разпоредбите на този правилник и правилата за вътрешния ред.

Чл. 13. Дейността на звеното се осъществява от служители по трудово правоотношение, които изпълняват възложените им задачи в съответствие с длъжностните им характеристики и Кодекса на труда.

Чл. 14. (1) Документите, изпратени до звеното от държавни органи и институции, юридически или физически лица, се завеждат във входящ регистър.

(2) При завеждане на документите се извършва проверка на материалите и се образува служебна преписка.

Чл. 15. Директорът на звеното разпределя служебните преписки с резолюция до съответния служител, която съдържа указание, срок за изпълнение, дата и подпис.

Чл. 16. Изходящите документи се съставят в не по-малко от два екземпляра, като оставащият в деловодството за съхранение екземпляр съдържа инициалите и подписа на служителя, който е изготвил документа, като се посочва датата.

Чл. 17. Работното време на звеното е от 9 ч. до 17 ч. и 30 мин. с почивка от 13 ч. до 13 ч. и 30 мин.

ЗАКЛЮЧИТЕЛНА РАЗПОРЕДБА

Параграф единствен. Този правилник се издава на основание чл. 50, ал. 5 от Закона за предучилищното и училищното образование и отменя Правилника за устройството и дейността на Звеното за оперативно управление и финансово осигуряване на организационните структури на Министерството на образованието, младежта и науката (обн., ДВ, бр. 67 от 2002 г.; изм., бр. 76 от 2009 г.).

Министър: Красимир Вълчев