Постановление № 197 от 8 юли 2011 г. за изменение и допълнение на Постановление № 70 на Министерския съвет от 2010 г. за координация при управлението на средствата от Европейския съюз

ПОСТАНОВЛЕНИЕ № 197 ОТ 8 ЮЛИ 2011 Г. за изменение и допълнение на Постановление № 70 на Министерския съвет от 2010 г. за координация при управлението на средствата от Европейския съюз (обн., ДВ, бр. 31 от 2010 г.; изм. и доп., бр. 64, 90 и 95 от 2010 г. и бр. 25 от 2011 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 1 се правят следните изменения и допълнения: 1. Алинея 2 се изменя така: „(2) Министърът по управление на средствата от Европейския съюз: 1. действа като централен представител на Република България пред Европейската комисия и другите европейски институции по въпросите на програмирането, управлението и наблюдението на средствата от ЕС; 2. формулира и предлага приоритети и мерки за изпълнението на целите и приоритетите на стратегическите и програмните документи за управлението на средствата от ЕС; 3. осъществява цялостната координация във връзка с участието на Република България в процеса на вземане на решения на ЕС в областта на Кохезионната политика; 4. ръководи участието на Република България в подготовката на Общата стратегическа рамка, изготвянето и преговорите по Партньорския договор за развитие и инвестиции и по оперативните програми за програмния период 2014 – 2020 г. с Европейската комисия, както и по съответните стратегически документи в областта на Общата селскостопанска политика и Общата политика в областта на рибарството; 5. ръководи изготвянето на нормативните актове за изпълнение на програмите, финансирани със средства от Европейския съюз, за периода 2014 – 2020 г. и ръководи процеса по изграждане на съответната институционална уредба; 6. координира изпълнението на Националната стратегическа референтна рамка и провежда преговорите с Европейската комисия за нейното актуализиране; 7. координира и контролира управлението на: а) предприсъединителните програми на ЕС; б) преходния финансов инструмент; в) инструмента за предприсъединителна помощ; г) инструмента „Шенген“; д) оперативните програми, съфинансирани от Структурните фондове и Кохезионния фонд на ЕС; е) програмите, съфинансирани от Европейския земеделски фонд за развитие на селските райони, Европейския фонд за рибарство и Европейския фонд за гарантиране на земеделието; ж) програмите за териториално сътрудничество, в които Република България участва; 8. отговаря за Финансовия механизъм на Европейското икономическо пространство, Норвежкия финансов механизъм и Програмата за сътрудничество „България – Швейцария“; 9. предлага на Европейската комисия промени в документа по т. 6 и съгласува промените в документите по т. 7 и 8, в т. ч. за преразпределение на средствата от ЕС между оперативни програми; 10. координира действията на одитния и сертифициращите органи на програмите, съфинансирани от Структурните фондове и Кохезионния фонд на ЕС и от Европейския фонд за рибарство, във връзка с изготвянето на годишните обобщения за проведените одити и издадените декларации за сертифицирани разходи по смисъла на чл. 53b (3) от Регламент 1605/2002 на Съвета (ЕО, Евратом) относно Финансовия регламент, приложим за общия бюджет на Европейските общности (ОВ, L 248 от 16.09.2002); 11. информира министър-председателя за хода на изпълнението на програмите, финансирани от ЕС, и при необходимост предлага коригиращи мерки; 12. предлага на Министерския съвет проекти на стратегически документи и оперативни планове, свързани с управление на средствата от Европейския съюз; 13. дава методически указания във връзка с управлението на програмите по т. 7; 14. осъществява комуникацията с Европейската комисия и другите европейски институции по отношение на хоризонталните въпроси, свързани с програмирането, управлението, наблюдението, отчитането и контрола на средствата от ЕС; 15. осъществява координация на дейностите по финансовите инструменти на Европейската комисия JEREMIE, JESSICA и JASPERS, в т.ч. на подготовката, изпълнението и отчитането на годишните планове за действие на JASPERS в Република България; 16. съгласувано със съответните министри и други органи на изпълнителната власт създава междуведомствени работни групи, както и постоянни експертни работни групи за решаване на въпроси, свързани с управлението на средствата от ЕС и донорските програми по т. 8; 17. отговаря за прилагането на хоризонталните политики във връзка с усвояването на средствата от ЕС, в т. ч. следи за спазване принципа на допълняемост на националните средства със средствата от ЕС; 18. координира изпълнението на одитни препоръки с хоризонтален характер, посочени от национални и европейски контролни органи във връзка с управлението и изпълнението на програмите по т. 7 и 8; 19. координира техническата помощ, предоставена от международните финансови институции за постигане на ефективност при подготовката, изпълнението и управлението на проекти, финансирани от ЕС; 20. координира дейностите за подобряване на административния капацитет на централно, регионално и местно ниво при усвояването на средствата от ЕС и донорските програми по т. 8; 21. координира ефективното прилагане на мерките за публичност и прозрачност при усвояването на средствата от ЕС; 22. съгласува проектите на индикативните годишни работни програми на оперативните програми и годишния график за периоди на прием на заявления за подпомагане по Програмата за развитие на селските райони и одобрява промените в тях; 23. участва или определя представител на Централното координационно звено, както и съгласува участието на лица, които да представляват Република България пред Европейската комисия по хоризонтални въпроси, свързани с програмирането, управлението, наблюдението, отчитането и контрола на средствата от ЕС; 24. ръководи цялостния процес на развитие и управление на Информационната система за управление и наблюдение на средствата от Структурните фондове и Кохезионния фонд на Европейския съюз в Република България; 25. ръководи цялостния процес на развитие и управление на Единния информационен портал за обща информация за управлението на Структурните фондове и Кохезионния фонд на Европейския съюз в Република България, създаден с Постановление № 6 на Министерския съвет от 2007 г. за създаване на Единен информационен портал за обща информация за управлението на Структурните фондове и Кохезионния фонд на Европейския съюз в Република България (ДВ, бр. 10 от 2007 г.).“

2. Създават се ал. 3 – 10: „(3) За изпълнение на функциите по ал. 1 и 2 министърът по управление на средствата от Европейския съюз: 1. получава предварителните и окончателните доклади от одитите, извършени от Одитния орган по оперативните програми, включително по Оперативна програма „Развитие на сектор рибарство“, и от Сертифициращия орган по Програмата за развитие на селските райони – от органа, който ги е изготвил; 2. може да изиска от Одитния орган по оперативните програми и Сертифициращия орган по Програмата за развитие на селските райони извършването на извънредни одити; 3. получава на четиримесечна база от Сертифициращите органи по оперативните програми, включително по Оперативна програма „Развитие на сектор рибарство“, както и от Разплащателната агенция по Програмата за развитие на селските райони информация за: а) прогноза за плащанията; б) сертифицирани/декларирани към Европейската комисия разходи; в) очаквани постъпления на база предходни сертифицирани/декларирани разходи; г) разполагаемия финансов ресурс.

(4) Министърът по управление на средствата от Европейския съюз изпълнява функцията по ал. 2, т. 19, като: 1. следи за припокриване между техническите помощи, предоставяни от международните финансови институции за постигане на ефективност при подготовката, изпълнението и управлението на проекти, финансирани от ЕС, и други налични източници на техническа помощ; 2. съгласува областите на интервенции и дейностите за оказване на подкрепа и следи за тяхното изпълнение.

(5) Министърът по управление на средствата от Европейския съюз координира дейностите по инструмента на Европейската комисия JASPERS, като: 1. съгласува план за действие за JASPERS за съответната година, проектни фишове към него и отчет за изминалата година и ги внася за разглеждане от Министерския съвет в срок до 30 март; 2. контролира изпълнението на плана за действие по т. 1; 3. координира провеждането на срещи с представителите на Европейската комисия и инициативата JASPERS за отчитане на напредъка в изпълнението на плана за текущата година и планирането на мерките за следващата година.

(6) Срещите по ал. 5, т. 3 се провеждат най-малко два пъти годишно.

(7) За изпълнение на функциите по ал. 5, т. 1 в срок до 20 февруари всяка година ресорните министерства предоставят на министъра по управление на средствата от Европейския съюз индикативен план за действие за съответния сектор и проектни фишове съгласно изискванията на инициативата за конкретната година и информация за изпълнението на плана за действие по сектори за предходната година.

(8) За изпълнение на функцията по ал. 2, т. 7, буква „ж“ Министерството на регионалното развитие и благоустройството предоставя на тримесечна база на министъра по управление на средствата от Европейския съюз информация за техническия и финансов напредък в изпълнението на всяка от програмите за териториално сътрудничество.

(9) За изпълнение на функцията по ал. 2, т. 8 по отношение на Финансовия механизъм на Европейското икономическо пространство и Норвежкия финансов механизъм министърът по управление на средствата от Европейския съюз координира подготовката на единни национални правила относно изпълнението им.

(10) При изпълнение на функциите по ал. 1 – 9 министърът по управление на средствата от Европейския съюз се подпомага от Централното координационно звено.“ § 2. Член 2 се изменя така: „Чл. 2. Към министъра по управление на средствата от Европейския съюз се създава Съвет за координация при управлението на средствата от Европейския съюз за координация на мерките за изпълнение на правителствената политика за икономическо, социално и териториално развитие на страната, финансирани със средства от ЕС, наричан по-нататък „Съвета“.“ § 3. В чл. 3 се правят следните изменения и допълнения: 1. В ал. 1: а) в основния текст думите „подпомага Министерския съвет, като“ се заличават; б) точка 1 се изменя така: „1. обсъжда въпроси във връзка с реформите на Кохезионната политика и Общата селскостопанска политика и Общата политика в областта на рибарството за програмен период 2014 – 2020 г., разглежда работни варианти на документите по чл. 1, ал. 2, т. 4 и осигурява тяхната взаимна съгласуваност;“ в) точки 2 – 5 се отменят; г) досегашната т. 6 става т. 2 и се изменя така: „2. разглежда проектите на индикативни годишни работни програми на оперативните програми;“ д) точки 7 и 8 се отменят; е) досегашната т. 9 става т. 3 и в нея думите „по т. 1“ се заменят с „чл. 1, ал. 2, т. 7, буква „д“; ж) досегашната т. 10 става т. 4 и в нея думата „съгласува“ се заменя с „разглежда предложения за“, а думите „по т. 1“ се заменят с „по чл. 1, ал. 2, т. 4“; з) досегашната т. 11 става т. 5 и в нея думите „и взема решения по“ се заличават; и) досегашната т. 12 се отменя.

2. Създава се нова ал. 2: „(2) В изпълнение на своите функции Съветът изготвя становища и предложения.“

3. Досегашната ал. 2 става ал. 3.

4. Досегашната ал. 3 се отменя. § 4. В чл. 4 се правят следните изменения и допълнения: 1. Алинея 2 се изменя така: „(2) Членове на съвета са заместник-министър на вътрешните работи, заместник-министър на финансите, заместник-министър на икономиката, енергетиката и туризма, заместник-министър на регионалното развитие и благоустройството, заместник-министър на труда и социалната политика, заместник-министър на транспорта, информационните технологии и съобщенията, заместник-министър на околната среда и водите, заместник-министър на земеделието и храните и заместник-министър на образованието, младежта и науката – отговорни за управлението на програмите по чл. 1, ал. 2, т. 7. Когато няма отговорен заместник-министър за управлението на програма по чл. 1, ал. 2, т. 7, в състава на съвета участва съответният министър или определено от него лице.“

2. В ал. 3 след думата „министри“ се поставя запетая и се добавя „заместник-министри“. § 5. В чл. 5 се правят следните изменения: 1. В ал. 1 т. 3 и 4 се отменят.

2. В ал. 2 думите „по ал. 1, т. 1 – 3“ се заменят с „по ал. 1“. § 6. В чл. 6, ал. 1 думите „веднъж в месеца“ се заменят с „шест пъти годишно“. § 7. В чл. 7, ал. 1, изречение второ думите „определен от тях заместник-министър“ се заменят с „определено от тях лице“. § 8. В чл. 8 ал. 2 се изменя така: „(2) Секретарят на съвета се определя със заповед на министъра по управление на средствата от Европейския съюз.“ § 9. В чл. 9 се правят следните изменения и допълнения: 1. Точка 2 се изменя така: „2. организира изпълнението на решенията на съвета;“.

2. Точки 3 и 4 се отменят.

3. Досегашната т. 5 става т. 3 и се изменя така: „3. изпълнява и други функции, определени с нормативен акт или възложени му от председателя на съвета.“ § 10. Член 10 се изменя така: „Чл. 10. Функциите на Централното координационно звено се изпълняват от дирекциите „Програмиране на средствата от Европейския съюз“, „Мониторинг на средствата от Европейския съюз“ и „Информация и системи за управление на средствата от Европейския съюз“ в администрацията на Министерския съвет съобразно техните функции, определени в Устройствения правилник на Министерския съвет и на неговата администрация, приет с Постановление № 229 на Министерския съвет от 2009 г. (ДВ, бр. 78 от 2009 г.).“

Преходни и заключителни разпоредби § 11. В § 2 от заключителните разпоредби на Постановление № 6 на Министерския съвет от 2007 г. за създаване на Единен информационен портал за обща информация за управлението на Структурните фондове и Кохезионния фонд на Европейския съюз в Република България (ДВ, бр. 10 от 2007 г.) думите „министъра на финансите“ се заменят с „министъра по управление на средствата от Европейския съюз“. § 12. В чл. 4 от Постановление № 182 на Министерския съвет от 2006 г. за създаване на комитети за наблюдение на Националната стратегическа референтна рамка и оперативните програми, съфинансирани от Структурните фондове и Кохезионния фонд на Европейския съюз (ДВ, бр. 62 от 2006 г.) думите „дирекция „Мониторинг на средствата от Европейския съюз“ в администрацията на Министерския съвет“ се заменят с „дирекциите в администрацията на Министерския съвет, определени за Централно координационно звено“. § 13. В чл. 12, ал. 2, 3 и 4 от Постановление № 18 на Министерския съвет от 2003 г. за създаване на Съвет за координация в борбата с правонарушенията, засягащи финансовите интереси на Европейския съюз след думите „дирекцията по чл. 9“ се добавя „и министъра по управление на средствата от Европейския съюз“. § 14. Член 29а от Постановление № 121 на Министерския съвет от 2007 г. за определяне на реда за предоставяне на безвъзмездна финансова помощ по оперативните програми, съфинансирани от Структурните фондове и Кохезионния фонд на Европейския съюз (ДВ, бр. 45 от 2007 г.) се изменя така: „Чл. 29а. В случаите на проекти по смисъла на чл. 39 от Регламент № 1083/2006 на Съвета за определяне на общи разпоредби за Европейския фонд за регионално развитие, Европейския социален фонд и Кохезионния фонд и за отмяна на Регламент (ЕО) № 1260/1999 (ОВ, L 210 от 31.07.2006 г.) договарящият орган изпраща копие от решението по чл. 27, ал. 1, т. 1 за предоставяне на безвъзмездна финансова помощ или становището по чл. 27, ал. 5, т. 5 и предава на Централното координационно звено копие от документите за одобрените проекти, оформени съгласно изискванията на Регламент № 1828/2006 на

Европейската комисия относно реда и начина за изпълнение на Регламент (ЕО) № 1083/2006 (ОВ, L 371 от 07.12.2006 г.) за изпращане на комисията.“

За министър-председател: Цветан Цветанов

Главен секретар на Министерския съвет: Росен Желязков