Решение № 663 от 11 август 2016 г. за непризнаване на Български съюз на частните предприемачи „Възраждане“ за представителна организация на работодателите на национално равнище

РЕШЕНИЕ № 663 ОТ 11 АВГУСТ 2016 Г. за непризнаване на Български съюз на частните предприемачи „Възраждане“ за представителна организация на работодателите на национално равнище

Като взе предвид представения в Министерския съвет доклад № 104.10-62 от 2 август 2016 г. на министъра на труда и социалната политика по чл. 11, ал. 1 от Наредбата за определяне на реда за установяване наличието на критериите за представителност на организациите на работниците и служителите и на работодателите, наричана по-нататък „наредбата“, съдържащ анализ на показателите за представителност на Български съюз на частните предприемачи „Възраждане“ (БСЧП „Възраждане“), извършен въз основа на представените от работодателската организация документи и в присъствието на наблюдатели, определени от БСЧП „Възраждане“, както и констатациите на Комисията за установяване наличието на критериите за представителност по чл. 9, ал. 1 от наредбата, че БСЧП „Възраждане“ има 1478 членове и общо 37 924 работници и служители във всички членове на работодателската организация, както и по-малко от 100 000 работници и служители, наети по трудов договор във всички членове на работодателската организация, Министерският съвет счита, че БСЧП „Възраждане“ не покрива критериите за представителност по чл. 35, ал. 1, т. 1 от Кодекса на труда, поради което и на основание чл. 36, ал. 1, 6 и 7 от Кодекса на труда

МИНИСТЕРСКИЯТ СЪВЕТ

РЕШИ: Не признава Български съюз на частните предприемачи „Възраждане“ за представителна организация на работодателите на национално равнище, поради това, че не отговаря на изискването по чл. 35, ал. 1, т. 1 от Кодекса на труда да има най-малко 1500 членове и общо не по-малко от 50 000 работници и служители във всички членове на работодателската организация или 100 000 работници и служители, наети по трудов договор във всички членове на работодателската организация.

Министър-председател: Бойко Борисов

За главен секретар на Министерския съвет: Веселин Даков