Постановление № 114 от 16 май 2007 г. за изменение и допълнение на постановление № 195 на Министерския съвет от 2000 г. за техническа ликвидация, консервация и преодоляване на вредните последици при прекратяване или ограничаване на производствената дейност във въгледобива

ПОСТАНОВЛЕНИЕ № 114 ОТ 16 МАЙ 2007 Г. за изменение и допълнение на Постановление № 195 на Министерския съвет от 2000 г. за техническа ликвидация, консервация и преодоляване на вредните последици при прекратяване или ограничаване на производствената дейност във въгледобива (обн., ДВ, бр. 81 от 2000 г.; изм. и доп., бр. 18 от 2001 г., бр. 74 от 2002 г. и бр. 78 от 2005 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 5 се правят следните изменения и допълнения: 1. Алинея 1 се изменя така: “(1) Средствата по чл. 4 се превеждат на “ЕКО АНТРАЦИТ” - ЕАД, Димитровград, и на въгледобивните дружества, с изключение на тези по чл. 9, ал. 2, по реда на наредбата по чл. 3.

2. Създава се нова ал. 2: “(2) Предоставените средства по ал. 1 са целеви и не могат да се използват за обезпечение, залог и/или за принудително погасяване на публични или частни държавни вземания, както и за вземания на трети лица.”

3. Досегашната ал. 2 става ал. 3.

§ 2. В чл. 7 думите “приет с Постановление № 65 на Министерския съвет от 1998 г. (обн., ДВ, бр. 36 от 1998 г.; изм. и доп., бр. 51 от 1999 г.; попр., бр. 54 от 1999 г.; изм. и доп., бр. 82 от 1999 г., бр. 3 от 2000 г., бр. 8 и 12 от 2001 г. и бр. 22 от 2002 г.)” се заменят с “приет с Постановление № 46 на Министерския съвет от 2005 г. за приемане на Национални стандарти за финансови отчети за малки и средни предприятия (ДВ, бр. 30 от 2005 г.)”. § 3. Член 8 се отменя. § 4. Създават се чл. 9 - 13: “Чл. 9. (1) Възлага на “ЕКО АНТРАЦИТ” - ЕАД, Димитровград, организацията по проектирането, изпълнението и контрола на дейностите по: 1. техническа ликвидация и консервация при условията на ал. 2; 2. техническа и биологична рекултивация; 3. пречистване на води; 4. мониторинг.

(2) Дейностите по техническа ликвидация и консервация се осъществяват от “ЕКО АНТРАЦИТ” - ЕАД, Димитровград, за обектите на въгледобивните дружества, включени в списък, утвърден от министъра на икономиката и енергетиката след съгласуване с министъра на финансите.

(3) Списъкът по ал. 2 се обнародва в “Държавен вестник”.

(4) Списъкът може да се изменя и допълва с нови въгледобивни дружества по реда на ал. 2 и 3.

(5) Изпълнението на дейностите по ал. 1 се възлага от “ЕКО АНТРАЦИТ” - ЕАД, Димитровград, по реда на Закона за обществените поръчки. Отделни дейности във връзка с проектите могат да се организират и изпълняват с персонал и технически средства на “ЕКО АНТРАЦИТ” - ЕАД, Димитровград.

(6) Изпълнението на проектите за техническа ликвидация и консервация, включително изготвянето, приемането и изпълнението на допълнителни проектосметни документации, за обектите на въгледобивните дружества, които не са включени в списъка по ал. 2, се извършва от съответното търговско дружество. Когато отделни дейности по проектите не могат да се организират и изпълнят с персонал и технически средства на съответното търговско дружество, те се възлагат за изпълнение по реда на Закона за обществените поръчки.

Чл. 10. (1) Търговските дружества, включени в списъка по чл. 9, ал. 2, предават с предавателно-приемателни протоколи на “ЕКО АНТРАЦИТ” - ЕАД, Димитровград, пълната документация по проектирането, изпълнението и отчитането на проектите за обектите, както и опис-протоколи на неизвършените към момента на предаването видове работи по утвърдените проекти в срок до един месец от обнародването на списъка.

(2) Сключените договори за проектиране, организация, изпълнение и контрол по заварените проекти за дейности по чл. 9, ал. 1 запазват действието си. В 3-дневен срок от получаване на документацията “ЕКО АНТРАЦИТ” - ЕАД, Димитровград, уведомява писмено изпълнителите по договорите, че встъпва в правата на възложител.

(3) Договорите, които не се предадат в срока по ал. 1, не обвързват “ЕКО АНТРАЦИТ” - ЕАД, Димитровград.

Чл. 11. Въгледобивните дружества предоставят на “ЕКО АНТРАЦИТ” - ЕАД, Димитровград, цялостната информация и документация относно обектите, подлежащи на рекултивация, пречистване на води и мониторинг.

Чл. 12. Предвидените в проектите по чл. 4, ал. 1 средства по чл. 4а, ал. 2 се превеждат от “ЕКО АНТРАЦИТ” - ЕАД, Димитровград, на съответното въгледобивно дружество.

Чл. 13. След приключване на проектите по чл. 9, ал. 1 “ЕКО АНТРАЦИТ” - ЕАД, Димитровград, предава на въгледобивните дружества протоколите на приемателните комисии.”

Преходни разпоредби § 5. Въгледобивните дружества, включително когато извършват и/или са възложили дейности по чл. 9, ал. 1, т. 2 - 4, предават с предавателно-приемателни протоколи на “ЕКО АНТРАЦИТ” - ЕАД, Димитровград, пълната документация по проектирането, изпълнението и отчитането на проектите за обектите, както и опис-протоколи на неизвършените към момента на предаването видове работи по утвърдените проекти в срок до един месец от влизането в сила на постановлението. § 6. В случаите по § 5 се прилагат чл. 10, ал. 2 и 3 от постановлението.

Министър-председател: Сергей Станишев

Главен секретар на Министерския съвет: Севдалин Мавров