Постановление № 43 от 2 март 2006 г. за приемане на Устройствен правилник на Министерството на здравеопазването

ПОСТАНОВЛЕНИЕ № 43 ОТ 2 МАРТ 2006 Г. за приемане на Устройствен правилник на Министерството на здравеопазването

МИНИСТЕРСКИЯТ СЪВЕТ ПОСТАНОВИ: Чл. 1. Приема Устройствен правилник на Министерството на здравеопазването.

Чл. 2. (1) Министърът на здравеопазването е първостепенен разпоредител с бюджетни кредити.

(2) Второстепенните разпоредители с бюджетни кредити към министъра на здравеопазването са: 1. изпълнителният директор на Изпълнителната агенция по лекарствата; 2. изпълнителният директор на Изпълнителната агенция по трансплантация; 3. директорите на регионалните центрове по здравеопазване; 4. директорите на регионалните инспекции за опазване и контрол на общественото здраве; 5. директорът на Център “Фонд за лечение на деца”; 6. директорите на здравните и лечебните заведения съгласно приложението.

(3) Числеността на персонала на второстепенните разпоредители по ал. 2 се определя съгласно приложението.

Заключителни разпоредби § 1. Отменя се Устройственият правилник на Министерството на здравеопазването, приет с Постановление № 218 на Министерския съвет от 1999 г. (обн., ДВ, бр. 105 от 1999 г.; изм. и доп., бр. 40 от 2000 г., бр. 8, 15, 16, 17, 77 и 89 от 2001 г., бр. 74 и 118 от 2002 г., бр. 2 от 2004 г. и бр. 1, 3, 32, 47, 64, 94, 96 и 100 от 2005 г.). § 2. Отменя се чл. 3 от Постановление № 218 на Министерския съвет от 1999 г. за приемане на Устройствен правилник на Министерството на здравеопазването (обн., ДВ, бр. 105 от 1999 г.; изм. и доп., бр. 40, 62, 81 и 84 от 2000 г., бр. 9 от 2001 г., бр. 52, 74 и 118 от 2002 г., бр. 2, 15, 72 и 96 от 2004 г. и бр. 1, 3 и 62 от 2005 г.). § 3. Отменя се Постановление № 105 на Министерския съвет от 1998 г. за определяне на първостепенния и второстепенните разпоредители с бюджетни кредити в Министерството на здравеопазването (обн., ДВ, бр. 56 от 1998 г.; изм. и доп., бр. 80 и 125 от 1998 г.; попр., бр. 134 от 1998 г.; изм. и доп., бр. 135 и 146 от 1998 г., бр. 39 и 50 от 1999 г.; попр., бр. 54 от 1999 г.; изм. и доп., бр. 63 и 80 от 1999 г.). § 4. В член единствен, ал. 5 от Постановление № 351 на Министерския съвет от 2004 г. за преобразуване на хигиенно-епидемиологичните инспекции в регионални инспекции за опазване и контрол на общественото здраве (ДВ, бр. 1 от 2005 г.) числото “3644” се заменя с “3629”. § 5. В чл. 1, ал. 5 от Постановление № 363 на Mинистерския съвет от 2004 г. за структурни промени в системата на здравеопазването (обн., ДВ, бр. 3 от 2005 г.; изм., бр. 41 от 2005 г.) числото “672” се заменя с “670”.

Министър-председател: Сергей Станишев

Главен секретар на Министерския съвет: Севдалин Мавров

УСТРОЙСТВЕН ПРАВИЛНИК на Министерството на здравеопазването

Глава първа

ОБЩИ ПОЛОЖЕНИЯ Чл. 1. С правилника се определят организацията на дейността, функциите, структурата и числеността на персонала на Министерството на здравеопазването, наричано по-нататък “министерството”.

Чл. 2. (1) Министерството на здравеопазването е юридическо лице на бюджетна издръжка със седалище София, пл. Света Неделя 5.

(2) Министерството е администрация, която подпомага министъра на здравеопазването при осъществяване на неговите правомощия.

Глава втора

ПРАВОМОЩИЯ НА МИНИСТЪРА НА ЗДРАВЕОПАЗВАНЕТО

Раздел I

Общи положения Чл. 3. (1) Министърът на здравеопазването, наричан по-нататък “министърът”, е централен едноличен орган на изпълнителната власт.

(2) Министърът на здравеопазването ръководи и представлява Министерството на здравеопазването.

Чл. 4. (1) При осъществяването на програмата на правителството, при разработването на проекти на нормативни актове и при изпълнението на правомощията си министърът се подпомага от четирима заместник-министри.

(2) Министърът на здравеопазването делегира със заповед правомощия на заместник-министрите и определя техните функции.

(3) Функциите на министъра в негово отсъствие от страната или когато ползва законоустановен отпуск, се изпълняват от определен със заповед за всеки конкретен случай заместник-министър.

Раздел II

Правомощия на министъра Чл. 5. Министърът: 1. провежда държавната политика в областта на здравеопазването; 2. разработва и контролира изпълнението на националната здравна стратегия; 3. ръководи, координира и контролира дейностите по опазване здравето на гражданите, промоция на здравето и профилактика на болестите; 4. осъществява държавен здравен контрол и контрол върху заразните болести; 5. контролира лечебната дейност и спазването на медицинските стандарти за качеството на оказваната медицинска помощ; 6. определя национални и републикански консултанти и утвърждава правила за тяхната работа; 7. ръководи, координира и контролира дейностите, свързани с медицинската експертиза; 8. предприема мерки за здравна закрила на децата и на лицата с физически увреждания и психически разстройства; 9. провежда лекарствената политика и контролира дейностите, свързани с производство и търговия с лекарствени продукти; 10. провежда държавната политика за безопасност на храните; 11. издава и отнема разрешения и лицензии по реда на Закона за здравето, Закона за лечебните заведения, Закона за лекарствата и аптеките в хуманната медицина, Закона за контрол върху наркотичните вещества и прекурсорите и на Закона за трансплантация на органи, тъкани и клетки; 12. предприема действия за създаване, преобразуване и прекратяване на държавни лечебни заведения и дава разрешение за създаване и прекратяване на общински лечебни заведения; 13. контролира дейността на националните центрове по проблемите на общественото здраве; 14. издава, съгласува и предлага на Министерския съвет проекти на нормативни актове в областта на здравеопазването и контролира тяхното прилагане; 15. утвърждава методически указания, свързани с лечебната и здравната дейност; 16. сключва международни договори в областта на здравеопазването и контролира действията по изпълнението им; 17. ръководи дейността по разработването, представянето и изпълнението на българските позиции пред структурите на Европейския съюз в областта на здравеопазването; 18. осъществява координация между министерството и другите органи на изпълнителната власт, Националната здравноосигурителна каса и съсловните организации на лекарите, стоматолозите, медицинските сестри, акушерките и асоциираните медицински специалисти; 19. създава със заповед консултативни съвети и експертни работни групи, които се подпомагат от административните звена на министерството; 20. осъществява финансовата политика на министерството; 21. ръководи дейността по управлението и развитието на човешките ресурси; 22. отговаря за разработването и поддържането на готовността за изпълнението на военновременния план и комуникационно-информационната система за управление при кризи; 23. издава удостоверения за признаване на професионална квалификация по медицинска професия и на специализации в областта на здравеопазването; 24. издава разрешения за пускане на пазара и удостоверения за регистрация на активни вещества и биоцидни препарати по Закона за защита от вредното въздействие на химичните вещества и препарати, както и сертификати за минерални води; 25. осъществява и други правомощия, възложени му със закон или с акт на Министерския съвет.

Чл. 6. При осъществяване на своите правомощия министърът издава правилници, наредби, инструкции и заповеди.

Чл. 7. Министърът провежда информационната политика на министерството и осигурява информация на обществеността за неговата дейност.

Раздел III

Политически кабинет Чл. 8. (1) Министърът на здравеопазването образува на свое пряко подчинение политически кабинет, който го подпомага при формулирането и разработването на конкретни решения за провеждане на правителствената политика в областта на здравеопазването и при представянето й пред обществото.

(2) Политическият кабинет включва заместник-министрите, началника на кабинета, парламентарния секретар и директора на дирекцията “Връзки с обществеността и протокол”.

Чл. 9. (1) Политическият кабинет: 1. подпомага министъра при изготвянето на решения, осигуряващи провеждането на правителствената политика в областта на здравеопазването; 2. осъществява връзките на министъра и на министерството с другите органи на изпълнителната и на законодателната власт; 3. организира и осъществява връзките на министъра с обществеността; 4. периодично събира, обобщава и анализира информация, необходима за разработване на политиката в областта на здравеопазването.

(2) Към политическия кабинет на министъра се назначават съветници и експерти, които нямат функции по управление.

Чл. 10. (1) Работата на политическия кабинет се организира от началника на кабинета.

(2) Началникът на политическия кабинет: 1. организира работата на политическия кабинет, участва в съвещанията, ръководени от началника на политическия кабинет на министър-председателя, и координира работата си с политическите кабинети на останалите членове на Министерския съвет; 2. информира министъра за хода на ежедневната работа в министерството; 3. изготвя седмичната работна програма на министъра по повод на негови посещения, срещи и пътувания и координира подготовката на докладите и необходимите материали за срещите и международните участия на министъра; 4. организира и контролира работата на съветниците и експертите към политическия кабинет; 5. осъществява връзките с другите членове на Министерския съвет, с представители на държавните органи и органите на местното самоуправление, с политически и обществени организации и с граждани.

Чл. 11. (1) Министърът на здравеопазването ежеседмично провежда заседания на политическия кабинет.

(2) В заседанията на политическия кабинет може да участва главният секретар, а при необходимост - и директори на дирекции.

Чл. 12. (1) Парламентарният секретар: 1. осъществява връзките на министъра с Народното събрание, с народните представители и с политическите партии; 2. изпълнява основните си функции, като: а) осигурява материалите от дейността на Народното събрание и за работата на неговите комисии; б) предоставя необходимата информация на народните представители и на парламентарните групи; в) координира, участва и контролира подготовката на отговорите на министъра за парламентарния контрол; 3. контролира изпълнението на ангажиментите на министерството, произтичащи от законодателната програма на Министерския съвет.

(2) Парламентарният секретар координира работата си с парламентарния секретар на Министерския съвет.

Раздел IV

Взаимодействие с другите държавни органи Чл. 13. При осъществяването на правомощията си министърът: 1. отговаря за дейността си пред Министерския съвет и Народното събрание; 2. участва в работата на Министерския съвет; 3. осъществява контакти и взаимодейства с други органи на държавната власт; 4. поддържа взаимоотношения с неправителствени организации; 5. осъществява контакти и сътрудничи с държавни органи и с неправителствени организации в други държави, както и с международни организации и институции.

Глава трета

СТРУКТУРА, ФУНКЦИИ И ОРГАНИЗАЦИЯ НА РАБОТАТА НА МИНИСТЕРСТВОТО

Раздел I

Общи положения Чл. 14. (1) Министерството на здравеопазването е структурирано в 14 дирекции и инспекторат.

(2) Общата численост на персонала в организационните структури и административните звена в министерството е 320 щатни бройки.

(3) Числеността на отделните организационни структури и административни звена в министерството е посочена в приложението.

Чл. 15. Министърът на здравеопазването определя със заповед наименованията, функциите и числеността на отделите и секторите в дирекциите на министерството.

Раздел II

Главен секретар Чл. 16. (1) Главният секретар осъществява административното ръководство в изпълнение на законните разпореждания на министъра.

(2) Главният секретар ръководи, координира, контролира и организира функционирането и дейността на администрацията, като: 1. организира разпределението на задачите за изпълнение между административните звена в министерството; 2. отговаря за условията за нормална и ефективна работа на звената в министерството; 3. осигурява организационна връзка между политическия кабинет и административните звена; 4. ръководи, координира и контролира подготовката на становища на министъра по материали за заседания на Министерския съвет; 5. осъществява контрол за изпълнението на възложените задачи; 6. отговаря за работата и контрола по съхраняването на документите и опазването на държавната и служебната тайна; 7. координира и контролира дейността по стопанисване и управление на държавната собственост, предоставена на министерството; 8. изпълнява и други задачи, определени с нормативен акт или възложени от министъра.

Раздел III

Инспекторат Чл. 17. (1) Инспекторатът е звено на пряко подчинение на министъра, което осигурява изпълнението на контролните му функции и осъществява контрол върху дейността на министерството и на второстепенните разпоредители с бюджетни кредити към министъра на здравеопазването.

(2) Инспекторатът извършва проверки по утвърден от министъра годишен план, както и проверки по отделни сигнали, жалби или при случаи с обществен отзвук. Проверките се извършват въз основа на писмена заповед на министъра.

(3) Дейността на инспектората е насочена към обективно, безпристрастно и точно изясняване на проверяваните проблеми и предлагане на мерки за тяхното решаване и включва: 1. извършване на проверки по организацията и ефективността на административната дейност на министерството и на администрациите на второстепенните разпоредители с бюджетни кредити към министъра; 2. организиране издаването на наказателните постановления от компетентността на министъра; 3. извършване на проверки за спазването на вътрешните правила за организация на работата в министерството и в административните структури към министъра; 4. осъществяване на дейности по разкриване и предотвратяване конфликти на интереси и корупционни практики в министерството и във второстепенните разпоредители с бюджетни кредити към министъра.

(4) Инспекторатът представя на министъра тримесечен доклад за извършените проверки и за резултатите от тях.

Раздел IV

Звено “Сигурност на информацията” Чл. 18. (1) Звено “Сигурност на информацията” се ръководи от служителя по сигурността на информацията, който е пряко подчинен на министъра.

(2) Звено “Сигурност на информацията” изпълнява възложените му със Закона за защита на класифицираната информация задачи и осъществява методическо ръководство на второстепенните разпоредители с бюджетни кредити и на организационните единици в министерството по спазване изискванията на закона.

Раздел V

Обща администрация Чл. 19. Общата администрация е организирана във: 1. дирекция “Бюджет и счетоводство”; 2. дирекция “Канцелария и управление на човешките ресурси”; 3. дирекция “Връзки с обществеността и протокол”; 4. дирекция “Правна”; 5. дирекция “Административни дейности и управление при кризи”.

Чл. 20. Дирекция “Бюджет и счетоводство”: 1. участва в разработването на нормативни актове, планове и програми, свързани с финансирането на здравната система и отчитането на разходите в здравеопазването; 2. определя бюджета на национални програми и проекти в областта на здравеопазването; 3. изготвя проект и контролира изпълнението на годишен бюджет на системата на министерството; 4. определя потребностите от финансови ресурси съвместно с административните звена на министерството, осигурява финансирането и осъществява контрол върху разходите в областта на здравеопазването; 5. разпределя бюджетните кредити на второстепенните разпоредители и дава методически указания относно спазването на нормативната уредба по съставянето, изпълнението и изготвянето на отчета за касовото изпълнение на бюджета; 6. анализира разходите в здравеопазването, подготвя разчети, прави предложения за финансиране от държавния бюджет и изготвя обобщени финансови отчети на системата на министерството; 7. предлага корекции по бюджета на министерството и отразява промените по дейности и структури в здравеопазването; 8. разработва и съгласува финансовите обосновки към проекти на нормативни актове; 9. съгласува договорите за централизирана доставка на лекарства, медицинска апаратура и техника, инструментариум и медицински изделия; 10. участва във формирането на бюджетните приоритети и насоки, анализа и оценката на стабилността на финансирането на системата на здравеопазването и по координацията и анализирането на бюджетните приходи и разходи и разпределението на финансирането между министерството, Националната здравноосигурителна каса, общините и другите ведомства; 11. координира изготвянето и участва в обсъждането и съгласуването на основните макроикономически показатели и бюджетната политика в системата на здравеопазването в съответствие с приетите програми и определените параметри с Международния валутен фонд, Международната банка за възстановяване и развитие (Световната банка) и други международни финансови институции; 12. участва в разработването на методологията и координира осъществяването на реформа в програмното бюджетно прогнозиране, планиране, съставяне и отчитане в системата на здравеопазването; 13. изготвя и контролира банковите плащания за лечебни заведения, централните доставки и заемни споразумения в системата за електронни бюджетни разплащания СЕБРА; 14. участва в изготвянето на стандартите за финансиране на делегираните от държавата дейности в областта на здравеопазването; 15. изготвя разчети и организира изпълнението на договорите за субсидиране на преобразувани лечебни заведения за болнична помощ с държавно и общинско участие; 16. участва в разработването, утвърждаването и анализирането на изпълнението на годишни финансови планове на лечебни заведения за болнична помощ с държавно участие; 17. участва в разработването на методологията и реда за отчетност и изготвя текущи и периодични отчети и анализи за финансовото състояние на лечебните заведения за болнична помощ; 18. осъществява оперативен контрол и организира текущото счетоводно отчитане на средствата по външни заемни споразумения и дарения и осъществява плащанията на министерството в системата на “Единната сметка” и организира разходването на средствата по валутните сметки; 19. изготвя ежемесечни и тримесечни отчети за касовото изпълнение на бюджета и на извънбюджетните сметки и фондове на министерството, съставя, изпълнява, приключва и отчита бюджетните сметки на министерството и изготвя годишния баланс; 20. съхранява счетоводните документи съгласно изискванията на Закона за счетоводството и вътрешните правила и инструкции.

Чл. 21. Дирекция “Канцелария и управление на човешките ресурси”: 1. организира документооборота и архивната дейност в министерството и поддържа единната информационна система за документооборот; 2. ежемесечно изготвя справки за хода на изпълнението на възложените задачи и за движението на преписките; 3. информира звената в министерството относно актовете на Министерския съвет, свързани с дейността на министерството, на второстепенните разпоредители с бюджетни кредити към министъра и на лечебните заведения - търговски дружества; 4. организира подготовката и изпращането на материалите за заседанията на Министерския съвет; 5. организира и координира дейността по административното обслужване на физическите и юридическите лица и по работата с жалбите и сигналите на гражданите; 6. разработва проекти на прогнози и планове за развитие на човешките ресурси в министерството; 7. разработва проекти на длъжностните разписания, поддържа в актуален вид поименните длъжностни разписания; 8. организира дейността по обявяване на конкурсите за държавните служители и набирането и подбора на служители по трудово правоотношение; 9. координира и подпомага дейността по разработването и актуализирането на длъжностните характеристики в администрацията; 10. изготвя проект на годишния план за обучение на служителите в администрацията и анализира дейностите по обучението; 11. консултира ръководители и служители по прилагането на процедурите и по проблеми, свързани с управление на човешките ресурси; 12. разработва материали, необходими за социалния диалог с професионалните организации на служителите в администрацията; 13. осъществява проучвания на мотивацията на служителите в министерството, на организационната култура и подобряването на условията на труд; 14. подготвя становища по проекти на нормативни актове във връзка с управлението на човешките ресурси в държавната администрация; 15. изготвя актовете, свързани с възникване, изменяне и прекратяване на трудови и служебни правоотношения на служителите на министерството и на ръководителите на второстепенните разпоредители с бюджетни кредити към министъра и поддържа личните им досиета; 16. поддържа и съхранява досиета на нормативните актове, издадени от министъра или приети от Министерския съвет, по които министърът е вносител; 17. отговаря за воденето на регистъра на административните структури и на актовете на органите на изпълнителната власт.

Чл. 22. (1) Дирекция “Връзки с обществеността и протокол”: 1. планира медийната политика и публичното представяне на министъра и на министерството и координира връзките с медиите; 2. проучва и анализира общественото мнение във връзка с политиката на министерството; 3. координира организацията на семинари, дискусии и кръгли маси; 4. координира медийното отразяване на изявите на министъра, на членовете на политическия кабинет и на служителите на министерството; 5. подготвя посещенията на министъра и на заместник-министрите в страната и в чужбина; 6. поддържа актуална информация в интернет страницата на министерството; 7. подготвя съобщения до средствата за масово осведомяване по проекти на нормативни актове в областта на здравеопазването; 8. организира дейността по достъпа до обществена информация, предоставяна от министерството; 9. участва в подготовката на отговорите на министъра за парламентарен контрол; 10. организира архив на медийните изяви на членовете на политическия кабинeт; 11. изготвя проекти на програми за пребиваването на чуждестранни делегации и гости и осигурява изпълнението им.

(2) Дирекция “Връзки с обществеността и протокол” координира дейността си с дирекция “Правителствена информационна служба” на Министерския съвет, както и със звената за връзки с обществеността на другите министерства и ведомства.

Чл. 23. Дирекция “Правна”: 1. изготвя и съгласува проекти на нормативни актове от компетентността на министъра и на Министерския съвет, по които министърът е вносител; 2. изготвя съгласувателни становища по проекти на актове на Министерския съвет, а в определени случаи - съвместно с други дирекции; 3. съгласува за законосъобразност разработването, управлението и изпълнението на международни проекти, програми и споразумения в областта на здравеопазването; 4. съгласува за законосъобразност разработването, представянето и изпълнението на българските позиции пред структурите на Европейския съюз в областта на здравеопазването; 5. изготвя проекти, съгласува или дава становища по законосъобразността на индивидуалните административни актове и наказателни постановления, издавани от министъра или от упълномощено от него длъжностно лице; 6. съгласува за законосъобразност проектите на договори, по които министърът е страна; 7. изготвя становища за даване на задължителни предписания и за налагане на принудителни административни мерки и следи за законосъобразното провеждане на производството по налагане на принудителни административни мерки и административнонаказателна отговорност; 8. дава становища и предложения във връзка с решаването на правни проблеми, свързани с лицензионната и регистрационната дейност от компетентността на министерството; 9. оказва правна помощ на министъра при упражняване на функциите му по управление и разпореждане с дълготрайните материални активи на министерството; 10. изготвя и съгласува актове, свързани с управление и ползване на обектите - държавна собственост, предоставени на министерството; 11. съгласува актове, свързани с управлението на държавните лечебни заведения; 12. осъществява методическа помощ и координация по отношение на правното обслужване на дейностите в другите дирекции на министерството и предлага мерки за усъвършенстване процеса на издаване на нормативни и индивидуални административни актове; 13. осъществява процесуалното представителство и правната защита на министъра и на министерството пред всички съдебни инстанции по дела, обобщава съдебната практика по дела, свързани с жалби срещу актове на министъра.

Чл. 24. Дирекция “Административни дейности и управление при кризи”: 1. организира, планира и ръководи дейностите по привеждане на министерството, второстепенните разпоредители с бюджетни кредити и държавните лечебни заведения в готовност за работа при кризи от военен и невоенен характер; 2. оказва методическа помощ при разработването и провеждането на мероприятията по поддържане на плановете за работа в системата на здравеопазването при кризи; 3. организира дейностите по определяне и планиране на запасите, необходими на здравеопазването за работа при кризи; 4. организира осигуряването на здравеопазването с кадрови потенциал за работа в условия на кризи; 5. разработва план за привеждане на министерството от мирно на военно положение, военновременен план и план за разсредоточаване и евакуация и провежда мероприятия за тяхното изпълнение; 6. организира денонощно дежурство за поддържане готовността на администрацията на министерството и оповестяването му при привеждане на страната от мирно на военно положение, при стихийни бедствия и аварии; 7. организира подготовката на ръководния състав, тренировките и ученията по военновременния план и подпомага ръководството при въвеждането му в действие; 8. участва в организирането и поддържането на съвместимостта на структурите от здравната мрежа на страната със структурите на НАТО и Европейския съюз; 9. подготвя договори за абонаментно техническо поддържане на сградния фонд и техниката; 10. организира правилната експлоатация на техническите системи в министерството, грижи се за изправното състояние на противопожарната техника и хигиената в сградата на министерството; 11. издава пропуски и следи за спазването на режима за допускане на външни лица в сградата на министерството; 12. извършва транспортното обслужване и отговаря за техническото състояние на автомобилния парк.

Раздел VI

Специализирана администрация Чл. 25. Специализираната администрация е организирана във: 1. дирекция “Национална здравна политика”; 2. дирекция “Медицински дейности”; 3. дирекция “Обществено здраве”; 4. дирекция “Управление на проекти и програми”; 5. дирекция “Европейски въпроси и международно сътрудничество”; 6. дирекция “Инвестиционна политика”; 7. дирекция “Специализиран медицински надзор”; 8. дирекция “Наркотични вещества”; 9. дирекция “Електронно здравеопазване”.

Чл. 26. Дирекция “Национална здравна политика”: 1. разработва проекти на стратегии в областта на здравната политика; 2. разработва и координира изпълнението на национални и регионални здравни програми и проекти; 3. изготвя анализ на здравните потребности на населението; 4. обобщава годишния доклад за състоянието на здравето на гражданите и за изпълнението на Националната здравна стратегия; 5. извършва оценка на въздействието при прилагането на нормативни актове, свързани със здравната политика; 6. ръководи и координира дейността на регионалните центрове по здравеопазване; 7. разработва проекти на нормативни актове, свързани с лекарствената политика; 8. организира дейността по издаване на разрешения и поддържа регистри по Закона за лекарствата и аптеките в хуманната медицина; 9. планира осигуряването на лекарства за лечебните заведения, разпределя и контролира централните доставки на лекарства, като: а) изготвя предложения до министъра относно необходимите количества скъпоструващи лекарства, заплащани от републиканския бюджет; б) съгласува финансирането на лекарствоснабдяването; в) упражнява методическо ръководство и контрол върху лекарствоснабдяването и употребата на лекарства от държавните лечебни заведения и крайните получатели на скъпоструващи лекарства, заплащани от републиканския бюджет; 10. организира събирането и обработването на данни относно използваните лекарства в лечебните заведения и изготвя анализи, оценки и прогнози по проблемите на лекарствената политика в страната; 11. координира дейността на Висшия съвет по фармация, Комисията по позитивен лекарствен списък, Комисията по цените на лекарствата и на специализираните комисии по Закона за лекарствата и аптеките в хуманната медицина; 12. разработва проекти на нормативни актове, свързани с медицинското образование, медицинската професия и медицинските научни изследвания; 13. организира и поддържа списък на лицата, придобили медицинско образование по Закона за здравето; 14. планира и координира дейностите по провеждане на следдипломно обучение в системата на здравеопазването.

Чл. 27. Дирекция “Медицински дейности”: 1. разработва проекти на медицински стандарти и нормативни актове, свързани с медицинското обслужване на населението и защитата на правата на пациентите; 2. осъществява контрол по изпълнението на медицинските стандарти и извършва проверки, свързани с медицинското обслужване на пациентите; 3. ръководи, координира и контролира дейността на центровете за спешна медицинска помощ, центровете за трансфузионна хематология, лечебните заведения за стационарна психиатрична помощ и държавните домове за медико-социални грижи, в които се осъществяват медицинско наблюдение и специфични грижи за деца; 4. разработва критерии и система за оценка на резултатите от дейността на ръководителите на лечебните заведения по чл. 5, ал. 1 от Закона за лечебните заведения; 5. осъществява методическо ръководство на дейностите по трансплантация на органи, тъкани и клетки; 6. организира дейностите, свързани с медицинската експертиза; 7. осъществява методическо ръководство на дейността на Националната експертна лекарска комисия; 8. организира дейността по издаване и отнемане на разрешения за лечебна дейност и на разрешения за международен обмен на органи, тъкани и клетки; 9. поддържа регистри по Закона за лечебните заведения и по Закона за кръвта, кръводаряването и кръвопреливането; 10. извършва оценка на въздействието при прилагането на нормативни актове, свързани с лечебната дейност; 11. ръководи, координира и контролира дейността на метролозите и осъществява методическо ръководство по въпросите, свързани с осигуряването на единството, проследимостта и точността на измерванията в областта на здравеопазването; 12. организира дейността, свързана с подпомагане лечението на български граждани в чужбина; 13. организира, координира и контролира дейността по осигуряване, подобряване и развитие на спешната медицинска помощ в Република България; 14. контролира прилагането на неконвенционалните методи за благоприятно въздействие върху индивидуалното здраве; 15. организира дейности, свързани с опазването на психичното здраве; 16. участва в разработването на годишния доклад за състоянието на здравето на гражданите по въпросите, свързани с медицинското обслужване.

Чл. 28. Дирекция “Обществено здраве”: 1. разработва и съгласува проекти на нормативни актове в областта на държавния здравен, включително радиационен, контрол, надзора на заразните болести, профилактиката и контрола на ХИВ/СПИН и полово предаваните болести (ППБ) и опазването на общественото здраве; 2. разработва здравни изисквания и норми: а) за обектите с обществено предназначение; б) за продуктите и стоките със значение за здравето на човека; в) към дейностите със значение за здравето на човека; г) към лицата, работещи в определени обекти с обществено предназначение; д) за факторите на жизнената среда; 3. разработва и съгласува проекти на нормативни актове, които транспонират актове на Европейския съюз в областта на опазване на общественото здраве и безопасността на храните; 4. ежегодно разработва указания за планиране на дейности по опазване на общественото здраве, надзора на заразните болести и държавния здравен контрол, включително контрола за безопасност на храните, контрола върху дейностите с опасни отпадъци и върху химичните вещества и препарати, в съответствие със законодателството в тази област; 5. организира разрешителната и регистрационната дейност и поддържа регистри в областта на опазване на общественото здраве в случаите, предвидени в закон; 6. координира изпълнението на програми, проекти и дейности, свързани с профилактиката и контрола на заразните болести, анализира епидемичната обстановка в страната, изготвя анализи, оценки и прогнози, свързани с надзора на заразните болести; 7. организира провеждането на граничен здравен контрол за предпазване от внасяне и разпространение на особено опасни инфекции; 8. разработва и предлага специфични противоепидемични мерки при възникване на извънредна епидемична обстановка и при използване на биологични агенти за нанасяне на вреда; 9. координира изпълнението, отчитането и оценката на дейностите, свързани с профилактиката на СПИН и ППБ, административно обслужва дейността на Националния комитет по профилактика на СПИН и ППБ към Министерския съвет; 10. разработва и координира изпълнението на проекти и програми по проблемите на СПИН и ППБ; 11. организира и контролира извършването на анализ и оценка на влиянието на факторите на жизнената среда върху здравето на населението и предлага мерки за предотвратяване на вредните последици от рисковите фактори на жизнената среда върху здравето на човека и контролира изпълнението им; 12. организира и ръководи мониторинговите системи по питейните води и водите за къпане, замърсителите в храните, както и Националната система за анализ, оценка и контрол на шума в урбанизираните територии; 13. участва в изготвянето на предложение за определяне на районите в страната с повишен здравен риск от въздействието на факторите на жизнената среда; предлага и ръководи изпълнението на програми за организиране на контролни изследвания и прегледи и провеждането на дейности, свързани с опазване, укрепване и възстановяване здравето на гражданите, които живеят в районите с повишен здравен риск; 14. участва в разработването на годишния доклад на министъра за състоянието на здравето на гражданите, като подготвя раздел “Здраве и околна среда”; 15. изготвя, ръководи и координира изпълнението, отчитането и оценката на дейностите по национални профилактични и здравнообразователни програми и проекти; 16. организира и подпомага изпълнението на дейности по профилактика на болестите и промоция на здравето; 17. методически ръководи и подпомага дейността на регионалните инспекции за опазване и контрол на общественото здраве, включително дейността им по контрола върху безопасността на храните от неживотински произход; 18. разработва прогнози и анализи и участва в дейността по определяне на потребностите от финансови ресурси в областта на опазване на общественото здраве; 19. подпомага организационно и технически дейността на Националния съвет по безопасност на храните, участва със свои специалисти в работни групи и експертни съвети на други ведомства; 20. участва в изготвянето на становища и позиции за участие в работните органи към Съвета на Европа и на Европейската комисия по въпросите в областта на опазване на общественото здраве и безопасността на храните; 21. осъществява сътрудничество с международни организации по въпросите на държавния здравен контрол, безопасността на храните, надзора на заразните болести и опазването на общественото здраве.

Чл. 29. Дирекция “Управление на проекти и програми”: 1. участва в разработването и управлението на международни проекти и програми в областта на здравеопазването, финансирани от Европейския съюз или от други международни финансови институции и донори; 2. осъществява цялостната координация и мониторинг на изпълнението на международните програми и проекти; 3. разработва и актуализира система от критерии и индикатори за мониторинг и оценка на изпълняваните от министерството програми и проекти; 4. докладва за напредъка на проектите пред институциите, отговорни за наблюдението и контрола по усвояването на средства от фондове на Европейския съюз и международните финансови институции; 5. участва в съгласуването на проекти на финансови меморандуми и други споразумения, с които се предоставя финансова помощ от Европейския съюз по предприсъединителни програми и проекти, както и по отношение на Структурните фондове и Кохезионния фонд на Европейския съюз и от други финансиращи институции по програми и проекти в областта на здравеопазването.

Чл. 30. Дирекция “Европейски въпроси и международно сътрудничество”: 1. подпомага дейността на министъра и ръководството на министерството в областта на европейската интеграция; 2. организира и координира изпълнението на цялостната работа на министерството в областта на европейската интеграция; 3. поддържа оперативни контакти на експертно равнище по въпросите на европейската интеграция, включително чрез Мисията на Република България към Европейските общности, с институциите на Европейския съюз, както и с Делегацията на Европейската комисия в София и с институции на страните - членки на Европейския съюз; 4. организира и координира участието на експертите от министерството в комитети и работни групи към Съвета на Европейския съюз, Европейската комисия, Съвета на Европа и Съвета за координация и мониторинг към Съвета по европейска интеграция; 5. координира и участва в изготвянето на становища и позиции от компетентност на министерството за Съвета по европейска интеграция и за Съвета за координация и мониторинг към Съвета по европейска интеграция, както и за заседания на Европейския съвет и на Съвета на Европейския съюз; 6. осъществява оперативната връзка между министерството и ресорните дирекции на Министерския съвет, Министерството на външните работи и други ведомства по въпросите на европейската интеграция; 7. разработва и участва в разработването на проекти на нормативни актове във връзка с изпълнението на поети ангажименти за хармонизиране на българското законодателство с правото на Европейския съюз в областите от компетентност на министерството; 8. проучва националните законодателства на държави - членки на Европейския съюз, и предоставя сравнителноправни анализи и справки, необходими при изготвяне на конкретни законопроекти в областите от компетентността на министъра; 9. организира и осъществява процедурите за взаимно признаване на професионална квалификация по Закона за здравето, както и за признаване на придобита специалност или проведено обучение в областта на здравеопазването; 10. участва в разработването на проекти на единни държавни изисквания за придобиване на висше образование по специалностите по регулираните професии от професионални направления “Медицина”, “Стоматология”, “Фармация”, “Обществено здраве” и “Здравни грижи”; 11. координира международната дейност на министерството, в т.ч. подготовката на двустранни и многостранни договори за международно сътрудничество, организацията и контрола за тяхното изпълнение; организира и подпомага участието на министъра в междуправителствени комисии, на които той е определен за ръководител; осъществява оперативен контакт с чужди посолства в България и с правителствени институции в чужбина; организира международни срещи и осъществява международна протоколна дейност; 12. разработва и организира сключването на международни споразумения в областта на здравеопазването и координира тяхното изпълнение; 13. осъществява координацията при участие на министерството в инициативите и програмите на Световната здравна организация и на Съвета на Европа; 14. координира подготовката и участието в семинари и други мероприятия с международно участие; 15. съгласува и организира приемането и изпращането на официални делегации, обмена на специалисти и оформянето на командировките в чужбина; 16. създава и поддържа база данни за задграничните командировки на служителите на министерството и неговите структури.

Чл. 31. Дирекция “Инвестиционна политика”: 1. проучва нуждите на структурите в системата на здравеопазването съобразно инвестиционната стратегия на министерството за осъществяване на здравната реформа и изготвя предложения за ново строителство, реконструкция или ремонт; 2. организира и участва в процедури за възлагане и приемане на проучвателни и проектни работи, строителство, доставка на обектови машини и съоръжения, медицинска апаратура и консултантски услуги; 3. осъществява пряк технически и финансов контрол при изпълнението на поръчките в областта на инвестиционната дейност за проектиране, строителство, инженеринг, доставка на обектови машини и съоръжения, медицинска апаратура и консултантски услуги до тяхната реализация; 4. изготвя в съответствие със Закона за държавния бюджет и със Закона за устройството на държавния бюджет и предлага за одобряване от министъра структурата на капиталовите разходи за второстепенните разпоредители с бюджетни кредити и за лечебните заведения с държавно участие в капитала, корекциите в тази структура и годишните задачи във връзка с това; 5. оказва техническа и методологична помощ на второстепенните разпоредители с бюджетни кредити към министъра и на държавните лечебни заведения - търговски дружества, по въпросите на инвестиционните разходи, по уточняването на собствеността им, както и по провеждани от тях процедури за възлагане на обществени поръчки; 6. изготвя експертни оценки за състоянието на сградния фонд и инсталациите на държавните лечебни и здравни заведения в системата на министерството, както и технико-икономически доклади за връзката между инвестиционните и експлоатационните разходи при въвеждане на нови технологии и материали; 7. предприема действия за актуализация на актовете за държавна собственост върху имоти, предоставени на второстепенните разпоредители с бюджетни кредити към министъра, на лечебните и здравните заведения; 8. организира дейностите по провеждане на процедури за възлагане на обществени поръчки, по които министърът е възложител; 9. оказва съдействие на дирекция “Правна” при процесуалното представителство на министъра по съдебни дела, свързани с проведени процедури по възлагане на обществени поръчки и за предявени претенции по реда на Закона за обезщетяване на собственици на одържавени имоти, като предоставя документи и изразява становища; 10. изготвя становища по нормативни актове, програми и методики, отнасящи се до проблеми от компетентността на дирекцията; 11. изготвя актовете, свързани с управлението на лечебни заведения - търговски дружества; 12. предприема действия за изпълнение на съдебни решения по Закона за обезщетяване собствениците на одържавени имоти.

Чл. 32. Дирекция “Специализиран медицински надзор”: 1. следи за осигуряване спазването на медицинските стандарти и на правилата за добра медицинска практика в договорите на районните здравноосигурителни каси и на дружествата за доброволно здравно осигуряване с изпълнители на медицинска помощ; 2. следи за осигуряване достъпа на здравноосигурените лица до качествена извънболнична и болнична медицинска и стоматологична помощ; 3. изисква и проверява договорите между: районните здравноосигурителни каси и изпълнителите на медицинска помощ; здравноосигурителните дружества и изпълнителите на медицинска помощ; изпълнителите на медицинска помощ и физически или юридически лица за предоставяне на медицинска помощ; 4. извършва проверки на Националната здравноосигурителна каса, районните здравноосигурителни каси, здравноосигурителните дружества и изпълнителите на медицинска помощ; 5. обобщава данните и изготвя анализи относно броя на обслужените лица, вида и обема на предоставените услуги по договори с районните здравноосигурителни каси и дружествата за доброволно здравно осигуряване; 6. предоставя в Комисията за финансов надзор информация за физическите лица, за юридическите лица и за лечебните и здравните заведения, които извършват дейност по доброволно здравно осигуряване без лицензия; 7. изготвя по искане на заместник-председателя на Комисията за финансов надзор, ръководещ управление “Застрахователен надзор”, становища по съдържанието и изпълнимостта на здравноосигурителните пакети, предлагани от здравноосигурителните дружества; 8. изготвя годишен доклад до министъра за състоянието и цялостната дейност по здравно осигуряване.

Чл. 33. Дирекция “Наркотични вещества”: 1. организира дейностите по издаване, промяна, подновяване и отнемане на лицензии за производство, търговия на едро и дребно с лекарствени продукти, съдържащи наркотични вещества; 2. организира издаването на разрешителни за внос и износ на наркотични вещества, както и на разрешителни по чл. 59 и 73 от Закона за контрол върху наркотичните вещества и прекурсорите; 3. изготвя заповеди за унищожаване на наркотични вещества по реда на чл. 97 от Закона за контрол върху наркотичните вещества и прекурсорите; 4. извършва проверки, изготвя предписания и актове за установени нарушения по Закона за контрол върху наркотичните вещества и прекурсорите; 5. събира, обработва и анализира информация за произведени, преработени, продадени, съхранявани, внесени, изнесени и налични наркотични вещества въз основа на отчетите на производителите и на търговците на едро, както и за отпуснатите от аптеките наркотични вещества и техни препарати; 6. подпомага министъра при осъществяването на контрол по изпълнението на задълженията, произтичащи от международните договори, по които Република България е страна, като изготвя и представя в Международния съвет за контрол на наркотиците съответните отчети по чл. 77 от Закона за контрол върху наркотичните вещества и прекурсорите; 7. административно обслужва и подпомага дейността на Националния съвет по наркотичните вещества.

Чл. 34. Дирекция “Електронно здравеопазване”: 1. разработва стратегия за електронно здравеопазване и план за действие; 2. прави предложения във връзка с изпълнението на стратегията и приоритетите за информационно осигуряване на министерството и на второстепенните разпоредители с бюджетни кредити; 3. организира, координира и контролира функционирането на комуникационно-информационната система за здравеопазване; 4. изгражда, поддържа и организира дейността по използване на информационните бази данни на министерството, съдържащи икономическа, статистическа, вътрешноведомствена и научно-техническа информация; 5. организира и поддържа автоматизираната информационна инфраструктура на министерството - локални мрежи, комуникационно оборудване, компютърна техника; 6. разработва и предлага правила за информационно управление и система за достъп до информация; 7. организира внедряването на нови информационни и комуникационни технологии в министерството; 8. участва в изготвянето на проекти за обработка на информацията за нуждите на министерството; 9. съгласува и осъществява автоматизирания обмен на данни с национални и ведомствени информационни системи и интеграцията в единната комуникационна инфраструктура на администрацията; 10. изготвя становища и предложения за медицински информационни стандарти за обмен на здравна информация.

Раздел VII

Организация на работата в министерството Чл. 35. (1) Всички документи, получени в министерството, се завеждат в единна информационна система за документооборот от дирекция “Канцелария и управление на човешките ресурси”.

(2) При завеждането на документите се извършва проверка за наличието на всички материали, посочени в тях, и се образува служебна преписка.

(3) Служебните преписки подлежат на насочване според адресата им.

(4) Насочването се извършва от министъра или от главния секретар и заместник-министрите съобразно разпределението на ресорите.

Чл. 36. (1) Министърът, заместник-министрите и главният секретар разпределят служебните преписки с резолюция до съответните ръководители на административни звена. Резолюцията съдържа указания, срок за изпълнение, дата и подпис.

(2) Насочването на материалите, включени за разглеждане в дневния ред на заседанията на Министерския съвет, се извършва от главния секретар.

(3) Ръководителите на административни звена възлагат с резолюция изработването на служебните преписки на определен служител.

Чл. 37. В изпълнение на функциите и поставените конкретни задачи административните звена изготвят становища, отчети, доклади, докладни записки, анализи, програми, концепции, позиции, информации, паметни бележки, проекти на решения по конкретни въпроси, вътрешни актове, проекти на нормативни актове и други документи.

Чл. 38. Административните звена пряко си взаимодействат по въпроси от смесена компетентност, като водещата дирекция обобщава окончателното становище.

Чл. 39. Съгласуваността и оперативността по дейности, отнасящи се до две или повече дирекции, се осигурява чрез спазването на следния ред на работа: 1. обща координация: а) с резолюция на министъра, заместник-министър, главния секретар и директор на дирекция върху преписките се посочват водещото звено, конкретните задачи за изпълнение и указания за работа, както и срок за изпълнение; б) водещото звено, посочено на първо място в резолюцията, е основен изпълнител по възложената задача и главен координатор, който осъществява необходимата съгласуваност между звената; отговорните звена изпращат на водещото звено своето становище по въпроси от съвместна компетентност; в) документите, изготвени от две и повече звена, се съгласуват от техните ръководители; 2. субординация: а) ръководителите на звената докладват на ресорния заместник-министър и на главния секретар въпросите от своята компетентност, както и изпълнението на възложените им задачи; б) ръководителите на административни звена или служители, които са пряко подчинени на министъра, докладват на него; 3. взаимна информираност: а) аналитични доклади, информации, паметни бележки и други материали от общ характер се предоставят на заинтересуваните административни звена; б) административни звена, получили информация и материали от компетентността и на други звена, съобщават това на заинтересуваните по съответния ред; 4. контрол по изпълнението: а) общият контрол по изпълнението на поставените задачи се осъществява от главния секретар; б) ръководителите на административните звена в министерството осъществяват цялостен контрол върху дейността на звеното, както и по изпълнението на задачите, произтичащи от функционалната им компетентност.

Чл. 40. Звената, получили преписки с резолюция по въпроси, които не са в рамките на техните функции, ги изпращат на компетентното звено и отбелязват това в единната информационна система за документооборот.

Чл. 41. Министърът утвърждава правила за документооборота, деловодната и архивната дейност в министерството.

Чл. 42. Работното време в министерството е от 9,00 до 17,30 ч. с обедна почивка 30 минути в периода от 12,00 до 13,00 ч.

Чл. 43. Потребителите на административни услуги се обслужват в рамките на цялото работно време.

Чл. 44. С цел осигуряване на непрекъсваем процес за работа с потребители на административни услуги главният секретар може да определи със заповед работно време, различно от общоустановеното, за служители, които осъществяват дейности по административно обслужване.

Чл. 45. Пропускателният режим в министерството се организира и контролира в съответствие с нормативните актове и с утвърдени от главния секретар правила за достъп на служителите и на граждани.

Чл. 46. (1) Министърът може да награждава служителите на министерството за образцово изпълнение на служебните им задължения с отличия, с парични и предметни награди.

(2) Министърът може да награждава и други лица за постигнати значителни резултати или за изключителни заслуги в областта на здравеопазването.

(3) Наградите могат да бъдат индивидуални и групови.

(4) Условията и редът за награждаване се определят със заповед на министъра.

ЗАКЛЮЧИТЕЛНА РАЗПОРЕДБА

Параграф единствен. Правилникът се приема на основание чл. 42, ал. 4 от Закона за администрацията.

Приложениекъм чл. 14, ал. 3

Численост на персонала в организационните структури и административните звена в Министерството на здравеопазването - 320 щатни бройки

Политически кабинет 14 в т. ч. съветници и експерти 8

Главен секретар 1

Главен държавен здравен инспекторна Република България 1

Финансови контрольори 2

Инспекторат 10

Звено “Сигурност на информацията” 2

Обща администрация 117 в т. ч.: дирекция “Бюджет и счетоводство” 37 дирекция “Канцелария и управлениена човешките ресурси” 29 дирекция “Връзки с общественосттаи протокол” 7 дирекция “Правна” 20 дирекция “Административни дейностии управление при кризи” 24

Специализирана администрация 173 в т. ч.: дирекция “Национална здравна политика” 35 дирекция “Медицински дейности” 18 дирекция “Обществено здраве” 38 дирекция “Управление на проектии програми” 13 дирекция “Европейски въпроси и международно сътрудничество” 20 дирекция “Инвестиционна политика” 18 дирекция “Специализиран медицинскинадзор” 10 дирекция “Наркотични вещества” 11 дирекция “Електронно здравеопазване” 10

Приложениекъм чл. 2, ал. 2,т. 6 и ал. 3

Численост на персонала във второстепенните разпоредители с бюджетни кредити към министъра на здравеопазването № по Наименование Численост на ред персонала

1. Изпълнителна агенция полекарствата 135

2. Изпълнителна агенция по трансплантация 35

3. Регионални центрове по здравеопазване 670

4. Регионални инспекции за опазване и контрол на общественото здраве 3629

5. Център “Фонд за лечение на деца” 3

6. Национален център по заразнии паразитни болести 272

7. Национален център по здравнаинформация 113

8. Национален център по наркомании 20

9. Национален център по опазване наобщественото здраве 358

10. Национален център по радиобиология и радиационна защита 132

11. Национален медицински координационен център 28

12. Национална експертна лекарскакомисия 42

13. Центрове за спешна медицинскапомощ 6731

14. Национален център по хематологияи трансфузиология - София 333

15. Районни центрове по трансфузионна хематология 315

16. Държавни психиатрични болници 1453

17. Домове за медико-социални грижиза деца 3023