Инструкция № 1 от 18 април 2006 г. за издаването на дипломатически и служебни паспорти от Министерството на външните работи на Република България

Министерство на ВЪНШНИТЕ РАБОТИ

ИНСТРУКЦИЯ № 1 от 18 април 2006 г. за издаването на дипломатически и служебни паспорти от Министерството на външните работи на Република България

Раздел I

Общи положения Чл. 1. Дипломатическите и служебните паспорти се издават от Министерството на външните работи след извършване на проверка за наличието на законово основание за издаването им.

Чл. 2. За издаване на дипломатически или служебен паспорт правоимащите лица попълват, подписват и подават лично в дирекция “Консулски отношения” заявление по образец - приложение № 1 към чл. 6 от Правилника за издаване на български документи за самоличност, заедно с 3 еднакви снимки, отговарящи на изискванията на приложение № 3 на същия правилник, и документи, установяващи основателността на искането.

Чл. 3. В предвидените от Закона за българските документи за самоличност и Наредбата за условията и реда за издаване на дипломатически и служебни паспорти от Министерството на външните работи случаи ръководителите на институции и организации изпращат до дирекция “Консулски отношения” писмено искане.

Раздел II

Дипломатически паспорти Чл. 4. Дипломатически паспорт се издава на: 1. президента и вицепрезидента на Република България и на членовете на техните семейства; 2. председателя на Народното събрание, неговите заместници, народните представители и на членовете на техните семейства; 3. министър-председателя, заместник министър-председателите, министъра на външните работи и на членовете на техните семейства; 4. министрите, заместник-министрите и областните управители; 5. служители с дипломатически ранг в Министерството на външните работи и в дипломатическите и консулските представителства на Република България в чужбина и на членовете на техните семейства; 6. членовете на Конституционния съд и на членовете на техните семейства; 7. международни служители, притежавали или притежаващи дипломатически ранг, които са постъпили на работа чрез Министерството на външните работи на Република България в Организацията на обединените нации, в организации от системата на Организацията на обединените нации или в други международни правителствени организации, както и международни служители, притежавали или притежаващи дипломатически ранг, които са на работа в посочените организации на пост с категория Р-5 или по-висока по системата на Организацията на обединените нации или приравнени на тях, и на членовете на техните семейства; 8. лица, заемащи изборни постове в международни организации с универсален или регионален характер; 9. председателя на Върховния касационен съд и на членовете на неговото семейство; 10. заместниците на председателя на Върховния касационен съд; 11. председателя на Върховния административен съд и на членовете на неговото семейство; 12. заместниците на председателя на Върховния административен съд; 13. главния прокурор и на членовете на неговото семейство; 14. заместниците на главния прокурор; 15. директора на Националната следствена служба и на членовете на неговото семейство; 16. заместниците на директора на Националната следствена служба; 17. управителя и подуправителите на Българската народна банка; 18. председателя на Сметната палата; 19. главните секретари на Народното събрание, на президента на републиката и на Министерския съвет; 20. началниците на кабинетите на председателя на Народното събрание, президента, вицепрезидента и министър-председателя; 21. секретарите на президента на републиката; 22. директора на дирекция “Международни връзки и протокол” на Народното събрание; 23. директора на дирекция “Протокол” в Администрацията на президента на републиката; 24. директора на дирекция “Протокол” на Министерския съвет; 25. началника на Генералния щаб на Българската армия; 26. ръководителите на Националната разузнавателна служба и на Националната служба за охрана; 27. началника на служба “Военна информация”; 28. служители в Националната служба за охрана и дипломатически куриери в Министерството на външните работи, когато изпълняват служебните си функции в чужбина; 29. президента и вицепрезидента на Република България, председателя на Народното събрание, министър-председателя, министъра на външните работи, членовете на Конституционния съд, председателя на Върховния касационен съд, председателя на Върховния административен съд, главния прокурор и директора на Националната следствена служба след изтичане на пълномощията им; 30. посланици и пълномощни министри със стаж над 20 години в дипломатическата кариера, като ползването на паспорта след пенсионирането им в дипломатическата служба се осъществява при спазване разпоредбите на Виенската конвенция за дипломатическите отношения; 31. лица, чиито служебни задължения включват изпълнение на специални външнополитически задачи - по преценка на министъра на външните работи; 32. на децата на служители с дипломатически ранг на задгранична работа до 25-годишна възраст, несключили брак, които продължават образованието си (средно или висше) в чужбина, а подлежащите на наборна военна служба - със съгласието на министъра на отбраната.

Раздел III

Служебни паспорти Чл. 5. Служебни паспорти се издават на: 1. служители от централната и териториалната администрация, изпълняващи служебни функции в чужбина, и административно-техническите служители на дипломатическите и консулските представителства на Република България, както следва: а) държавни служители без дипломатически ранг, работещи в Министерството на външните работи; б) служители без дипломатически ранг, командировани дългосрочно в дипломатическите и консулските представителства, и служители в културните институти на Република България в чужбина, както и на членовете на техните семейства и на ненавършили 25-годишна възраст техни деца, несключили брак, които продължават образованието си - средно или висше, в чужбина, а подлежащите на наборна военна служба - със съгласието на министъра на отбраната; в) членове на органи, назначавани от президента или избирани от Народното събрание; г) председателите на държавни агенции; 2. членовете на Висшия съдебен съвет, завеждащите отдели във Върховната касационна прокуратура, Върховната административна прокуратура и Националната следствена служба, началниците на кабинетите на председателите на Върховния касационен съд, Върховния административен съд и на главния прокурор; председателя на Софийския градски съд, председателите на районните съдилища, ръководителите на апелативните, окръжните и районните прокуратури; градския прокурор на София, директорите на окръжните следствени служби и на Столичната следствена служба, главния секретар при администрацията на Висшия съдебен съвет; съдиите във Върховния касационен съд и Върховния административен съд, прокурорите във Върховната касационна прокуратура и Върховната административна прокуратура и следователите в Националната следствена служба; 3. членовете на управителния съвет на Българската народна банка; 4. председателя и заместник-председателите, главния научен секретар, научните секретари и директорите на институти на Българската академия на науките, членовете на Българската академия на науките (академици и член-кореспонденти); 5. кметовете на общини; 6. членове на ръководствата на националните браншови организации, сдружения и федерации; 7. заместник-началниците на Генералния щаб на Българската армия, началниците на главните щабове на видовете въоръжени сили и началника на Инспекция “Контрол на въоръжението” - ГЩ, кадрови военнослужещи, участващи в операции по поддържане на мира и в мисии, провеждани под егидата на международни организации; 8. лица, на които се възлагат конкретни външнополитически задачи - по преценка на министъра на външните работи; 9. лица, по преценка за служебна целесъобразност и предложение на прекия ръководител до ръководителя на съответната институция или организация, който отправя писмено искане до дирекция “Консулски отношения” в Министерството на външните работи.

Раздел IV

Подаване на заявления, приложения, издаване на дипломатически и служебни паспорти Чл. 6. (1) За издаване на дипломатически или служебен паспорт ръководителят на съответната институция или организация подава мотивирано искане до директора на дирекция “Консулски отношения”, а за служителите на МВнР и членовете на техните семейства искането се подава от директора на дирекция “Човешки ресурси” в министерството.

(2) В искането се вписват длъжността на лицето, основанието за издаване на съответния вид паспорт, срокът и условията на ползване.

(3) Лицето попълва, подписва и подава заявление лично в дирекция “Консулски отношения”, сектор “Дипломатически и служебни паспорти и визи”, и прилага 3 броя еднакви цветни снимки, копие от личната си карта и документ за платена държавна такса, когато такава се събира.

(4) Членовете на семействата представят и : 1. съпрузите и съпругите - копие от удостоверение за граждански брак; 2. за непълнолетните деца - копие от удостоверение за раждане; 3. пълнолетните деца - копие от удостоверение за раждане и документ за продължаване на образованието; в случай на първоначално заминаване на семейството на дългосрочно командирован служител документът се представя в 6-месечен срок.

(5) Лицата по чл. 4, т. 30 подават освен документите по ал. 2 и молба, в която посочват при кои условия на Виенската конвенция за дипломатическите отношения ще ползват дипломатическия си паспорт.

(6) Лицата по чл. 4, т. 8 представят и копие от документа за избирането им.

(7) За лицата по чл. 4, т. 30 дирекция “Човешки ресурси” издава справка за придобит дипломатически ранг “посланик” или “пълномощен министър”, стаж над 20 години в дипломатическата кариера и пенсиониране в дипломатическата служба.

Чл. 7. (1) Служителите от дирекция “Консулски отношения” приемат само изцяло попълнени заявления без поправки и зачертавания, комплектувани с необходимите документи, снимки и други приложения.

(2) Дипломатическите и служебните паспорти се издават с разрешение на надлежно оправомощено длъжностно лице от Министерството на външните работи след сверяване на данните от заявлението с базата данни на ЕСГРАОН.

(3) Лицата се уведомяват за констатирани несъответствия и им се дава подходящ срок да подадат нови заявления или да представят допълнителни документи.

(4) Служителите от дирекция “Консулски отношения” връчват на лицата срещу подпис персонализираните дипломатически и служебни паспорти, указват условията, при които документът може да бъде използван, и сроковете за връщане на паспорта.

(5) За обстоятелствата по ал. 4 лицата подписват декларация.

Раздел V

Задължение за връщане в Министерството на външните работи на дипломатическите и служебните паспорти. Административни нарушения Чл. 8. (1) Служителите на Министерството на външните работи без дипломатически ранг връщат за съхранение в дирекция “Консулски отношения” дипломатическите или служебните паспорти в 3-дневен срок след приключване на краткосрочна командировка и в 15-дневен срок - след приключване на дългосрочна командировка.

(2) При отпадане на основанието за притежаване на паспорт от съответния вид или при изтичане на срока на валидността му документът се връща в Министерството на външните работи в 3-месечен срок.

(3) Служители от централната и териториалната администрация връщат паспортите в дирекция “Консулски отношения” на Министерството на външните работи или в дирекция или служба “Протокол” на съответната администрация в сроковете по алинея 1.

Чл. 9. (1) В случай на изгубване, кражба, повреждане или унищожаване на дипломатически или служебен паспорт лицето незабавно подава писмена декларация за тези обстоятелства в дирекция “Консулски отношения” на Министерството на външните работи или в българско дипломатическо или консулско представителство.

(2) Нарушенията, извършени на територията на Република България, се установяват с актове, съставени от началника на отдел “Консулско-правни и миграционни въпроси” в дирекция “Консулски отношения” при спазване на разпоредбите на Закона за българските документи за самоличност и Закона за административните нарушения и наказания.

(3) Наказателните постановления се издават от директора на дирекция “Консулски отношения”.

(4) Нарушенията, извършени на територията на друга държава, се установяват с актове, съставени от завеждащ “Консулска служба” или консул, а наказателните постановления се издават от ръководителя на българско дипломатическо или консулско представителство .

Заключителни разпоредби § 1. Тази инструкция се издава на основание § 6 от преходните и заключителните разпоредби на Правилника за издаване на българските документи за самоличност. § 2. Инструкцията влиза в сила от датата на обнародването й в “Държавен вестник”.

Министър: И. Калфин