Постановление № 266 от 3 ноември 2008 г. за предоставяне на средства от централния бюджет за 2008 г. за финансиране изграждането на елементите на транспортната техническа инфраструктура - общински път за индустриална зона в община Гълъбово, с. Медникарово

ПОСТАНОВЛЕНИЕ № 266 ОТ 3 НОЕМВРИ 2008 Г. за предоставяне на средства от централния бюджет за 2008 г. за финансиране изграждането на елементите на транспортната техническа инфраструктура - общински път за индустриална зона в община Гълъбово, с. Медникарово

МИНИСТЕРСКИЯТ СЪВЕТ ПОСТАНОВИ: Чл. 1. Министърът на финансите да предостави от централния бюджет за 2008 г. средства в размер 2 656 646 лв. чрез бюджета на Министерството на икономиката и енергетиката на Българската агенция за инвестиции за изпълнение на договорите, сключени от Република България с община Гълъбово и с “Кнауф България” - ЕООД, за изграждане на елементи на транспортната техническа инфраструктура - общински път.

Чл. 2. Средствата по чл. 1 да се осигурят от резерва за непредвидени и неотложни разходи, предвиден за структурни реформи, по чл. 1, ал. 2, т. 4.1 от Закона за държавния бюджет на Република България за 2008 г.

Чл. 3. Министърът на финансите по предложение на министъра на икономиката и енергетиката да извърши налагащите се промени по бюджета на Министерството на икономиката и енергетиката за 2008 г. по реда на чл. 34, ал. 1 от Закона за устройството на държавния бюджет.

Заключителни разпоредби § 1. Постановлението се приема на основание чл. 11, ал. 4 от Закона за устройството на държавния бюджет, § 4 от преходните и заключителните разпоредби на Закона за държавния бюджет на Република България за 2008 г., чл. 15, ал. 3 от Закона за насърчаване на инвестициите и чл. 20, ал. 1 от Закона за насърчаване на инвестициите (в редакцията преди изменението му - ДВ, бр. 42 от 2007 г.) във връзка с § 35, ал. 2 от преходните и заключителните разпоредби на Закона за изменение и допълнение на Закона за насърчаване на инвестициите (ДВ, бр. 42 от 2007 г.). § 2. Изпълнението на постановлението се възлага на министъра на икономиката и енергетиката и на министъра на финансите. § 3. Постановлението влиза в сила от деня на обнародването му в “Държавен вестник”.

Министър-председател: Сергей Станишев

Главен секретар на Министерския съвет: Севдалин Мавров