Постановление № 330 от 10 декември 2004 г. за изпълнение на резолюции на Съвета за сигурност на ООН 1552 (2004 г.) от 27 юли 2004 г. и 1556 (2004 г.) от 30 юли 2004 г.

ПОСТАНОВЛЕНИЕ № 330

ОТ 10 ДЕКЕМВРИ 2004 Г. за изпълнение на резолюции на Съвета за сигурност на ООН 1552 (2004 г.) от 27 юли 2004 г. и 1556 (2004 г.) от 30 юли 2004 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Забранява се: 1. продажбата или доставката на всички неправителствени юридически лица и граждани, включително представители на милициите Джанджавиид, действащи в провинциите на Северен, Южен и Западен Дарфур, Судан, от български граждани или от българска територия, или използвайки плавателни съдове и въздухоплавателни средства под български флаг, на оръжие и свързани с него материали от всякакъв вид, включително оръжия и боеприпаси, военни транспортни средства и оборудване, полувоенно оборудване и резервни части за него, без значение дали са с произход от територията на Република България или не; 2. предоставянето на неправителствените юридически лица и граждани по т. 1 от български граждани или от българска територия на техническа подготовка или помощ, свързани с доставка, производство, поддръжка или употреба на средствата по т. 1.

(2) Забраните, наложени с ал. 1, няма да се прилагат за снабдяването и свързаната с него техническа подготовка и помощ за осъществяване на мониторингови, верификационни или мироподдържащи операции, включително такива, ръководени от регионални организации, упълномощени от ООН или действащи със съгласието на съответните страни.

(3) Забраните, наложени с ал. 1, няма да се прилагат за снабдяването с несмъртоносно военно оборудване, предназначено единствено за хуманитарни цели, за мониторинг в областта на правата на човека или използвано за защита, както и за свързаната с това техническа подготовка и подкрепа.

(4) Забраните, наложени с ал. 1, няма да се прилагат за снабдяването със защитно облекло, включително предпазни жилетки и военни каски за лично ползване от страна на персонала на ООН, служителите, осъществяващи мониторинг на спазването на човешките права, представителите на медиите, хуманитарни работници и работници в сферата на развитието, както и от асоциирания персонал.

Чл. 2. Подновява до 31 юли 2005 г. ограничителните мерки спрямо Демократична република Конго, посочени в т. 10 от Списъка на държавите и организациите, спрямо които Република България прилага забрана или ограничения върху продажбата и доставките на въоръжение и свързаното с него оборудване, в съответствие с резолюции на Съвета за сигурност на ООН и решения на Европейския съюз и на Организацията за сигурност и сътрудничество в Европа.

Заключителни разпоредби § 1. В Списъка на държавите и организации, спрямо които Република България прилага забрана или ограничения върху продажбата и доставките на въоръжение и свързаното с него оборудване, в съответствие с резолюции на Съвета за сигурност на ООН и решения на Европейския съюз и на Организацията за сигурност и сътрудничество в Европа, утвърден с Постановление № 91 на Министерския съвет от 2001 г. (обн., ДВ, бр. 37 от 2001 г.; изм. бр. 70 от 2002 г., бр. 22 и 61 от 2003 г. и бр. 9 от 2004 г.), се правят следните изменения и допълнения: 1. В т. 10 след “Резолюция 1493 на СС на ООН (28.VII.2003 г.)” се добавя: Забележка на редакцията: виж таблицата в PDF-а на броя § 2. Контролът по изпълнението на постановлението се възлага на министъра на финансите, министъра на външните работи, министъра на вътрешните работи и на директора на Агенция “Митници”. § 3. Постановлението влиза в сила от деня на обнародването му в “Държавен вестник”.

Министър-председател: Симеон Сакскобургготски

Главен секретар на Министерския съвет: Севдалин Мавров