Споразумение за икономическо сътрудничество между правителството на Република България и правителството на Арабска република Египет

МИНИСТЕРСТВО НА ИКОНОМИКАТА, ЕНЕРГЕТИКАТА И ТУРИЗМА

СПОРАЗУМЕНИЕ за икономическо сътрудничество между правителството на Република България и правителството на Арабска република Египет

(Утвърдено с Решение № 574 от 3 септември 2007 г. на Министерския съвет. В сила от 23 септември 2010 г.)

Преамбюл

Правителството на Република България и правителството на Арабска република Египет (наричани по-нататък „договарящите се страни“), Потвърждавайки твърдото си намерение да развиват позитивните страни на традиционните си икономически взаимоотношения, Изразявайки своята готовност да търсят начини за укрепването и развитието на взаимноизгодното сътрудничество, Имайки предвид значението на процеса на Евросредиземноморско сътрудничество, Уверени, че това споразумение ще допринесе за развитие на икономическите връзки между тях в новите условия и в частност за активизиране на взаимноизгодното търговско, икономическо, техническо и технологично сътрудничество, се договориха, както следва: Член 1

Договарящите се страни ще насърчават, в рамките на съответните техни действащи законодателства и в пълно съответствие с техните международни задължения, разширяването и диверсификацията на взаимноизгодно икономическо сътрудничество във всички приложими области на икономическо развитие.

Член 2

Договарящите се страни ще полагат усилия за развитието на тяхното широко двустранно сътрудничество преди всичко в следните области: – промишленост; – селско и горско стопанство; – енергетика; – научноизследователска и развойна дейност; – строителство и строителна промишленост; – телекомуникации и информационни технологии; – транспорт и логистика; – опазване на околната среда; – туризъм; – насърчаване на инвестициите; – сътрудничество между малки и средни предприятия; – образование; – здравеопазване; – наука и технологии; – и други области, по взаимно съгласие между договарящите се страни.

Член 3

Договарящите се страни ще развиват и разширяват икономическото си сътрудничество чрез подходящи мерки, като: – заздравяване на сътрудничеството в икономическата област между правителствени институции, професионални организации и бизнес среди, камари и палати, регионални и местни органи, включително обмен на икономическа информация от взаимен интерес, както и взаимни посещения на представители на институциите и бизнеса от двете страни; – стимулиране създаването и разширяването на контактите между бизнес средите, насърчаване на взаимните контакти и посещения на частни лица и предприемачи; – обмен на бизнес информация, участие в международни панаири и изложби, оказване на съдействие за организирането на семинари, конференции, симпозиуми и други мероприятия за представители на бизнеса; – съдействие за повишаване на ролята на малкия и средния бизнес в двустранните икономически отношения; – сътрудничество в сферата на маркетинга, консултантските и експертните услуги в областите от взаимен интерес; – развитие на по-тесни връзки и сътрудничество между финансовите институции и банковите структури; – съдействие за развитието на двустранната инвестиционна дейност; – съдействие за откриване на представителства и клонове на компании на двете страни; – стимулиране на международното сътрудничество; – разширяване на сътрудничеството на пазарите на трети страни; – обмен на информация за програми и проекти и насърчаване на участието на предприемачите в тяхната реализация.

Член 4 От датата на влизане в сила на това споразумение договарящите се страни създават Междуправителствена смесена комисия за икономическо сътрудничество.

Смесената комисия ще включва представители на институции, организации, предприятия и други структури на двете страни.

Заседанията на Смесената комисия ще се провеждат поне веднъж годишно последователно в Република България и Арабска република Египет, като се съгласуват между Министерството на икономиката и енергетиката на Република България и Министерството на международното сътрудничество на Арабска република Египет.

Задачите на Смесената комисия включват: – разглеждане на въпросите за развитието на двустранните икономически отношения; – определяне на нови възможности за развитие на двустранните икономически отношения; – разработване на предложения за подобряване на условията за икономическо сътрудничество между организациите на двете страни; – представяне на предложения по прилагането на това споразумение.

Член 5

Това споразумение по никакъв начин не накърнява задълженията на Република България като страна – членка на Европейския съюз, и задълженията на Арабска република Египет в рамките на Евросредиземноморското споразумение за създаване на Асоциация между Европейските общности и техните държави-членки, от една страна, и Арабска република Египет, от друга страна, подписано в Люксембург на 25 юни 2001 г.

Член 6

Договарящите се страни ще разрешават чрез преговори всички разногласия, които могат да възникнат между тях във връзка с прилагането и тълкуването на това споразумение.

Член 7

Изменения към това споразумение могат да бъдат внасяни по взаимно съгласие между договарящите се страни, които ще бъдат оформяни в отделни протоколи за всяко изменение.

Протоколите към това споразумение са неразделна част от него.

Член 8

Това споразумение влиза в сила от деня на получаването на второто уведомление, с което договарящите се страни взаимно се уведомяват, че вътрешните процедури, необходими за влизане в сила на споразумението, са изпълнени.

Това споразумение се сключва за неопределен срок.

Всяка от договарящите се страни може да прекрати това споразумение чрез писмено уведомление до другата договаряща се страна. Прекратяване действието на споразумението влиза в сила от първия ден на четвъртия месец, следващ датата на получаване на уведомлението от другата договаряща се страна.

Изготвено в Кайро на 18 април 2007 г. в два еднакви екземпляра на английски език.

За правителството За правителството на Република България: на Арабска

Корнелия Нинова, република Египет: заместник-министър Захия Абу Зейд, на икономиката и началник Европейско енергетиката сътрудничество

Министерство на международното сътрудничество