Наредба за изменение и допълнение на Наредба № Н-22 от 2010 г. за ползване под наем на имоти от жилищния фонд на МО и за изплащане на компенсационни суми на военнослужещите и цивилните служители, които живеят при условията на свободно договаряне

МИНИСТЕРСТВО

НА ОТБРАНАТА

Наредба за изменение и допълнение на Наредба № Н-22 от 2010 г. за ползване под наем на имоти от жилищния фонд на МО и за изплащане на компенсационни суми на военнослужещите и цивилните служители, които живеят при условията на свободно договаряне (обн., ДВ, бр. 62 от 2010 г.; изм., бр. 3, 20 и 76 от 2011 г.; попр., бр. 80 от 2011 г.; изм. и доп., бр. 97 от 2012 г., бр. 80 и 97 от 2015 г.; изм., бр. 38 от 2016 г.) § 1. В чл. 7, ал. 2 се създава т. 6: „6. удостоверение за семейно положение, съпруг/а и деца, издадено въз основа на регистъра на населението, от кмета на общината, на района или на кметството или от определени от тях длъжностни лица от общинската администрация по постоянен или настоящ адрес на наемателя.“ § 2. В чл. 9, ал. 3 т. 4 се изменя така: „4. за семейства, в които един от членовете е с призната намалена работоспособност: от 71 до 80 на сто – 20 точки; от 80,01 до 90 на сто – 50 точки; над 90 на сто – 80 точки;“. § 3. В чл. 17 се създава ал. 3: „(3) При промяна в семейното и/или имотното състояние в 15-дневен срок от настъпване на съответното обстоятелство настанените в жилище, ателие или гараж от жилищния фонд на Министерството на отбраната наематели са длъжни да подадат в Изпълнителна агенция „Военни клубове и военно-почивно дело“ нова декларация по ал. 1, в която да отразят променените обстоятелства ведно с необходимите документи.“ § 4. В чл. 21, ал. 2 думите „наемната цена по ал. 1, т. 1 се удвоява“ се заменят със „за жилищното помещение/помещения с най-голяма площ, с което/които се надхвърлят тези нормативи, наемната цена се удвоява“. § 5. Създава се чл. 22а: „Чл. 22а. За установени от жилищните комисии по чл. 5, ал. 1, от Изпълнителна агенция „Военни клубове и военно-почивно дело“ или от други компетентни органи неверни данни или недекларирани факти и обстоятелства в декларация за семейно и имотно състояние, от значение за сключване на договор за наем или продължаване на действието му, същият се прекратява на основание чл. 23, ал. 1, т. 11, като лицата носят административнонаказателна отговорност по реда на чл. 330 от Закона за отбраната и въоръжените сили на Република България. При констатирани нарушения незабавно се уведомяват контролните органи в Министерството на отбраната.“ § 6. В наименованието на глава втора, раздел VI след думите „служебни жилища“ се добавят „и жилищни помещения в общежития“. § 7. В чл. 27, ал. 2 и 3 след думата „жилища“ се добавя „или жилищни помещения в общежития“. § 8. В чл. 31, ал. 3 се създава изречение второ: „От това право се ползват и слушатели/докторанти в редовна форма на обучение от Военна академия „Г. С. Раковски“ след приключване срока на обучението им.“ § 9. В чл. 32, ал. 1, т. 1 след думите „ал. 1“ се добавя „или ал. 2“. § 10. В чл. 34, ал. 2 думите „до 31 октомври на съответната година“ се заличават. § 11. В чл. 36 се правят следните изменения и допълнения: 1. Създава се нова ал. 3: „(3) От правото по ал.2 се ползват и слушатели/докторанти в редовна форма на обучение от Военна академия „Г. С. Раковски“ след приключване срока на обучението им.“

2. Досегашните ал. 3 и 4 стават съответно ал. 4 и 5. § 12. В чл. 40 ал. 2 се изменя така: „(2) При отказ, деклариран по реда на чл. 16, ал. 3, се уведомява съответната жилищна комисия, като получаването на компенсационни суми се прекратява за срок от една година, но не по-рано от картотекирането им във втора група като нуждаещи се от жилище в населеното място, в което служат (работят), по реда на глава втора, раздел II.“ § 13. В § 1 от допълнителните разпоредби се правят следните изменения и допълнения: 1. Точка 1 се изменя така: „1. „Семейство“ са съпрузите и невстъпилите в брак деца. Със статут на членове на семейство по смисъла на тази наредба се ползват: а) лицата, живеещи при условията на съвместно съжителство с военнослужещия или цивилния служител, ако имат еднакъв постоянен или настоящ адрес, което се удостоверява с личните им карти или с удостоверение за настоящ адрес; б) лицата, назначени за настойник или попечител по съответния ред, както и лицата, поставени под пълно или ограничено запрещение, което се удостоверява с документ за настойничество и попечителство (удостоверение), издаден от органа по настойничеството и по попечителството съгласно Семейния кодекс; в) деца, настанени в приемното семейство на правоимащи по тази наредба лица, което се удостоверява с документ за приемно семейство (удостоверение, договор между съответния доставчик на социална услуга „приемна грижа“ и приемното семейство).“

2. Създава се т. 1а: „1а. „Деца“ са родените от брака или от съвместното съжителство на военнослужещия или цивилния служител или осиновените до навършването на 18-годишна възраст, а след навършването ù, ако: а) са лица с установена по съответния ред над 71 % инвалидност, имащи право на придружител, което се удостоверява с акт за раждане на детето и с решение на ТЕЛК; б) учат в учебно заведение с местонахождение, идентично с това на обитавания от родителите имот – за срока на обучението, но не по-късно от навършване на 20-годишна възраст при обучение в дневна форма на средно учебно заведение и на 25-годишна възраст при обучение в редовна форма на висше учебно заведение, което се удостоверява с акт за раждане на детето и удостоверение от учебното заведение; за начало на срока на обучение във висше учебно заведение се счита датата на записване в същото заведение.“

Преходни и заключителни разпоредби § 14. Настанените в имоти от жилищния фонд на Министерството на отбраната лица, за наемното правоотношение на които е от значение промяната в § 1 от допълнителните разпоредби, в двумесечен срок от влизането ù в сила подават до изпълнителния директор на Изпълнителна агенция „Военни клубове и военно-почивно дело“ заявление ведно с документите, удостоверяващи съответното обстоятелство. Възникналите при досегашните условия и ред наемни правоотношения на тези лица се привеждат в съответствие с условията и реда, регламентирани в тази наредба, в 6-месечен срок от влизането ù в сила. § 15. Срокът по чл. 5, ал. 1, т. 2 за 2016 г. се удължава до 30.09.2016 г. § 16. Обявеният по досегашния ред списък на картотекираните лица запазва действието си до обявяването на нов списък по реда на тази наредба. § 17. Наредбата влиза в сила от деня на обнародването ù в „Държавен вестник“.

Министър: Николай Ненчев