Постановление № 84 от 25 април 2012 г. за изменение и допълнение на Постановление № 209 на Министерския съвет от 2009 г. за осигуряване на финансиране за изграждането на регионални системи за управление на битовите отпадъци, на регионалните съоръжения за предварително третиране на битовите отпадъци и за закриването на общински депа за битови отпадъци

ПОСТАНОВЛЕНИЕ № 84 ОТ 25 АПРИЛ 2012 Г. за изменение и допълнение на Постановление № 209 на Министерския съвет от 2009 г. за осигуряване на финансиране за изграждането на регионални системи за управление на битовите отпадъци, на регионалните съоръжения за предварително третиране на битовите отпадъци и за закриването на общински депа за битови отпадъци (ДВ, бр. 68 от 2009 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 6, ал. 1 накрая се добавя „или друго безвъзмездно финансиране, предоставено чрез Предприятието за управление на дейностите по опазване на околната среда“. § 2. В чл. 10 се правят следните изменения и допълнения: 1. В ал. 1 накрая се добавя „или друго безвъзмездно финансиране, предоставено чрез Предприятието за управление на дейностите по опазване на околната среда“.

2. Създава се нова ал. 2: „(2) Предприятието за управление на дейностите по опазване на околната среда предоставя средствата към общините чрез трансфер в размер, ненадвишаващ сумите, определени в програмата по чл. 8, ал. 1 за всяка община, след провеждане на процедури по реда на Закона за обществените поръчки за избор на изпълнител.“

3. Досегашната ал. 2 става ал. 3 и в нея думата „трансфери“ се заменя със „средства по ал. 1“.

4. Създава се ал. 4: „(4) Министърът на финансите може да предоставя временни безлихвени заеми на основание чл. 33 от Закона за устройството на държавния бюджет по бюджета на Министерството на околната среда и водите за изпълнение на програмата по чл. 8, ал. 1 от Предприятието за управление на дейностите по опазване на околната среда.“

Заключителни разпоредби § 3. В едноседмичен срок от влизането в сила на постановлението общините, получили трансфери през 2010 и 2011 г., възстановяват получените средства по сметка на централния бюджет, в случай че към същата дата все още нямат сключени договори с изпълнители на проектите. § 4. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков