Постановление № 280 от 18 октомври 2004 г. за създаване на Център “Фонд за лечение на деца”

ПОСТАНОВЛЕНИЕ № 280

ОТ 18 ОКТОМВРИ 2004 Г. за създаване на Център “Фонд за лечение надеца”

МИНИСТЕРСКИЯТ СЪВЕТ ПОСТАНОВИ: Чл. 1. (1) Създава Център “Фонд за лечение на деца” като юридическо лице по чл. 60 от Закона за администрацията към министъра на здравеопазването със седалище София, пл. “Св. Неделя” № 5.

(2) Център “Фонд за лечение на деца”, наричан по-нататък “центъра”, е второстепенен разпоредител с бюджетни кредити към министъра на здравеопазването.

Чл. 2. Центърът осъществява дейност по организационно и финансово подпомагане на български граждани на възраст от 0 до 18 години, нуждаещи се от диагностични и лечебни процедури, за които няма условия за извършване в Република България.

Чл. 3. Приходите на центъра се формират от: 1. първоначална субсидия от държавния бюджет; 2. дарения и помощи; 3. други приходи.

Чл. 4. Средствата по чл. 3 се разходват за издръжка на центъра и обезпечаване дейността по организационно и финансово подпомагане на български граждани на възраст до 18 години, нуждаещи се от диагностични и лечебни процедури, за които няма условия за извършване в Република България.

Чл. 5. (1) Определя численост на персонала на центъра 3 щатни бройки, в това число и директор. Министърът на здравеопазването утвърждава щата на центъра.

(2) Министърът на здравеопазването одобрява годишния отчет за дейността на центъра.

Чл. 6. (1) Центърът се управлява и представлява от директор, който се назначава от министъра на здравеопазването. Към центъра функционира Обществен съвет, състоящ се от 11 членове.

(2) За членове на Обществения съвет се определят изтъкнати медицински специалисти и представители на обществеността.

(3) Съставът на Обществения съвет се избира от Министерския съвет по предложение на министъра на здравеопазването.

(4) Общественият съвет осъществява следните функции: 1. изработва, актуализира и оповестява принципи и правила, въз основа на които се набират и разходват финансови средства за осъществяване дейността на центъра; 2. организира и провежда дейности за набиране на финансови средства за осъществяване дейността на центъра; 3. разглежда молби на граждани, нуждаещи се от диагностични и лечебни процедури, за които няма условия да се извършват в Република България, и взема решение във всеки конкретен случай за изпращане за лечение в чужбина, както и за размера на отпусканата парична сума.

(5) За дейността си членовете на Обществения съвет не получават възнаграждение.

(6) Дейността на центъра се подпомага от администрацията на Министерството на здравеопазването.

Чл. 7. Дейността и организацията на работа на центъра се уреждат с устройствен правилник, издаден от министъра на здравеопазването.

Преходни и заключителни разпоредби § 1. За организиране и започване дейността на центъра министърът на финансите предоставя целево по реда на чл. 35, ал. 2 от Закона за устройството на държавния бюджет допълнителни средства от републиканския бюджет за 2004 г. по бюджета на Министерството на здравеопазването в размер до 5 000 000 лв. § 2. Министърът на финансите по предложение на министъра на здравеопазването извършва необходимите промени по съответните бюджети. § 3. Министърът на здравеопазването в 7-дневен срок от датата на обнародването на постановлението в “Държавен вестник”: 1. издава устройствен правилник на Център “Фонд за лечение на деца”; 2. назначава директор на Център “Фонд за лечение на деца”; 3. внася предложение в Министерския съвет за определяне състава на Обществения съвет. § 4. В Постановление № 218 на Министерския съвет от 1999 г. за приемане на Устройствен правилник на Министерството на здравеопазването (обн., ДВ, бр. 105 от 1999 г.; изм. и доп., бр. 40, 62, 81 и 84 от 2000 г., бр. 9 от 2001 г., бр. 52, 74 и 118 от 2002 г. и бр. 2, 15 и 72 от 2004 г.) се правят следните изменения и допълнения: 1. В чл. 3, ал. 2, т. 3 след думата “заведения” се поставя запетая и се добавя “както и юридическите лица по чл. 60 от Закона за администрацията”.

2. В приложение № 2 към чл. 3, ал. 2, т. 3 се правят следните изменения: а) наименованието на приложението се изменя така: “Здравни заведения, лечебни заведения и юридически лица по чл. 60 от Закона за администрацията - второстепенни разпоредители с бюджетни кредити към министъра на здравеопазването”; б) в т. 45 числото “93” се заменя с “91”; в) в т. 49 числото “75” се заменя със “74”; г) създава се т. 61: “61. Център “Фонд за лечение на деца” 3”. § 5. Постановлението се приема на основание чл. 60 от Закона за администрацията и чл. 28, ал. 1 от Закона за устройството на държавния бюджет. § 6. Изпълнението на постановлението се възлага на министъра на здравеопазването и на министъра на финансите. § 7. Постановлението влиза в сила от деня на обнародването му в “Държавен вестник”.

За министър-председател: Пламен Панайотов

Главен секретар на Министерския съвет: Севдалин Мавров