Постановление № 84 от 17 април 2007 г. за определяне на реда за управление и наблюдение на Инструмента за подобряване на бюджетните парични потоци и за подпомагане изпълнението на Шенгенското споразумение

ПОСТАНОВЛЕНИЕ № 84 ОТ 17 АПРИЛ 2007 Г. за определяне на реда за управление и наблюдение на Инструмента за подобряване на бюджетните парични потоци и за подпомагане изпълнението на Шенгенското споразумение

МИНИСТЕРСКИЯТ СЪВЕТ ПОСТАНОВИ: Чл. 1. С постановлението се определя редът за управление, наблюдение и контрол на дейностите, финансирани със средства от Европейския съюз по Инструмента за подобряване на бюджетните парични потоци и за подпомагане изпълнението на Шенгенското споразумение, наричан по-нататък “Инструмента Шенген”.

Чл. 2. (1) Помощта, предоставена от Европейския съюз по Инструмента Шенген на основание чл. 32 от Акта към Договора за присъединяване на България и Румъния към Европейския съюз (ЕС), се разходва в съответствие с целите и приоритетите, определени в Националната индикативна програма (НИП) за 2007 - 2009 г., одобрена от Министерския съвет, и в годишните индикативни програми (ГИП).

(2) Националната индикативна програма и годишните индикативнипрограми включват дейности, насочени към: 1. инвестиции, свързани с оборудване (превозни средства, оборудване за наблюдение и контрол на границите, специално техническо оборудване за наблюдение и контрол, специално техническо оборудване за провеждане на полицейски операции в граничните зони и др.); 2. инвестиции, свързани с изграждането и поддържането на Шенгенската информационна система и на Визовата информационна система; 3. инвестиции, свързани с оптимизирането и модернизирането на обекти в граничната зона, предназначени за осигуряване сигурността на границите; 4. обучения за повишаване квалификацията на персонала; 5. други дейности, свързани непосредствено с осъществяването на граничния контрол на външните граници на ЕС, както и дейности, подпомагащи подготовката, изпълнението, наблюдението и контрола на мерките по Инструмента Шенген.

(3) В рамките на Инструмента Шенген могат да бъдат подкрепяни дейности с бенефициенти съответните дирекции на Министерството на вътрешните работи, ангажирани с изпълнението на Шенгенското споразумение, и на Министерството на външните работи относно дипломатическите и консулските служби, изграждане на резервен Визов център и модернизация на съществуващия.

(4) Годишните индикативни програми се изготвят и представят за одобрение на Европейската комисия до края на октомври на предходната година чрез дирекция “Управление на средствата от Европейския съюз” на Министерството на финансите, която изпълнява функцията на Национална точка за контакт (НТК) по Инструмента Шенген.

Чл. 3. (1) Създава се Комитет за управление, наблюдение и контрол на Инструмента Шенген, наричан по-нататък “комитета”, който е управляващ орган по НИП.

(2) Председател на комитета по ал. 1 е министърът на вътрешните работи, а членове са: заместник-министърът на финансите, отговарящ за управлението на средствата от ЕС, заместник-министърът на външните работи, отговарящ за консулската дейност, и заместник-министърът на вътрешните работи, отговарящ за взаимодействието със структурите на ЕС.

(3) Наблюдатели в комитета по ал. 1 са: директорите на съответните служби в Министерството на вътрешните работи, ангажирани с изпълнението на Шенгенското споразумение, директорът на дирекция “Консулски отношения”, директорът на дирекция “Финансово-стопански дейности” и директорът на дирекция “Защита на дейността и информацията” на Министерството на външните работи и директорът на Агенция “Митници” към министъра на финансите.

(4) В заседанията на комитета по ал. 1 като наблюдатели със съвещателен глас могат да участват: представител на Постоянното представителство на Европейската комисия в България, директорът на дирекция “Управление на средствата от Европейския съюз”, директорът на дирекция “Национален фонд”, директорът на дирекция “Централно звено за финансиране и договаряне” и директорът на дирекция “Одит на средствата от Европейския съюз” на Министерството на финансите.

(5) Поименният състав на комитета по ал. 1 се определя със заповед на министър-председателя въз основа на предложенията на съответните министри.

Чл. 4. (1) Комитетът по чл. 3 приема НИП и ГИП и ги изпраща на Националната точка за контакт за представяне на ЕК, предлага НИП и ГИП за утвърждаване от Министерския съвет, разглежда и одобрява предложените проекти за финансиране по Инструмента Шенген, като следи да няма припокриване с други дейности, финансирани от ЕС или от държавния бюджет, наблюдава напредъка при постигане на целите и приоритетите на НИП, разглежда годишните доклади и окончателния доклад за изпълнение на НИП и одобрява комуникационен план за информация и публичност на проектите.

(2) Комитетът заседава веднъж месечно по предварително утвърден дневен ред, като предложения за включване в дневния ред могат да се правят от всеки от членовете му. Заседанията на комитета са редовни, ако на тях присъстват най-малко половината от членовете му. Решенията на комитета се приемат с общо съгласие на присъстващите членове.

(3) Функциите на секретариат към комитета се изпълняват от дирекция “Международно сътрудничество” на Министерството на вътрешните работи.

Чл. 5. (1) Функциите на изпълнителна агенция по Инструмента Шенген се изпълняват от дирекция “Централно звено за финансиране и договаряне” на Министерството на финансите.

(2) Функцията на сертифициращ орган по проектите се осъществява от дирекция “Национален фонд” на Министерството на финансите.

(3) Функцията на одитиращ орган се осъществява от дирекция “Одит на средствата от Европейския съюз” на Министерството на финансите.

Допълнителна разпоредба § 1. По смисъла на постановлението: 1. “Национална индикативна програма” е стратегически документ за периода 2007 - 2009 г., с който се гарантира, че помощта на Европейския съюз по Инструмента за подобряване на бюджетните парични потоци и по Инструмента Шенген се разходва за реализиране на дейности, насочени към постигане на определени цели и приоритети, свързани с готовността на страната за изпълнение на достиженията на правото на Европейския съюз от Шенген.

2. “Управляващ орган” е структурата, отговорна за ефективното, ефикасното и законосъобразното изпълнение на Националната индикативна програма.

3. “Изпълнителна агенция” е структурата, отговорна за дейностите по подготовката и провеждането на тръжните процедури, сключването на договори, извършването на плащанията и финансовата отчетност в съответствие с действащото национално законодателство.

4. “Сертифициращ орган” е структурата, отговорна за сертифициране на разходите по Инструмента Шенген и за подготвяне и изпращане на Европейската комисия на сертифицирана декларация за разходите.

5. “Одитиращ орган” е структурата, която е функционално независима от управляващия орган и Сертифициращия орган и е отговорна за проверката на ефективното функциониране на системите за управление и контрол.

6. “Национална точка за контакт” е структурата, която осъществява контакти с Европейската комисия във връзка с одобряването на годишните индикативни програми и е отговорна за разпространяването на получената информация до членовете на комитета и до всички заинтересувани лица.

7. “Бенефициент” е всяка административна структура, която е отговорна за реализацията на дейности, включени в проекти, финансирани по Инструмента Шенген.

Заключителни разпоредби § 2. Постановлението се приема на основание чл. 105, ал. 1 от Конституцията на Република България и чл. 27 от Закона за международните договори на Република България във връзка с чл. 32 от Акта към Договора за присъединяване на България и Румъния към Европейския съюз. § 3. Изпълнението на постановлението се възлага на министъра на финансите, министъра на вътрешните работи и министъра на външните работи. § 4. Постановлението влиза в сила от деня на обнародването му в “Държавен вестник”.

Министър-председател: Сергей Станишев

Главен секретар на Министерския съвет: Севдалин Мавров