Постановление № 59 от 11 март 2011 г. за условията и реда за отпускане на безлихвени заеми на общините от централния бюджет за финансиране на разходи за окончателни плащания по одобрени проекти по Програмата за развитие на селските райони за периода 2007 – 2013 г. и за тяхното възстановяване

ПОСТАНОВЛЕНИЕ № 59 ОТ 11 МАРТ 2011 Г. за условията и реда за отпускане на безлихвени заеми на общините от централния бюджет за финансиране на разходи за окончателни плащания по одобрени проекти по Програмата за развитие на селските райони за периода 2007 – 2013 г. и за тяхното възстановяване

МИНИСТЕРСКИЯТ СЪВЕТ ПОСТАНОВИ: Чл. 1. Право да получи безлихвен заем от централния бюджет има община с одобрен проект по Програмата за развитие на селските райони за периода 2007 – 2013 г. (ПРСР), която: 1. е сключила договор с Държавен фонд „Земеделие“ – Разплащателна агенция, за предоставяне на безвъзмездна финансова помощ при условията и по реда на Наредба № 24 от 2008 г. за условията и реда за предоставяне на безвъзмездна финансова помощ по мярка „Обновяване и развитие на населените места“ от Програмата за развитие на селските райони за периода 2007 – 2013 г. (обн., ДВ, бр. 71 от 2008 г.; изм. и доп., бр. 11, 45, 55 и 78 от 2010 г.) или на Наредба № 25 от 2008 г. за условията и реда за предоставяне на безвъзмездна финансова помощ по мярка „Основни услуги за населението и икономиката в селските райони“ от Програмата за развитие на селските райони за периода 2007 – 2013 г. (обн., ДВ, бр. 72 от 2008 г.; изм. и доп., бр. 11, 37, 45, 55 и 78 от 2010 г.); 2. е сключила договор с изпълнител за съответния проект; 3. е сключила допълнително споразумение към договора по т. 1 за определяне на финансовата помощ след провеждане на процедура за възлагане на обществена поръчка и/или за налагане на финансови корекции.

Чл. 2. (1) Заемът се предоставя на общината за извършване на окончателно плащане на разходите по изпълнението на съответния проект в размер до разликата между общия размер на одобрените за финансово подпомагане разходи, включени в заявките за плащане, и платените по проекта авансово и междинни плащания от Държавен фонд „Земеделие“ – Разплащателна агенция.

(2) Общината може да кандидатства за получаване на заема по ал. 1 след проверка на цялостното изпълнение на проекта и одобряване от Държавен фонд „Земеделие“ – Разплащателна агенция, на окончателния размер на безвъзмездната финансова помощ по съответния проект, като подаде писмена заявка до Държавен фонд „Земеделие“ – Разплащателна агенция, в която посочва размера на заема, за който кандидатства.

(3) Разликата между пълния размер на разходите за изпълнението на конкретния проект и одобрените за окончателно плащане от Държавен фонд „Земеделие“ – Разплащателна агенция, се осигурява от общината.

Чл. 3. (1) Изпълнителният директор на Държавен фонд „Земеделие“ – Разплащателна агенция, уведомява министъра на финансите за одобрените проекти на общините, за очаквания размер на окончателните плащания по сключените с тях договори за отпускане на финансова помощ и за прогнозния общ размер на заемите за окончателни плащания по години за периода на действие на ПРСР. Информацията се предоставя всяка следваща година съобразно бюджетната процедура.

(2) Изпълнителният директор на Държавен фонд „Земеделие“ – Разплащателна агенция, заявява в Министерството на финансите до 5-о число на месеца необходимия месечен лимит за заеми с разшифровка по общини и проекти. Към писмото със заявката се прилага прогнозно месечно разпределение за предоставяне и възстановяване на заеми до края на бюджетната година по общини и по проекти.

(3) Въз основа на представената по реда на ал. 2 заявка Министерството на финансите залага общ месечен лимит за заеми от централния бюджет за общините по отделна бюджетна сметка в Българската народна банка. Титуляр на сметката е Държавен фонд „Земеделие“ – Разплащателна агенция, като операциите по нея се включват за отчитане по централния бюджет.

(4) Лимитът за заеми от централния бюджет за всяка община се определя от Държавен фонд „Земеделие“ – Разплащателна агенция, при условията и по реда на чл. 2.

(5) Заемите по чл. 2, ал. 1 от централния бюджет се предоставят до 31 октомври на съответната календарна година.

(6) В едномесечен срок от отпускането на заема по чл. 2, ал. 1 Държавен фонд „Земеделие“ – Разплащателна агенция, превежда одобрената безвъзмездна финансова помощ в размера на ползвания заем по конкретния договор на общината по посочената в чл. 5, т. 1 сметка.

(7) Всеки месец до 5-о число Държавен фонд „Земеделие“ – Разплащателна агенция, предоставя информация на Министерството на финансите за отпуснатите заеми по общини за извършени и одобрени разходи за реализирането на съответните проекти, както и информация за погашенията по отпуснатите заеми по общини и по проекти към края на предходния месец.

Чл. 4. При искане за заем общината инициира бюджетно платежно нареждане чрез платежните процедури на системата за електронни бюджетни разплащания (СЕБРА), като: 1. на всяка община се открива отделен десетразряден платежен код в СЕБРА, чрез който тя инициира бюджетно платежно нареждане за плащания към изпълнителите на съответните проекти; 2. одобряването на плащанията в СЕБРА се извършва от Държавен фонд „Земеделие“ – Разплащателна агенция, в рамките на лимита, заложен за съответната община; 3. се одобряват само плащания за предварително проверени и одобрени от Държавен фонд „Земеделие“ – Разплащателна агенция, разходи към изпълнителите по съответните проекти и се отхвърля всяко друго наредено плащане; 4. въз основа на информацията от обслужващата банка за извършеното плащане общината отчита по бюджета си тази операция едновременно като получен заем от централния бюджет и като разход по съответните разходни параграфи и функции от Единната бюджетна класификация (ЕБК).

Чл. 5. Отпуснатите заеми от централния бюджет на общините се възстановяват по следния ред: 1. въз основа на писмо на Министерството на финансите банката, обслужваща съответната община, получила заем от централния бюджет за разходи по одобрени проекти по ПРСР, открива отделна бюджетна сметка (7304) на общината; 2. сметката по т. 1 се използва само за превежданите постъпления от безвъзмездната финансова помощ по ПРСР и за незабавното им превеждане служебно от банката по сметката по чл. 3, ал. 3; по сметката по т. 1 не може да се извършват операции по нареждане на общината; 3. при извършването на превода към сметката по чл. 3, ал. 3 за възстановяване на заема банката попълва десетразрядния код по чл. 4, т. 1 и уведомява общината; 4. въз основа на информацията по т. 3 общината отчита получените средства по проекта, финансиран по ПРСР, по § 62 – 01 от ЕБК, а превода към сметката по чл. 3, ал. 3 – по § 74 – 00 от ЕБК; 5. преводът по т. 2 от безвъзмездната финансова помощ по ПРСР се извършва до размера на непогасения заем по чл. 2, ал. 1; 6. в случай че сумата, подлежаща на изплащане на общината от безвъзмездната финансова помощ по ПРСР, е по-голяма от размера на непогасената част от заема по чл. 2, ал. 1, разликата се превежда по бюджетната сметка на общината.

Чл. 6. Със заема по чл. 2, ал. 1 не могат да се плащат разходи за данък върху добавената стойност.

Заключителни разпоредби § 1. Постановлението се приема на основание чл. 43, ал. 5 от Закона за устройството на държавния бюджет. § 2. Изпълнението на постановлението се възлага на министъра на финансите, на министъра на земеделието и храните и на изпълнителния директор на Държавен фонд „Земеделие“ – Разплащателна агенция.

За министър-председател: Цветан Цветанов

За главен секретар на Министерския съвет: Галина Маринска