Постановление № 178 от 24 август 2018 г. за изменение и допълнение на Постановление № 220 на Министерския съвет от 2003 г. за определяне на състава и дейността на Държавно-обществената консултативна комисия по проблемите на безопасността на движението по пътищата

ПОСТАНОВЛЕНИЕ № 178 ОТ 24 АВГУСТ 2018 Г. за изменение и допълнение на Постановление № 220 на Министерския съвет от 2003 г. за определяне на състава и дейността на Държавно-обществената консултативна комисия по проблемите на безопасността на движението по пътищата (обн., ДВ, бр. 90 от 2003 г.; изм. и доп., бр. 49 от 2004 г., бр. 89 и 96 от 2005 г., бр. 43, 53 и 71 от 2008 г., бр. 79 и 93 от 2009 г., бр. 5 от 2010 г. и бр. 62 от 2013 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 1 се правят следните изменения: 1. В ал. 1 числото „16“ се заличава.

2. Алинеи 2 и 3 се изменят така: „(2) Членове на комисията са: заместник-министър на финансите, заместник-министър на труда и социалната политика, заместник-министър на правосъдието, заместник-министър на образованието и науката, заместник-министър на здравеопазването, заместник-министър на околната среда и водите, заместник-министър на младежта и спорта, заместник на главния прокурор, директорът на служба „Военна полиция“, председателят на Държавната агенция за закрила на детето, председателят на Управителния съвет на Агенция „Пътна инфраструктура“, изпълнителният директор на Изпълнителна агенция „Автомобилна администрация“, заместник изпълнителен директор на Националната агенция за приходите, началникът на отдел „Пътна полиция“ в Главна дирекция „Национална полиция“ при Министерството на вътрешните работи, заместник-председател на Управителния съвет на Националното сдружение на общините в Република България или упълномощен негов заместник, председателят на Българския Червен кръст, председателят на Съюза на българските автомобилисти и председателят на Асоциацията на българските застрахователи.

(3) Председателят на комисията може да кани за участие в заседанията и председателите или определени от тях членове на постоянните комисии на Народното събрание.“

3. В ал. 4 думата „Членовете“ се заменя с „Председателят, заместник-председателите и членовете“. § 2. В чл. 2 се правят следните изменения: 1. В ал. 2 думите „заместник-министър на вътрешните работи, заместник-министър на транспорта и заместник-министър на регионалното развитие и благоустройството, определени от съответните министри в срока по чл. 1, ал. 3“ се заменят с „министърът на регионалното развитие и благоустройството, министърът на транспорта, информационните технологии и съобщенията или определени от тях заместник-министри и определен от министъра на вътрешните работи заместник-министър на вътрешните работи“.

2. Алинея 4 се изменя така: „(4) Председателят на комисията може да привлича представители на отделните министерства и организации чрез съответните им ръководители, както и експерти по проблемите на безопасността на движението по пътищата, на които да възлага изпълнението на определени задачи, свързани с работата на комисията. Привлечените представители и експерти изпълняват безвъзмездно възложените задачи.“ § 3. В чл. 3 се правят следните изменения и допълнения: 1. В ал. 2 след думата „подпомага“ се добавя „от определен от него“.

2. Алинея 4 се отменя. § 4. В чл. 4 се правят следните изменения и допълнения: 1. В ал. 1: а) думите „на заседание“ се заменят с „на ежемесечни заседания“; б) създава се изречение второ: „При необходимост председателят може да свиква и извънредни заседания.“

2. Алинея 3 се изменя така: „(3) Секретарят организира и подпомага дейността на комисията, като: 1. организира, координира и контролира подготовката на заседанията на комисията и участва в тях; 2. осигурява чрез съответните органи на изпълнителната власт и на местното самоуправление, както и чрез други организации информация и материали, необходими за анализа и подготовката на въпросите, които подлежат на разглеждане от комисията; 3. координира изготвянето на анализи и експертизи по въпроси от компетентността на комисията; 4. контролира изпълнението на задачите, поставени на експертите по чл. 2, ал. 4; 5. координира разработването, изпълнението и отчитането на национални програми за подобряване състоянието на безопасността на движението по пътищата, които се приемат от Министерския съвет; 6. координира изготвянето на ежегоден доклад за състоянието на безопасността на движението по пътищата, който се разглежда от Министерския съвет; 7. изпълнява и други функции, определени с нормативен акт или възложени му от председателя на комисията.“ § 5. Създават се чл. 5а, 5б, 5в и 5г: „Чл. 5а. (1) Дневният ред за ежемесечните заседания на комисията задължително включва: 1. отчет за дейностите и събитията през предходния месец, свързани с безопасността на движението по пътищата, предприети от Министерството на вътрешните работи, Министерството на транспорта, информационните технологии и съобщенията, Министерството на регионалното развитие и благоустройството, Министерството на образованието и науката и Националното сдружение на общините в Република България; 2. доклад на отдел „Пътна полиция“ в Главна дирекция „Национална полиция“ при Министерството на вътрешните работи относно пътнотранспортните произшествия, нарушенията на пътя и пътната обстановка за предходния месец, представяне на текущите дейности на служителите от пътна полиция в страната за текущия и следващия месец, представяне на текущите дейности, финансирани от Фонда за безопасност на движението, и възможностите за бъдещи такива дейности; 3. отчет на Агенция „Пътна инфраструктура“ и на Министерството на регионалното развитие и благоустройството относно състоянието на пътищата, пътните знаци, пътната маркировка и пътната сигнализация; 4. представяне от Националното сдружение на общините в Република България на актуални въпроси, дейности и проблеми на местната власт, свързани с пътната безопасност, поставени от общините на вниманието на сдружението; 5. представяне на инициативи за нормативни промени, текущи и предстоящи нормативни предложения за обсъждане; 6. представяне на граждански инициативи – доклади и предложения на неправителствените организации, членове на комисията относно дейността им през изминалия, текущия и следващия месец; 7. отчетност и разискване на проблемите на пътната безопасност от останалите членове на комисията – проведени акции, инициативи или концепции; 8. изготвяне на календар-график на дейностите и събитията, свързани с подобряване на безопасността на движението по пътищата.

(2) Веднъж на всяко тримесечие в дневния ред за заседанията на комисията задължително се включва: 1. представяне на отчет от Министерството на вътрешните работи, изготвен от Главна дирекция „Национална полиция“, за постъпилите по бюджета на министерството приходи от глоби за изминалото тримесечие, наложени за нарушения на Закона за движението по пътищата; 2. доклад на Изпълнителна агенция „Автомобилна администрация“ за дейностите от компетентност на Агенцията, свързани с пътната безопасност; 3. представяне на доклад от Министерството на здравеопазването относно пътния травматизъм за изминалото тримесечие; 4. представяне на доклад от Министерството на правосъдието за съдебни дела и присъди през изминалото тримесечие, свързани с пътнотранспортни произшествия; 5. разглеждане на информация за постъпленията и разходите на Фонда за безопасност на движението, изготвена от дирекцията в Министерството на вътрешните работи, която отговаря за планирането и управлението на бюджета.

Чл. 5б. (1) Протоколът от проведено заседание на комисията се изпраща на министрите и на ръководителите на съответните организации, които имат представители в комисията, за предприемане на действия за изпълнение на приетите решения.

(2) На заседание на комисията се отчитат резултатите от предприетите действия по изпълнение на приетите решения от предходното заседание на комисията.

(3) На заседание през март се отчита пътнотранспортната обстановка през предходната година и се изготвя годишен доклад до Министерския съвет.

(4) Годишният доклад по ал. 3 се съгласува с членовете на комисията и се внася от председателя на комисията за разглеждане и приемане от Министерския съвет.

Чл. 5в. (1) Приетите решения на заседание на комисията се изпращат от председателя на комисията до областните управители, както и до кметовете на общини, за които в решенията е предвидено изпълнение на конкретни дейности, за планиране на действия за подобряване на пътнотранспортната обстановка.

(2) Областните управители изпращат шестмесечни и годишни отчети до комисията за изпълнение на предприетите действия и постигнатите резултати по ал. 1.

(3) Кметовете на общини представят шестмесечни и годишни отчети пред комисията за изпълнение на предприетите действия и постигнатите резултати по ал. 1 чрез представителя на Националното сдружение на общините в Република България, който участва в комисията.

Чл. 5г. Всяко полугодие комисията приема отчет за своята дейност. Отчетът се представя на Министерския съвет и се публикува на интернет страниците на министерствата и организациите, включени в състава на комисията.“

Заключителни разпоредби § 6. В срок две седмици от влизането в сила на постановлението министрите и ръководителите на съответните организации определят представителите по чл. 1, ал. 2 и чл. 2, ал. 2.

§ 7. Постановлението влиза в сила 10 дни след обнародването му в „Държавен вестник“.

Министър-председател: Бойко Борисов

Главен секретар на Министерския съвет: Веселин Даков