Наредба за изменение и допълнение на Наредба № 2 от 2004 г. за условията и реда за начисляване на средствата за развитие на материалната база, за повишаване на квалификацията и за стимулиране на служителите от Агенцията по вписванията

Наредба за изменение и допълнение на Наредба № 2 от 2004 г. за условията и реда за начисляване на средствата за развитие на материалната база, за повишаване на квалификацията и за стимулиране на служителите от Агенцията по вписванията (ДВ, бр. 101 от 2005 г.) § 1. В чл. 2 ал. 1 се изменя така: “(1) Набирането на средствата се извършва чрез отчисления в размер 25 % от събраните такси по Закона за кадастъра и имотния регистър (ЗКИР) и Закона за регистър БУЛСТАТ, както и допълнителните приходи за бюджета, представляващи глоби и имуществени санкции, установени и събрани по наказателни постановления, издадени по тези закони.” § 2. В чл. 5 думите “въз основа на справка, изготвена от главния счетоводител” се заличават. § 3. В чл. 7 се правят следните допълнения: 1. В т. 2 накрая се добавя “както и воденето и поддържането на регистър БУЛСТАТ.”

2. В т. 3 след думите “и създаването на имотния регистър” се добавя “както и воденето и поддържането на регистър БУЛСТАТ”. § 4. В чл. 8 се правят следните изменения: 1. Алинея 1 се изменя така: “(1) Средствата се разходват ежемесечно за материално стимулиране на изпълнителния директор и на следните групи служители: 1. първа група - заместник изпълнителния директор, главния секретар и директорите на дирекция; 2. втора група - регионалните директори, началниците на отдели, финансовия контрольор и служителя по сигурността на информацията; 3. трета група - началниците на сектори и служителите в дирекциите в централната администрация; 4. четвърта група - служителите в службите по вписванията и служителите, назначени по реда на Постановление № 66 на Министерския съвет от 1996 г. за кадрово обезпечаване на някои дейности в бюджетните организации.”

2. Алинея 2 се изменя така: “(2) „Неразпределените по ал. 1 средства могат да бъдат разпределени ежемесечно, на тримесечие или в края на годината от изпълнителния директор.” § 5. В чл. 9 т. 1 и 2 се измененят така: “1. резерв на средства за материално стимулиране - от 5 до 15 % от общите средства, от които се отчислява размерът на материално стимулиране на изпълнителния директор; остатъкът се разпределя със заповед на изпълнителния директор по предложение на главния секретар; 2. средства за месечно материално стимулиране по групи: а) първа група - от 5 до 20 % от общите средства; б) втора група - от 5 до 30 % от общите средства; в) трета група - от 5 до 30 % от общите средства; г) четвърта група - от 20 до 80 % от общите средства.” § 6. Член 10 се изменя така: “Чл. 10. Конкретният размер на допълнителното материално стимулиране за съответната група лица се определя от изпълнителния директор въз основа на предложение на главния секретар и директора на дирекцията, отговарящ за финансово-стопанските дейности, в рамките на параметрите, определени в чл. 9, при общ размер на материалното стимулиране на групите не по-голям от 100 %.” § 7. В чл. 11 се правят следните изменения: 1. Точка 3 се изменя така: “3. за началниците на отдели - от главния секретар по предложение на директора на съответната дирекция;”.

2. Създава се нова т. 4: “4. за регионалните директори - от главния секретар по предложение на директора на Главна дирекция “Служби по вписванията”;”.

3. Досегашната т. 4 става т. 6

4. Точка 5 се изменя така: “5. за началниците на сектори - от директора на съответната дирекция по предложение на началника на отдела;”.

5. Досегашната т. 6 става т. 7

6. Сегашната т. 7 става т. 8 и се изменя така: “8. за служителите в службите по вписванията от директора на Главна дирекция “Служби по вписванията” по предложение на регионалния директор;”.

7. Досегашната т. 8 става т. 9.

§ 8. В чл. 12 т. 4 се отменя. § 9. Член 13 се изменя така: “Чл. 13. (1) Индивидуалният размер на материалното стимулиране за всеки служител се определя, както следва: 1. разпределя се цялата сума, определена за групата по реда на чл. 9 и 10; 2. за всеки служител се определя индивидуален коефициент за разпределение по низходящ ред, както следва: а) 36 - при оценка 1; б) 32 - при оценка 2; в) 28 - при оценка 3; г) 24 - при оценка 4; д) 20 - при оценка 5; е) 16 - при оценка 6; ж) 12 - при оценка 7; з) 8 - при оценка 8; и) 4 - при оценка 9; й) 0 - при оценка 10; 3. стойността на единица коефициент за разпределение се изчислява, като сумата, определена за групата, се разделя на сумата от коефициентите на всички служители в групата; 4. размерът на стимулиране за всеки служител се изчислява, като се умножи индивидуалният коефициент за разпределение по стойността на единица коефициент, начислена по начина, определен по реда на т. 3.

(2) След изчисляване на индивидуалния размер за всеки служител по реда на ал. 1 той се преизчислява съобразно действително отработеното време.” § 10. В чл. 14 в края на изречението се добавя “и се отчислява от средствата по чл. 9, т. 1. ” § 11. Параграф 2 се изменя така: “§ 2. Наредбата се издава на основание чл. 58а, ал. 3 от Закона за кадастъра и имотния регистър и чл. 43 от Закона за регистър БУЛСТАТ.”

Заключителна разпоредба § 12. Тази наредба влиза в сила от 11 август 2005 г.

Министър: А. Станков