Постановление № 193 от 8 септември 2010 г. за приемане на Наредба за продажба на жилища, ателиета и гаражи от жилищния фонд на Министерството на отбраната, които се намират в населени места, в които няма структури на Министерството на отбраната, структурите на пряко подчинение на министъра на отбраната и на Българската армия

ПОСТАНОВЛЕНИЕ № 193 ОТ 8 СЕПТЕМВРИ 2010 Г. за приемане на Наредба за продажба на жилища, ателиета и гаражи от жилищния фонд на Министерството на отбраната, които се намират в населени места, в които няма структури на Министерството на отбраната, структурите на пряко подчинение на министъра на отбраната и на Българската армия

МИНИСТЕРСКИЯТ СЪВЕТ ПОСТАНОВИ: Член единствен. Приема Наредба за продажба на жилища, ателиета и гаражи от жилищния фонд на Министерството на отбраната, които се намират в населени места, в които няма структури на Министерството на отбраната, структурите на пряко подчинение на министъра на отбраната и на Българската армия.

Заключителни разпоредби § 1. Отменя се Наредбата за разпореждане с жилища, ателиета и гаражи от жилищния фонд на Министерството на отбраната, приета с Постановление № 176 на Министерския съвет от 10 юли 2009 г. (ДВ, бр. 57 от 2009 г.). § 2. Постановлението влиза в сила от деня на обнародването му в „Държавен вестник“.

Министър-председател: Бойко Борисов

Главен секретар на Министерския съвет: Росен Желязков

НАРЕДБА за продажба на жилища, ателиета и гаражи от жилищния фонд на Министерството на отбраната, които се намират в населени места, в които няма структури на Министерството на отбраната, структурите на пряко подчинение на министъра на отбраната и на Българската армия

Глава първа

ОБЩИ РАЗПОРЕДБИ Чл. 1. С наредбата се уреждат условията и редът за продажба на жилища, ателиета и гаражи от жилищния фонд на Министерството на отбраната, които се намират в населени места, в които няма структури на Министерството на отбраната, структурите на пряко подчинение на министъра на отбраната и на Българската армия.

Чл. 2. Определянето на жилищата, ателиетата и гаражите от жилищния фонд на Министерството на отбраната, които се намират в населени места, в които няма структури на Министерството на отбраната, структурите на пряко подчинение на министъра на отбраната и на Българската армия, за продажба се извършва със заповед на министъра на отбраната по предложение на Главна дирекция „Инфраструктура на отбраната“ съгласувано с дирекция „Управление на човешките ресурси“ и отдел „Информационен и организационно-щатен“ на Щаба на отбраната.

Глава втора

УСЛОВИЯ ЗА ПРОДАЖБА НА ЖИЛИЩА, АТЕЛИЕТА И ГАРАЖИ ОТ ЖИЛИЩНИЯ ФОНД НА МИНИСТЕРСТВОТО НА ОТБРАНАТА Чл. 3. (1) Право да кандидатстват за закупуване на жилище, ателие или гараж от жилищния фонд на Министерството на отбраната, определени за продажба по реда на чл. 2, имат следните категории лица: 1. военнослужещите и цивилните служители от Министерството на отбраната, от структурите на пряко подчинение на министъра на отбраната или от Българската армия; 2. преживелият съпруг (съпруга) и децата на военнослужещ от Министерството на отбраната, от структурите на пряко подчинение на министъра на отбраната или от Българската армия, загинал при или по повод изпълнение на военната служба; 3. лицата, чиито правоотношения за изпълнение на военна служба са прекратени на основание чл. 162, т. 1 - 3, чл. 164 и 169 от Закона за отбраната и въоръжените сили на Република България, чл. 128, т. 1 - 4, чл. 128б и 129 от отменения Закон за отбраната и въоръжените сили на Република България (ДВ, бр. 35 от 2009 г.) или чл. 18, букви „а“ - „г“ от отменения Закон за всеобщата военна служба в Народна република България (ДВ, бр. 112 от 1995 г.), както и лицата, чиито правоотношения са прекратени на основание чл. 103, ал. 1, т. 1, 3 и 6 и чл. 106, ал. 1 от Закона за държавния служител или чл. 325, т. 1, 3, 5, 6, 8, 9 и 12, чл. 328, ал. 1, т. 1 - 4, 8, 10 и 10а от Кодекса на труда.

(2) Когато лицата по ал. 1 са настанени като наематели в жилище, ателие или гараж от жилищния фонд на Министерството на отбраната и се ползват от правото си за закупуване по реда на наредбата, наемните им правоотношения се запазват до сключването на договора за продажба по реда на глава трета.

Чл. 4. Лицата по чл. 3, ал. 1 могат да закупят само едно жилище (ателие или гараж) от жилищния фонд на Министерството на отбраната по реда на наредбата.

Чл. 5. (1) Лицата по чл. 3, ал. 1, т. 1 и 3 могат да закупят жилище, ателие или гараж от жилищния фонд на Министерството на отбраната, ако имат най-малко 3 години стаж/прослужено време в Министерството на отбраната, в структурите на пряко подчинение на министъра на отбраната или в Българската армия.

(2) При определяне на прослуженото време на военнослужещите и на освободените от военна служба се взема предвид действително прослуженото време на военна служба в Министерството на отбраната, в структурите на пряко подчинение на министъра на отбраната и в Българската армия без приравнения трудов стаж и срока на обучение във висшите военни училища.

(3) Обстоятелството по ал. 1 се установява с удостоверение от съответната структура по управление на човешките ресурси (по личния състав) в Министерството на отбраната, в структурите на пряко подчинение на министъра на отбраната или в Българската армия.

Чл. 6. (1) Продажбата на жилища, ателиета и гаражи от жилищния фонд на Министерството на отбраната по чл. 2 се извършва при спазване на следната последователност на лицата, които кандидатстват за закупуване: 1. заварени наематели в обявеното за продажба жилище, ателие или гараж, когато те и членовете на техните семейства отговарят на условията на чл. 71, ал. 1, т. 1 и 2 от Правилника за прилагане на Закона за държавната собственост, приет с Постановление № 254 на Министерския съвет от 2006 г. (обн., ДВ, бр. 78 от 2006 г.; изм. и доп., бр. 26 и 51 от 2007 г., бр. 64, 80 и 91 от 2008 г., бр. 7, 25, 62 и 93 от 2009 г. и бр. 31, 52 и 58 от 2010 г.); 2. лицата по чл. 3, ал. 1, т. 1, когато те и членовете на техните семейства отговарят на условията на чл. 71, ал. 1, т. 1 и 2 от Правилника за прилагане на Закона за държавната собственост; 3. лицата по чл. 3, ал. 1, т. 2, когато те и членовете на техните семейства отговарят на условията на чл. 71, ал. 1, т. 1 и 2 от Правилника за прилагане на Закона за държавната собственост; 4. лицата по чл. 3, ал. 1, т. 3, когато те и членовете на техните семейства отговарят на условията на чл. 71, ал. 1, т. 1 и 2 от Правилника за прилагане на Закона за държавната собственост; 5. заварени наематели в обявеното за продажба жилище, ателие или гараж, когато те и членовете на техните семейства не отговарят на условията на чл. 71, ал. 1, т. 1 и 2 от Правилника за прилагане на Закона за държавната собственост; 6. лицата по чл. 3, ал. 1, т. 1, когато те и членовете на техните семейства не отговарят на условията на чл. 71, ал. 1, т. 1 и 2 от Правилника за прилагане на Закона за държавната собственост; 7. лицата по чл. 3, ал. 1, т. 2, когато те и членовете на техните семейства не отговарят на условията на чл. 71, ал. 1, т. 1 и 2 от Правилника за прилагане на Закона за държавната собственост; 8. лицата по чл. 3, ал. 1, т. 3, когато те и членовете на техните семейства не отговарят на условията на чл. 71, ал. 1, т. 1 и 2 от Правилника за прилагане на Закона за държавната собственост.

(2) Класирането на лицата по ал. 1 се извършва според продължителността на стажа/прослуженото им време в Министерството на отбраната, в структурите на пряко подчинение на министъра на отбраната или в Българската армия с изключение на лицата по ал. 1, т. 1 и 5. За лицата по т. 3 и 7 класирането се извършва според продължителността на прослуженото им време в Министерството на отбраната, в структурите на пряко подчинение на министъра на отбраната или в Българската армия на загиналия военнослужещ.

Глава трета

РЕД ЗА ПРОДАЖБА НА ЖИЛИЩА, АТЕЛИЕТА И ГАРАЖИ ОТ ЖИЛИЩНИЯ ФОНД НА МИНИСТЕРСТВОТО НА ОТБРАНАТА Чл. 7. Решението за откриване на процедурата по продажба на жилища, ателиета и гаражи от жилищния фонд на Министерството на отбраната по чл. 2 се взема от министъра на отбраната по предложение на Главна дирекция „Инфраструктура на отбраната“.

Чл. 8. (1) Решението на министъра на отбраната по чл. 7 се публикува във вестник „Българска армия“, в един централен и в един местен всекидневник и на интернет страницата на Министерството на отбраната.

(2) Решението по ал. 1 съдържа описание на имота, цената, критериите за класиране на кандидатите, срока за подаване на заявления за закупуване и необходимите документи.

Чл. 9. Продажбата на жилища, ателиета и гаражи от жилищния фонд на Министерството на отбраната по чл. 2 се извършва по цени, определени по методика съгласно приложението.

Чл. 10. (1) Продажбата на жилища, ателиета и гаражи от жилищния фонд на Министерството на отбраната по чл. 2 се извършва въз основа на заявление - по образец, утвърден от министъра на отбраната, подадено от правоимащите лица до съответните териториални звена на Главна дирекция „Инфраструктура на отбраната“ по местонахождението на имота.

(2) Към заявлението по ал. 1 се прилагат следните документи: 1. заповед за настаняване, надлежно заверена, че лицето е настанено на валидно правно основание и че е в сила към датата на подаване на заявлението (при налична такава); 2. декларация за гражданско, семейно, имотно състояние и обстоятелствата по чл. 71, ал. 1, т. 1 и 2 от Правилника за прилагане на Закона за държавната собственост - по образец, утвърден от министъра на отбраната; 3. удостоверение от съответната структура по управление на човешките ресурси (по личния състав) за потвърждаване на местоработата и стажа/прослуженото време в Министерството на отбраната, в структурите на пряко подчинение на министъра на отбраната и в Българската армия - по образец, утвърден от министъра на отбраната.

(3) Съответното териториално звено на Главна дирекция „Инфраструктура на отбраната“ прилага служебно към преписката скица/схема на имота, когато това е необходимо, и данъчна оценка на имота.

(4) След приемане на заявлението при необходимост от кандидат-купувача може да се изискат и допълнителни документи, удостоверяващи факти и обстоятелства, които са от значение за продажбата.

(5) Министърът на отбраната или оправомощено от него длъжностно лице назначава комисии към съответните териториални звена на Главна дирекция „Инфраструктура на отбраната“, които разглеждат преписките за продажба, дават становище за тяхната законосъобразност и извършват класиране на кандидат-купувачите.

(6) Постъпилите заявления се разглеждат от комисиите по ал. 5 в едномесечен срок от изтичане на срока за подаването им. В случаите по ал. 4 срокът започва да тече от датата, на която са представени допълнителните документи.

Чл. 11. (1) Въз основа на становището на комисиите по чл. 10, ал. 5 министърът на отбраната издава заповед за извършване на продажбата. В заповедта се посочват купувачът, описание на имота - по местонахождение, вид, площ, граници, цена, както и припадащите се идеални части от общите части на сградата и от правото на собственост или на строеж върху земята, размерът на дължимите данъци, такси и режийни разноски, които се заплащат от купувача.

(2) Заповедта по ал. 1 се връчва на купувача по реда на Гражданския процесуален кодекс и не подлежи на обжалване.

Чл. 12. (1) В едномесечен срок от връчването на издадената от министъра на отбраната заповед за продажба купувачът внася дължимите суми.

(2) Ако в срока по ал. 1 купувачът не внесе дължимите суми, се счита, че той се е отказал от покупко-продажбата, и преписката се прекратява.

(3) В случаите по ал. 2 комисията по чл. 10, ал. 5 уведомява следващия класиран кандидат-купувач, ако междувременно той не е закупил жилище (ателие или гараж) по реда на наредбата, и Главна дирекция „Инфраструктура на отбраната“ предлага на министъра на отбраната проект на заповед за продажба.

Чл. 13. (1) Договорът за продажба се изготвя в 6 екземпляра след представяне от купувача на документ за извършено плащане в съответното териториално звено на Главна дирекция „Инфраструктура на отбраната“.

(2) Договорът за продажба се подписва от купувача и от министъра на отбраната и влиза в сила от датата на сключването му.

(3) Четири от подписаните екземпляра от договора за продажба се вписват от купувача за негова сметка в службата по вписванията по местонахождението на имота.

(4) Един екземпляр от вписания договор се представя в съответното териториално звено на Главна дирекция „Инфраструктура на отбраната“, където се съхранява.

(5) Съответното териториално звено на Главна дирекция „Инфраструктура на отбраната“ уведомява областния управител по местонахождението на имота за извършената продажба, като изпраща заверено копие от вписания договор за отписване на имота от актовите книги за държавна собственост.

ДОПЪЛНИТЕЛНА РАЗПОРЕДБА § 1. По смисъла на наредбата: 1. „Структура на Министерството на отбраната, структурите на пряко подчинение на министъра на отбраната и на Българската армия“ е административно звено по смисъла на Закона за администрацията или военно формирование с численост, по-голяма от 20 души.

2. „Деца“ са лицата до навършване на 18-годишна възраст, а след навършването й, ако учат редовно - за срока на обучението, но не по-късно от навършването на 26-годишна възраст.

3. „Семейство“ са съпрузите и ненавършилите пълнолетие техни деца, ако не са встъпили в брак.

4. „Жилище“ е жилищен обект по смисъла на § 5, т. 30 от допълнителните разпоредби на Закона за устройство на територията.

ПРЕХОДНИ И ЗАКЛЮЧИТЕЛНИ РАЗПОРЕДБИ § 2. Наредбата се приема на основание чл. 319, ал. 2 от Закона за отбраната и въоръжените сили на Република България и чл. 53 от Закона за държавната собственост. § 3. Указания по прилагането на наредбата дава министърът на отбраната.

Приложение към чл. 9

МЕТОДИКА за определяне на цени за продажба на жилища, ателиета и гаражи от жилищния фонд на Министерството на отбраната, които се намират в населени места, в които няма структури на Министерството на отбраната, структурите на пряко подчинение на министъра на отбраната и на Българската армия

1. Продажбата на жилища, ателиета и гаражи от жилищния фонд на Министерството на отбраната, намиращи се на територията на градовете - административни центрове на области, се извършва по цена, формирана, като данъчната оценка на имота се увеличава с 20 на сто, но не по-ниска от цената на придобиването му.

2. Продажбата на жилища, ателиета и гаражи от жилищния фонд на Министерството на отбраната, намиращи се на територията на градовете - административни центрове на общини, се извършва по цена, формирана, като данъчната оценка на имота се увеличава с 10 на сто, но не по-ниска от цената на придобиването му.

3. Продажбата на жилища, ателиета и гаражи от жилищния фонд на Министерството на отбраната, намиращи се на територията на всички останали населени места и селищни образувания, се извършва по цена, формирана, като данъчната оценка на имота се увеличава с 5 на сто, но не по-ниска от цената на придобиването му.

4. Определените по тази методика цени за продажба на жилища, ателиета и гаражи от жилищния фонд на Министерството на отбраната се закръглят в число до втория знак след точката, т. е. в сума до стотинки.