Постановление № 155 от 29 юни 2016 г. за одобряване на допълнителни разходи по бюджета на Министерския съвет за 2016 г.

ПОСТАНОВЛЕНИЕ № 155 ОТ 29 ЮНИ 2016 Г. за одобряване на допълнителни разходи по бюджета на Министерския съвет за 2016 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Одобрява допълнителни разходи по бюджета на Министерския съвет за 2016 г. в размер 700 000 лв. за изпълнение на ангажиментите на областните управители на областите Бургас, Варна и Добрич по Закона за устройството на Черноморското крайбрежие през активния летен сезон.

(2) Разходите по ал. 1 да се осигурят за сметка на преструктуриране на разходите по централния бюджет за 2016 г.

Чл. 2. (1) Със сумата по чл. 1, ал. 1 да се увеличат разходите по Политика в областта на осъществяването на държавните функции на територията на областите в България, бюджетна програма „Осъществяване на държавната политика на областно ниво“ по бюджета на Министерския съвет за 2016 г.

(2) Със сумата по чл. 1, ал. 1 да се увеличат показателите по чл. 6, ал. 3 от Закона за държавния бюджет на Република България за 2016 г.

Чл. 3. Главният секретар на Министерския съвет да извърши съответните промени по бюджета на Министерския съвет за 2016 г. и да уведоми министъра на финансите.

Чл. 4. Министърът на финансите да извърши произтичащите от чл. 1 промени по централния бюджет за 2016 г.

Заключителни разпоредби § 1. Постановлението се приема на основание чл. 109, ал. 3 от Закона за публичните финанси. § 2. Изпълнението на постановлението се възлага на главния секретар на Министерския съвет. § 3. В Постановление № 369 на Министерския съвет от 2015 г. за одобряване на допълнителни трансфери за 2015 г. по бюджетите на Министерството на регионалното развитие и благоустройството и на общини (ДВ, бр. 103 от 2015 г.), в чл. 1, ал. 1 т. 2 се изменя така: „2. по бюджета на Столичната община – в размер 7 500 000 лв., разпределени, както следва: за разширение на бул. Черни връх в участъка от бул. Тодор Каблешков до ул. Флора Кънева – 7 000 000 лв.; за ремонт и оборудване на Софийска математическа гимназия „Паисий Хилендарски“ – 500 000 лв.;“. § 4. Постановлението влиза в сила от деня на обнародването му в „Държавен вестник“.

За министър-председател: Румяна Бъчварова

За главен секретар на Министерския съвет: Веселин Даков