Постановление № 299 от 23 ноември 2012 г. за изменение и допълнение на Наредбата за условията и реда за участие на държавни служители от Държавна агенция „Национална сигурност“ в операции и мисии извън територията на Република България, приета с Постановление № 25 на Министерския съвет от 2008 г.

ПОСТАНОВЛЕНИЕ № 299 ОТ 23 НОЕМВРИ 2012 Г. за изменение и допълнение на Наредбата за условията и реда за участие на държавни служители от Държавна агенция „Национална сигурност“ в операции и мисии извън територията на Република България, приета с Постановление № 25 на Министерския съвет от 2008 г. (обн., ДВ, бр. 20 от 2008 г.; изм., бр. 101 от 2008 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 6 се правят следните изменения и допълнения: 1. В т. 1 след думата „приложените“ се добавя „към тях“ и след думата „документи“ се поставя запетая и се добавя „изготвя кадрова справка“.

2. Точка 2 се изменя така: „2. организира провеждането на изпит за ниво на владеене на чужд език, оценяването на психологичните възможности и потенциал на допуснатите кандидати и предоставя резултатите единствено на членовете на комисията по подбора.“ § 2. Член 7 се отменя. § 3. В чл. 8, т. 2 след думата „изискванията“ се поставя запетая и се добавя „заложени в заповедта по чл. 2, ал. 1, нивото на владеене на чужд език“. § 4. В чл. 11 се правят следните изменения: 1. Алинея 1 се изменя така: „(1) Председателят на ДАНС със своя заповед определя един или повече държавни служители за участие в операцията или мисията, които да преминат подготовката, обучението и сертифицирането за участие в операцията или мисията.“

2. Алинея 2 се отменя. § 5. В чл. 14 се правят следните изменения и допълнения: 1. В ал. 1: а) основният текст се изменя така: „За срока на участие в операцията или мисията държавните служители, определени за участие в операцията или мисията, получават:“; б) точка 2 се изменя така: „2. командировъчни дневни пари в съответствие с притежавания ранг, както следва: а) при участие в мисия/операция с определена степен на риск „ВИСОКА“ – съгласно приложение № 1; б) при участие в мисия/операция с определена степен на риск „НИСКА“ – съгласно приложение № 2.“

2. В ал. 2 след думата „мисии“ се поставя запетая, а думите „извън посочените в ал. 1“ се заменят със „за които не е определена степен на риск“ и се поставя запетая. § 6. Създават се чл. 16 и 17: „Чл. 16. За срока на участие в операция или мисия държавният служител, определен за участие, подлежи на атестиране съгласно чл. 62 от Закона за Държавна агенция „Национална сигурност“. Атестирането се извършва от компетентната специализирана дирекция в ДАНС, която осъществява методическо ръководство по участието на служители на ДАНС в операции и мисии извън територията на страната.

Чл. 17. След завръщането и подаване на заявление от държавния служител, определен за участие в операцията или мисията, специализирана административна дирекция „Финансово-стопанска и управление на собствеността“ издава удостоверение за осигурителен стаж (образец УП-3) за периода на участие в операцията или мисията съгласно определената степен на риск.“ § 7. Приложение № 2 към чл. 14, ал. 1, т. 2, буква „б“ се изменя така: „Приложение № 2 към чл. 14, ал. 1, т. 2, буква „б“

Командировъчни дневни пари в съответствие с притежавания ранг

Сътрудник, главен сътрудник 42 евро

Младши агент 43 евро

Старши агент, главен агент 44 евро

Специален агент, държавен агент 45 евро“. § 8. Приложение № 3 към чл. 14, ал. 1, т. 2, буква „в“ се отменя. § 9. Навсякъде в наредбата думите „дирекция „Човешки ресурси“ се заменят със „специализирана административна дирекция „Човешки ресурси“.

За министър-председател: Симеон Дянков

За главен секретар на Министерския съвет: Веселин Даков