Постановление № 157 от 18 юни 2009 г. за определяне на условията и реда за прихващане при установени случаи на недължимо платени и надплатени суми, неправомерно получени или неправомерно усвоени средства от страна на бюджетните и държавните предприятия, получени от предприсъединителните финансови инструменти, фондовете на Европейския съюз, от национално съфинансиране или авансово финансиране, както и за определяне на мерки за своевременното им докладване

ПОСТАНОВЛЕНИЕ № 157 ОТ 18 ЮНИ 2009 Г. за определяне на условията и реда за прихващане при установени случаи на недължимо платени и надплатени суми, неправомерно получени или неправомерно усвоени средства от страна на бюджетните и държавните предприятия, получени от предприсъединителните финансови инструменти, фондовете на Европейския съюз, от национално съфинансиране или авансово финансиране, както и за определяне на мерки за своевременното им докладване

МИНИСТЕРСКИЯТ СЪВЕТ ПОСТАНОВИ: Чл. 1. С постановлението се определят условията и редът за прихващане на установени случаи на недължимо платени и надплатени суми, както и на неправомерно получени или неправомерно усвоени средства от страна на бюджетните и държавните предприятия, получени от предприсъединителните финансови инструменти, фондовете на Европейския съюз, от национално съфинансиране или авансово финансиране от държавния и местните бюджети, както и мерки за своевременното им докладване.

Чл. 2. Недължимо платените и надплатените суми, неправомерно получените или неправомерно усвоените средства от страна на бюджетните и държавните предприятия, получени от предприсъединителните финансови инструменти, фондовете на Европейския съюз, от национално съфинансиране или авансово финансиране, се прихващат от Националния фонд за сметка на получения от републиканския бюджет трансфер за национално съфинансиране за съответната оперативна програма и финансов инструмент, управлявани от съответното ведомство.

Чл. 3. Докладването на нередности и измами, засягащи финансовите интереси на Европейския съюз, се извършва от отговорните длъжностни лица по реда, установен с Постановление № 18 на Министерския съвет от 2003 г. за създаване на Съвет за координация в борбата с правонарушенията, засягащи финансовите интереси на Европейските общности (обн., ДВ, бр. 13 от 2003 г.; изм. и доп., бр. 49 от 2003 г., бр. 95 от 2004 г., бр. 60 и 93 от 2006 г., бр. 37, 47, 57 и 79 от 2008 г. и бр. 39 от 2009 г.).

Допълнителна разпоредба § 1. По смисъла на постановлението “недължимо платени и надплатени суми, както и неправомерно получени или неправомерно усвоени средства” са средствата, които са изплатени в нарушение на националното и европейското законодателство във връзка с изпълнението на програми и фондове, съфинансирани от бюджета на Европейския съюз.

Преходни и заключителни разпоредби § 2. Постановлението се прилага за установените след 1 януари 2009 г. нередности и измами, засягащи финансовите интереси на Европейските общности, които имат финансови последици, както и за случаите, при които е установено неправомерно предоставяне, получаване или усвояване на средства, които подлежат на възстановяване и не са възстановени доброволно. § 3. Постановлението се приема на основание § 44, ал. 2 от преходните и заключителните разпоредби на Закона за държавния бюджет на Република България за 2009 г.

За министър-председател: Емел Етем

За главен секретар на Министерския съвет: Веселин Даков