Постановление № 261 от 27 октомври 2008 г. за допълнителни бюджетни кредити за 2008 г.

ПОСТАНОВЛЕНИЕ № 261 ОТ 27 ОКТОМВРИ 2008 Г. за допълнителни бюджетни кредити за 2008 г.

МИНИСТЕРСКИЯТ СЪВЕТ ПОСТАНОВИ: Чл. 1. (1) Одобрените с т. 1 от Решение на Народното събрание от 2008 г. за одобряване на допълнителни бюджетни кредити по Консолидираната фискална програма за 2008 г. (ДВ, бр. 89 от 2008 г.) допълнителни бюджетни кредити в размер до 1 206 230,2 хил. лв. се предоставят за финансиране на допълнителни мерки по политики съгласно приложението.

(2) Средствата по ал. 1 се осигуряват за сметка на преизпълнението на приходите по Консолидираната фискална програма за 2008 г. по реда на чл. 35, ал. 4 от Закона за устройството на държавния бюджет.

Чл. 2. Министърът на финансите по предложение на първостепенните разпоредители с бюджетни кредити да извърши налагащите се промени по съответните бюджети за 2008 г. и по съответните показатели на централния бюджет за 2008 г.

Чл. 3. (1) При недостатъчен ресурс по чл. 1, ал. 2 и в съответствие с текущото изпълнение на консолидираната фискална програма до края на годината финансирането на допълнителните мерки по приложението може да се осигури и по реда на чл. 34 от Закона за устройството на държавния бюджет при наличие на икономии на разходи и на субсидии/трансфери по републиканския бюджет за 2008 г.

(2) Министърът на финансите да извърши произтичащите от ал. 1 промени по централния бюджет за 2008 г.

Чл. 4. Министърът на финансите определя и залага лимитите за плащания по чл. 1, ал. 1 при спазване целевото ниво на положителното бюджетно салдо по консолидираната фискална програма в размер 3 на сто от прогнозния брутен вътрешен продукт.

Чл. 5. (1) Предвидените в раздел III, т. 1 от приложението средства за допълнителна еднократна помощ за компенсиране на хората с най-ниски доходи се предоставят еднократно в размер 100 лв. на лицата и семействата, които са получили или ще получат целева помощ по реда на Наредба № РД-07-5 от 2008 г. за условията и реда за отпускане на целева помощ за отопление (обн., ДВ, бр. 49 от 2008 г.; изм. и доп., бр. 59 и 67 от 2008 г.) за отоплителния сезон 2008 - 2009 г.

(2) Предвидените в раздел XV, т. 2 от приложението средства се изплащат като еднократна допълнителна сума в размер 150 лв. към пенсията или към сбора от пенсиите на всеки пенсионер заедно с добавките към тях през декември 2008 г. Допълнителната сума по изречение първо се изплаща над ограничението по § 6, ал. 1 от преходните и заключителните разпоредби на Кодекса за социално осигуряване.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет и Решение на Народното събрание от 2008 г. за одобряване на допълнителни бюджетни кредити по Консолидираната фискална програма за 2008 г. § 2. В чл. 5, ал. 2 от Постановление № 240 на Министерския съвет от 2008 г. за възобновяване плащанията на средства към крайни бенефициенти по мерките “Инвестиции в земеделски стопанства”, “Подобряване преработката и маркетинга на селскостопански и рибни продукти”, “Развитие и разнообразяване на икономическите дейности и създаване на възможности за многостранни дейности и алтернативни доходи” и “Пазари на едро” по програма САПАРД от Националния план за развитие на земеделието и селските райони 2000 - 2006 г. (ДВ, бр. 87 от 2008 г.) думите “от икономии на разходите и/или от преизпълнение на приходите по републиканския бюджет” се заменят с “от резерва за непредвидени и неотложни разходи по чл. 1, ал. 2, т. 4.3 от Закона за държавния бюджет на Република България за 2008 г.”. § 3. В чл. 5 от Постановление № 243 на Министерския съвет от 2008 г. за предоставяне на средства от републиканския бюджет за 2008 г. за плащания по проекти по Финансово споразумение за Национална програма ФАР 2005 (Част I) BG 2005/017-353, Финансово споразумение за Национална програма ФАР 2006 (Част I) BG 2006/018-164, Финансово споразумение за Национална програма ФАР 2006 (Част II) BG 2006/018-343, Финансово споразумение BG 2006/018-387 Програма ФАР - ТГС България и Гърция, Финансово споразумение BG 2006/018-386 Програма ФАР - ТГС България и Румъния, Финансово споразумение BG 2006/018-389 Програма ФАР -

Добросъседство България и Македония, Финансово споразумение BG 2006/018-388 Програма ФАР - Добросъседство България и Сърбия и Черна гора, Финансово споразумение BG 2006/018-385 Програма ФАР - ТГС България и Турция и Преходния финансов инструмент и за даване на съгласие ръководителите на Програма ФАР в Министерството на финансите и в Министерството на регионалното развитие и благоустройството да сключват договори по тях (ДВ, бр. 89 от 2008 г.) думите “от икономии на разходите и/или от преизпълнение на приходите по републиканския бюджет за 2008 г.” се заменят с “от резерва за непредвидени и неотложни разходи по чл. 1, ал. 2, т. 4.3 от Закона за държавния бюджет на Република България за 2008 г.”. § 4. Изпълнението на постановлението се възлага на съответните първостепенни разпоредители с бюджетни кредити и на министъра на финансите. § 5. Постановлението влиза в сила от 23 октомври 2008 г.

Министър-председател: Сергей Станишев

Главен секретар на Министерския съвет: Севдалин Мавров

Приложение към чл. 1, ал. 1

Забележка на редакцията: виж приложението в PDF-а на броя