Решение за изменение и допълнение на Правилника за организацията и дейността на Народното събрание

РЕШЕНИЕ за изменение и допълнение на Правилника за организацията и дейността на Народното събрание (обн., ДВ, бр. 69 от 2005 г.; изм. и доп., бр. 74 от 2005 г., бр. 101 от 2006 г., бр. 18,26 и 107 от 2007 г. и бр. 85 от 2008 г.)

Народното събрание на основание чл. 86, ал. 1 от Конституцията на Република България и § 1, ал. 1 от допълнителните разпоредби на Правилника за организацията и дейността на Народното събрание

РЕШИ: § 1. В чл. 17 се правят следните изменения и допълнения: 1. В ал. 2 се създава т. 25: “25. Комисия за контрол на Държавна агенция “Национална сигурност”.

2. Създават се нови ал. 5 и 6: “(5) Комисията за контрол на Държавна агенция “Национална сигурност” се състои от 6 народни представители - трима представители на мнозинството и трима представители на опозицията, включително на независимите народни представители.

(6) Комисията за контрол на Държавна агенция “Национална сигурност”: 1. осъществява парламентарен контрол върху дейността на Държавна агенция “Национална сигурност”; 2. приема с решение становище по бюджета на Държавна агенция “Национална сигурност” и го предлага за утвърждаване от Народното събрание; 3. взема решение с консенсус за осъществяване контрол върху оперативни дела; контрол върху текущи оперативни дела се осъществява само в изключителен случай; 4. заседава само в своя основен състав, като заседанията й са закрити; 5. в двуседмичен срок от влизане в сила на решението приема вътрешни правила за работа, които се утвърждават от Народното събрание.”

3. Досегашната ал. 5 става ал. 7.

§ 2. В чл. 18, ал. 1 накрая се добавя “с изключение на постоянната комисия по чл. 17, ал. 2, т. 25”. § 3. В чл. 19, ал. 1 накрая се добавя “с изключение на постоянната комисия по чл. 17, ал. 2, т. 25”. § 4. В чл. 22 се създава ал. 4: “(4) Към Комисията по отбраната се създава постоянно действаща подкомисия, която осъществява парламентарен контрол върху дейността на Националната разузнавателна служба, Националната служба за охрана и служба “Военна информация” към Министерството на отбраната. Подкомисията се състои общо от 6 народни представители, членове на Комисията по отбраната - трима представители на мнозинството и трима представители на опозицията, включително на независимите народни представители. Подкомисията заседава само в своя състав и работи по утвърдени от комисията вътрешни правила, гарантиращи опазването на класифицирана информация и осъществяването на ефективен контрол.”

Решението е прието от 40-то Народно събрание на 13 ноември 2008 г. и е подпечатано с официалния печат на Народното събрание.

За председател на Народното събрание: Любен Корнезов