Постановление № 258 от 2 декември 2005 г. за дейностите и задачите по отбранително-мобилизационна подготовка на органите на изпълнителната власт и юридическите лица с военновременни задачи

ПОСТАНОВЛЕНИЕ № 258 ОТ 2 ДЕКЕМВРИ 2005 Г. за дейностите и задачите по отбранително-мобилизационна подготовка на органите на изпълнителната власт и юридическите лица с военновременни задачи

МИНИСТЕРСКИЯТ СЪВЕТ ПОСТАНОВИ: Чл. 1. Органите на изпълнителната власт и юридическите лица с военновременни задачи, включително техните поделения, подразделения и структурни звена, провеждат отбранително-мобилизационна подготовка като част от подготовката на страната за отбрана, за поддържане на националното стопанство, територията и населението в готовност за работа при положение на война, при военно и извънредно положение.

Чл. 2. (1) Органите и лицата по чл. 1 извършват дейностите по отбранително-мобилизационна подготовка в рамките на своята компетентност и в съответствие с нормативните актове.

(2) Основните дейности по отбранително-мобилизационна подготовка са: 1. гражданско планиране в интерес на отбраната; 2. планиране и поддържане на военновременната система за управление; 3. осигуряване на граждански ресурси в интерес на отбраната; 4. подготовка на територията и инфраструктурата за отбрана; 5. организиране на подготовката и защитата на служителите и населението при положение на война, при военно и извънредно положение.

(3) Основните задачи по отбранително-мобилизационна подготовка са: 1. разработване и поддържане в готовност за изпълнение на плана за привеждане в готовност за работа във военно време, военновременния план и други планове и документи, свързани с отбраната на страната; 2. организиране подготовката на ръководния състав за работа във военно време; 3. организиране работата на Съвета по сигурност и управление при кризи; 4. организиране поддържането в готовност за използване на системата за управление за военно време; 5. планиране и координиране на дейностите по изграждането и поддържането на комуникационно-информационните системи за управление във военно време; 6. организиране на денонощно оперативно дежурство за поддържане на готовност за оповестяване при привеждане от мирно на военно положение; 7. осигуряване на граждански ресурси в интерес на отбраната на страната чрез: а) осигуряване на заявените мобилизационни ресурси за въоръжените сили и структурите, ангажирани с отбраната на страната; б) координиране и контролиране изграждането и поддържането на мощности и инфраструктура за военновременна дейност; в) създаване на организация за усвояване и поддържане производството на стоки и услуги по военновременните планове; г) планиране на военновременните запаси и държавните резерви; д) организиране отсрочването от повикване във въоръжените сили на резервисти и техника от националното стопанство и осигуряване на трудови ресурси за военновременна дейност; 8. подготвяне и организиране на режимното и ограничителното снабдяване на населението с основни хранителни и нехранителни стоки; 9. планиране и разпределяне на финансовите средства за осигуряване на дейностите, свързани с отбраната; 10. водене на оперативен отчет и организиране защитата на обектите от критичната инфраструктура за военно време; 11. координиране на дейностите по проучване и поддържане на военните паметници и гробове; 12. методическо ръководство и контрол на дейностите по отбранително-мобилизационна подготовка по компетентност на функционален и териториален принцип; 13. други задачи, свързани с отбраната.

Чл. 3. (1) Органите на изпълнителната власт при изпълнение на задълженията им, свързани с отбраната, се подпомагат от звената по управление при кризи и отбранително-мобилизационна подготовка.

(2) В състава на звената по ал. 1 се включват: 1. ръководител; 2. експерти с аналитична или контролна функция; 3. експерти със спомагателна функция (оперативни дежурни за носене на денонощно дежурство и др.); 4. изпълнители по поддръжка на пунктовете за управление, по охрана на пунктовете за управление и др.

(3) Звената по управление при кризи и отбранително-мобилизационна подготовка изпълняват и дейности и задачи, възложени със Закона за управление при кризи и с подзаконовите нормативни актове по прилагането му.

(4) В администрацията на изпълнителната власт служителите по ал. 2, т. 1, 2 и 3 са в щатната численост на персонала.

(5) В администрацията на изпълнителната власт служителите по ал. 2, т. 4 се назначават по преценка на ръководителите във или извън утвърдената численост на персонала.

(6) Когато служителите по ал. 5 са извън утвърдената численост на персонала, се назначават до 8 души по трудови правоотношения на длъжност “изпълнител” по допълнително щатно разписание. Възнаграждението и осигурителните вноски на тези служители се планират и отчитат в съответствие с Единната бюджетна класификация.

Чл. 4. Органите за управление на юридическите лица с военновременни задачи назначават звено (служител) по отбранително-мобилизационна подготовка за изпълнение на дейностите по чл. 2, ал. 2 и на задачите по чл. 2, ал. 3. Съставът на звеното се определя в зависимост от обема и спецификата на дейностите и задачите.

Чл. 5. (1) В звената по управление при кризи и отбранително-мобилизационна подготовка се назначават служители с необходимата квалификация и с разрешение за достъп до класифицирана информация.

(2) Ръководителите на звената по управление при кризи и отбранително-мобилизационна подготовка притежават подходящо образование, квалификация и професионален опит.

(3) В администрацията на изпълнителната власт ръководителят на звеното по управление при кризи и отбранително-мобилизационна подготовка е секретар на Съвета по сигурност и управление при кризи.

(4) В юридическите лица с военновременни задачи ръководителят на звеното (служителят) по отбранително-мобилизационна подготовка е секретар на Постоянната техническа комисия.

(5) По преценка на ръководителя на организационната единица по смисъла на Закона за защита на класифицираната информация ръководителят на звеното по управление при кризи и отбранително-мобилизационна подготовка може да се назначава за служител по сигурността на информацията.

Чл. 6. Функциите и задачите на звената по управление при кризи и отбранително-мобилизационна подготовка се определят съгласно действащите общи и специфични нормативни изисквания и функции на всяка администрация или юридическо лице, съответно в устройствения правилник или в заповед на ръководителя.

Чл. 7. Финансовите средства за изпълнение на дейностите по чл. 2, ал. 2 в юридическите лица с военновременни задачи са от държавния бюджет и се определят на базата на договорните отношения със съответните първостепенни разпоредители с бюджетни кредити в рамките на утвърдените им бюджети по функция “Отбрана и сигурност”.

Заключителни разпоредби § 1. В Постановление № 212 на Министерския съвет от 1993 г. за организиране на денонощното дежурство за оповестяване при привеждане от мирно във военно положение, при стихийни бедствия и крупни производствени аварии (обн., ДВ, бр. 98 от 1993 г.; изм. и доп., бр. 43 от 1994 г., бр. 29 от 1996 г. и бр. 18 от 1998 г.) се правят следните изменения: 1. В чл. 2: а) алинея 2 се изменя така: “(2) Денонощното дежурство в администрацията на изпълнителната власт се носи от 5 души оперативни дежурни. За Столичната община бройките са 125, за община Пловдив - 35, и за община Варна - 30.”; б) алинея 5 се отменя.

2. В чл. 4 ал. 2 се отменя.

3. Член 6 се отменя. § 2. В чл. 1 от Постановление № 66 на Министерския съвет от 1996 г. за кадрово осигуряване на някои дейности в бюджетните организации (обн., ДВ, бр. 29 от 1997 г.; изм. и доп., бр. 76 и 92 от 1997 г., бр. 5 от 1999 г. и бр. 53 от 2000 г.) ал. 3 се отменя. § 3. Министрите и другите органи на изпълнителната власт в срок два месеца от обнародването на постановлението в “Държавен вестник” да предприемат действия за неговото прилагане. § 4. Постановлението се приема на основание чл. 32 от Закона за отбраната и въоръжените сили на Република България във връзка с чл. 7, ал. 2, т. 6 от Закона за администрацията. § 5. Методическото ръководство и контролът по изпълнението на постановлението и на дейностите по отбранително-мобилизационна подготовка се възлагат на министъра на отбраната.

Министър-председател: Сергей Станишев

Главен секретар на Министерския съвет: Севдалин Мавров