Постановление № 328 от 8 декември 2004 г. за предоставяне на допълнителни средства от републиканския бюджет за 2004 г. по бюджетите на общините

ПОСТАНОВЛЕНИЕ № 328

ОТ 8 ДЕКЕМВРИ 2004 Г. за предоставяне на допълнителни средства от републиканския бюджет за 2004 г. по бюджетите на общините

МИНИСТЕРСКИЯТ СЪВЕТ ПОСТАНОВИ: Чл. 1. (1) Министърът на финансите да предостави допълнителни средства от републиканския бюджет за 2004 г. по бюджетите на общините в размер 60,0 млн. лв. за разплащане на просрочените задължения в местните дейности към 31 декември 2003 г.

(2) Средствата по ал. 1 да се използват приоритетно за разплащане на просрочените задължения за ползвана електрическа и топлинна енергия.

Чл. 2. (1) Министърът на финансите да разпредели средствата по чл. 1 по общини по критерии, съгласувани с Националното сдружение на общините в Република България, и да извърши произтичащите от чл. 1 промени по адресните бюджети и бюджетните взаимоотношения с общините за 2004 г. по реда на чл. 34 и чл. 35, ал. 2 от Закона за устройството на държавния бюджет.

(2) Средствата по чл. 1 да се осигурят от икономии на разходите и/или от преизпълнение на приходите по републиканския бюджет за 2004 г.

Чл. 3. (1) Увеличените бюджетни кредити се отразяват в общинските бюджети по реда на чл. 18 от Закона за общинските бюджети при отчитане на просрочените задължения в местните дейности по бюджетите на общините към 31 декември 2003 г.

(2) Препоръчва на общинските ръководства да не допускат възникване на нови просрочени задължения по бюджетите си.

Чл. 4. От средствата по чл. 1 не могат да се разплащат капиталови разходи и основни ремонти, както и да се възстановяват заемообразно ползвани средства за 2004 г.

Чл. 5. Агенцията за държавен вътрешен финансов контрол да извърши проверка за разходването по предназначение на средствата по чл. 1.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет. § 2. Постановлението влиза в сила от 2 декември 2004 г.

Министър-председател: Симеон Сакскобургготски

Главен секретар на Министерския съвет: Севдалин Мавров