Закон за изменение и допълнение на Закона за частните съдебни изпълнители

УКАЗ № 107

На основание чл. 98, т. 4 от Конституцията на Република България

ПОСТАНОВЯВАМ: Да се обнародва в “Държавен вестник” Законът за изменение и допълнение на Закона за частните съдебни изпълнители, приет от ХL Народно събрание на 29 март 2007 г.

Издаден в София на 10 април 2007 г.

Президент на републиката: Георги Първанов

Подпечатан с държавния печат.

Министър на правосъдието: Георги Петканов

ЗАКОН за изменение и допълнение на Закона за частните съдебни изпълнители (обн., ДВ, бр. 43 от 2005 г.; изм., бр. 39 от 2006 г.) § 1. В чл. 4, ал. 3 се правят следните изменения и допълнения: 1. Създава се нова т. 2: “2. участието на частния съдебен изпълнител в гражданско дружество по чл. 30, ал. 1;”.

2. Досегашните т. 2, 3 и 4 стават съответно т. 3, 4 и 5. § 2. В чл. 7, ал. 2 след думата “документи” се добавя “за платена държавна такса”. § 3. В чл. 10 се създава ал. 4: “(4) Министерството на правосъдието събира държавна такса за участие в конкурса в размер, определен с тарифа, одобрена от Министерския съвет.” § 4. В чл. 16 се създава ал. 3: “(3) За информацията, получавана по ал. 1 и 2, както и за вписването на обезпечителни мерки, частният съдебен изпълнител не дължи заплащане на държавни и местни такси.” § 5. В чл. 30 се правят следните изменения и допълнения: 1. Досегашният текст става ал. 1.

2. Създава се ал. 2: “(2) Когато частните съдебни изпълнители действат съвместно при условията на гражданско дружество, всеки от тях отговаря солидарно за действията на другите в общата работа.” § 6. Член 36 се изменя така: “Овластяване Чл. 36. (1) Частният съдебен изпълнител може да овласти един или повече помощник-изпълнители, които отговарят на изискванията по чл. 5, ал. 1, т. 1, 2, 4, 5, 6 и 7 и чл. 6 и успешно са положили изпит.

(2) Кандидатът за помощник-изпълнител полага изпит по ред, определен с наредба, издадена от министъра на правосъдието след съгласуване с камарата.

(3) Изпитът по ал. 2 се организира от камарата и се провежда от комисия в състав: председател, определен от министъра на правосъдието, и двама представители на камарата, определени от Съвета на камарата.

(4) Овластяването на помощник-изпълнител има действие от депозирането на копие от овластителната сделка пред министъра на правосъдието.

(5) Частният съдебен изпълнител уведомява Съвета на камарата в 7-дневен срок за овластяването.” § 7. В чл. 59 се правят следните изменения и допълнения: 1. В ал. 1 се създава нова т. 7: “7. дава писмено мнение на министъра на правосъдието за спазване на изискванията за кантора и за надеждно съхраняване на архива в нея преди встъпване на частния съдебен изпълнител в длъжност.”

2. Досегашната т. 7 става т. 8.

§ 8. Наименованието на глава шеста се изменя така: “Административен и финансов контрол върху дейността на частния съдебен изпълнител”. § 9. Член 75 се изменя така: “Контролни органи Чл. 75. (1) Министърът на правосъдието упражнява контрол върху дейността на всеки частен съдебен изпълнител чрез: 1. съдебни инспектори по Закона за съдебната власт от Министерството на правосъдието; 2. финансови инспектори от Министерството на правосъдието.

(2) За финансови инспектори могат да бъдат назначавани лица, които имат висше икономическо образование с образователно-квалификационна степен “магистър” и стаж по специалността 5 години.

(3) Редът за извършване на финансов контрол се определя с наредба, издадена от министъра на правосъдието.” § 10. Създава се чл. 75а: “Финансов контрол Чл. 75а. (1) Финансовите инспектори извършват контрол за точното определяне, начисляване и събиране на дължимите такси за отделните изпълнителни действия съобразно тарифата по чл. 78, ал. 2.

(2) Финансовите инспектори извършват проверки на постъпилите парични средства в банковите сметки по чл. 24, ал. 1 и в касата на частния съдебен изпълнител за правилното им управление, разпореждане и отчитане.

(3) Съдебният и финансовият инспектор изготвят доклад за всяка извършена проверка до министъра на правосъдието и при установени нарушения правят предложение за търсене на съответна отговорност.” § 11. В чл. 76 се правят следните изменения и допълнения: 1. В ал. 1 се създава изречение трето: “В заповедта министърът на правосъдието определя вида на контрола - съдебен или финансов, частния съдебен изпълнител, който подлежи на контрол, лицата, на които е възложен контролът, срока за осъществяване на проверката, срока, който обхваща проверката, и други данни по преценка на органа.”

2. Алинея 2 се изменя така: “(2) Съдебният и финансовият инспектор имат право на свободен достъп до кантората и служебния архив на частния съдебен изпълнител. При констатиране на нарушения съдебният и финансовият инспектор могат да правят копия на документи.”

3. Създава се нова ал. 3: “(3) Частният съдебен изпълнител е длъжен да осигури свободен достъп на съдебния и финансовия инспектор до служебните помещения и до служебния архив за извършване на назначената от министъра на правосъдието проверка.”

4. Досегашната ал. 3 става ал. 4 и се изменя така: “(4) Съдебният и финансовият инспектор имат достъп за проверка до специалните банкови сметки по чл. 24, ал. 1 и до касата на частния съдебен изпълнител.”

5. Досегашната ал. 4 става ал. 5.

6. Създава се ал. 6: “(6) Когато върху дейността на частния съдебен изпълнител се извършват едновременно проверки от финансови инспектори по този закон и по реда на Данъчно-осигурителния процесуален кодекс, приключва се проверката, започнала първа, след което се извършва другата.” § 12. Член 77 се изменя така: “Шестмесечен и годишен отчет Чл. 77. (1) Частните съдебни изпълнители представят в Министерството на правосъдието 6-месечен и годишен отчет за дейността си. Изискванията към отчетите се определят с наредба на министъра на правосъдието.

(2) Шестмесечните отчети се представят в Министерството на правосъдието в едномесечен срок от изтичане на 6-месечието, а годишните отчети - в двумесечен срок след края на годината.” § 13. В глава шеста се създава чл. 77а: “Информационна система на съдебното изпълнение Чл. 77а. (1) Министърът на правосъдието изгражда, поддържа и развива информационна система на съдебното изпълнение.

(2) Министерството на правосъдието събира такси за ползването на информационната система в размер, определен с тарифа, одобрена от Министерския съвет.

(3) Достъпът до информационната система по служебен път на държавните органи, органите на местното самоуправление и местната администрация и лицата, на които е възложено упражняването на публична функция, е безплатен.” § 14. В чл. 78, ал. 2 след думата “таксите” се добавя “и видът на разноските” и думата “определя” се заменя с “определят”. § 15. Член 80 се изменя така: “Авансово заплащане на такси Чл. 80. За всяко действие на частния съдебен изпълнител дължимата такса, определена с тарифата по чл. 78, ал. 2, се внася авансово.” § 16. В чл. 83, ал. 1 думите “и имат определен минимален и максимален размер” се заличават.

Законът е приет от 40-то Народно събрание на 29 март 2007 г. и е подпечатан с официалния печат на Народното събрание.

Председател на Народното събрание: Георги Пирински