Спогодба между правителството на Република България и правителството на Република Сърбия за откриване на граничен контролно-пропускателен пункт Салаш (Република България) - Ново корито (Република Сърбия)

СПОГОДБА между правителството на Република България и правителството на Република Сърбия за откриване на граничен контролно-пропускателен пункт Салаш (Република България) - Ново корито (Република Сърбия)

(Утвърдена с Решение № 367 от 19 май 2009 г. на Министерския съвет. В сила от 18 юли 2009 г.)

Правителството на Република България и правителството на Република Сърбия, наричани по-долу “договарящите се страни”, изхождайки от отношенията на приятелство, сътрудничество и добросъседство между двете държави, отчитайки реалните възможности за по-нататъшно укрепване и развитие на взаимноизгодното и равноправното за двете страни дългосрочно сътрудничество, както и желанието си да създават максимално благоприятни условия за неговото развитие, осъществявайки решението си за подобряване на европейската и регионалната транспортна инфраструктура, отчитайки факта, че отварянето на нови гранични контролно-пропускателни пунктове насърчава трансграничното сътрудничество, и в изпълнение на пожеланията на местните власти, потвърдени на различни политически равнища, се договориха за следното: Член 1

Договарящите се страни в срок, допълнително съгласуван между компетентните им органи, да изградят и открият нов граничен контролно-пропускателен пункт в района на с. Салаш, община Белоградчик, на територията на Република България и с. Ново корито, община Княжевац, на територията на Република Сърбия.

Член 2

Всяка страна ще изгради в срока, определен в чл. 1, необходимата инфраструктура за функционирането на новия пътен граничен контролно-пропускателен пункт.

Член 3

Договарящите се страни ще създадат Смесена експертна комисия, която ще уточни основните технически характеристики на пътните връзки, местоположението на трасетата, пресечните им точки с границата, мястото на новия граничен контролно-пропускателен пункт и техническите му параметри, режима на функциониране, инфраструктурата, видовете товари и пътници, правните и фактическите въпроси по изграждането на граничен контролно-пропускателен пункт, както и всички въпроси от общ интерес, свързани с изпълнението на спогодбата.

Смесената експертна комисия ще работи и ще взема решения в съответствие с указанията на правителствата на двете страни.

Член 4

В случай на различия в тълкуването или прилагането на тази спогодба между договарящите се страни те ще бъдат внасяни за решаване в Смесената експертна комисия, предвидена в чл. 3. Ако Смесената експертна комисия не може да предложи в срок от 3 месеца взаимно приемливо решение, различията ще бъдат решавани чрез преговори между правителствата на двете страни.

Член 5

Тази спогодба влиза в сила 30 дни от датата на получаване на втората от нотите, с които договарящите се страни се уведомяват, че са изпълнили изискванията, предвидени в националното им законодателство, за влизането й в сила.

Спогодбата е подписана в Кусяк на 27 юни 2007 г. в два оригинални екземпляра, всеки от които на български, сръбски и английски език, като всички текстове имат еднаква сила. В случай на различия в тълкуването на текстовете предимство ще има текстът на английски език.

За правителството на За правителството на

Република България: Република Сърбия: Георги Първанов, Борис Тадич, президент на президент на

Република България Република Сърбия