Решение № 542 от 30 юли 2003 г. за предоставяне на концесия за добив на суров нефт - подземно богатство по чл. 2, т. 3 от Закона за подземните богатства, от находище „Горни Дъбник", община Долни Дъбник, област Плевен

РЕШЕНИЕ № 542 ОТ 30 ЮЛИ 2003 Г. за предоставяне на концесия за добив на суров нефт-подземно богатство по чл. 2, т. 3 от Закона за подземните богатства, от находище „Горни Дъбник", община Долни Дъбник, област Плевен

На основание чл. 6, ал. 1, чл. 7 и чл. 8, ал. 1 във връзка с чл. 4, ал. 1, т. 1 от Закона за концесиите, чл. 36, ал. 1 от Закона за приватизация и следприватизационен контрол и чл. 5, т. 3, чл. 7, ал. 4, т.4 и чл. 54, ал. 6 от Закона за подземните богатства

МИНИСТЕРСКИЯТ СЪВЕТ

РЕШИ: 1. Предоставя концесия за суров нефт във връзка с неговия добив от находище „Горни Дъбник", община Долни Дъбник, област Плевен, включено в площ, индивидуализирана с координатите на точки с номера от 1 до 6 в координатна система „1970 г.", които са неразделна част от концесионния договор.

2. Определя срок на концесията 17 години с право на продължение при условия и в срокове, определени в концесионния договор.

3. Определя за концесионер без търг или конкурс „Проучване и добив на нефт и газ"— ЕАД, Плевен, област Плевен.

4. Правата и задълженията по концесията могат да се прехвърлят на трети лица при условията на чл. 25, ал. 2 от Закона за подземните богатства.

5. Определя основните права и задължения по концесията, както следва: 5. 1. Основни права на концесионера: 5.1.1. да добива суров нефт от находище „Горни Дъбник"; 5.1.2. право на собственост върху добития суров нефт от находище „Горни Дъбник"; 5.1.3. да инсталира, управлява и използва съоръжения за извличане и транспортиране на добития суров нефт от концесионната площ в съответствие с годишните работни проекти; 5.1.4. да изгражда сгради и съоръжения в концесионната площ, свързани с дейностите по разработване и добив, и да извършва подобрения по тях в съответствие с годишните работни проекти; 5.1.5. да наема изпълнители и подизпълнители за извършване на дейностите по добив; 5.1.6. да извършва дейности по преоценяване на запаси и ресурси само в границите на концесионната площ с оглед на тяхното прекатегоризиране в доказани запаси; 5.1.7. право на съсобственост с концедента върху геоложката и техническата документация за срока на концесията. 5.

2. Основни задължения на концесионера: 5.2.1. да добива суров нефт от находище „Горни Дъбник"; 5.2.2. да извършва за своя сметка всички дейности по концесията; 5.2.3. да инвестира средства съгласно одобрения цялостен план за разработване; 5.2.4. да не променя предназначението на обекта на концесията; 5.2.5. да не обременява с вещни тежести в полза на трети лица изцяло или частично обекта на концесията; 5.2.6. да заплаща дължимото концесионно възнаграждение при условия и в срокове, определени в концесионния договор; 5.2.7. да представи за одобряване от концедента в срок, определен в концесионния договор, цялостен план за разработване, който да се съгласува с Министерството на околната среда и водите и с Министерството на културата; 5.2.8. да изготвя и представя за одобряване от концедента и от компетентните държавни органи годишните работни проекти в срокове, предвидени в концесионния договор; 5.2.9.да изпълнява одобрените годишни работни проекти; 5.2.10. да предвижда в годишните работни проекти мерки и средства за опазване компонентите на околната среда и водите и за рекултивация на нарушените терени; 5.2.11. да уведомява концедента, министъра на културата и министъра на околната среда и водите при откриване на минерални, исторически или археологически находки, които имат признаци на паметници на културата, в срок съгласно Закона за подземните богатства и Закона за паметниците на културата и музеите; 5.2.12. да уведомява концедента и упълномощените държавни органи за всички обстоятелства, които могат да застрашат националната сигурност, отбраната на страната, социалния ред, околната среда, паметниците на културата и защитените със закон територии и обекти; 5.2.13. да прави допълнителни изчисления и преизчисления на доказаните запаси от суров нефт в концесионната площ в съответствие с действащата класификация и в срокове, определени в концесионния договор; 5.2.14. ежегодно до 31 януари да представя на концедента и на компетентните органи сведение за състоянието и измененията на запасите от суров нефт за изтеклата година в съответствие с действащата класификация; 5.2.15. да предава на концедента цялата документация, съдържаща новопридобита информация и данни за обекта на концесията, и да не я предоставя на трети лица; 5.2.16. да осигури здравословни и безопасни условия на труд, обучение, квалификация и преквалификация на персонала, застраховане и осигуряване съгласно действащото законодателство и социална програма за срока на концесията и да предоставя периодична информация за състоянието на заетостта; социалната програма се изготвя от концесионера в срок, определен в концесионния договор; 5.2.17. да изготви и представи за съгласуване от концедента и от компетентните държавни органи проект за окончателно напускане (ликвидация) на концесионния обект при доказана необходимост от това; да извърши за своя сметка всички дейности по окончателното напускане (ликвидацията) съгласно изготвения проект; 5.2.18. да осигурява на концедента и на упълномощените органи достъп до концесионната площ и добивните съоръжения; 5.2.19. да съобразява договорите си с изпълнителите и подизпълнителите с клаузите на концесионния договор, както и при поискване от концедента да предоставя копия от тях; 5.2.20. в съответствие с концесионния договор да представя на концедента информация относно количеството и качеството на добитите подземни богатства. 5.

3. Основни права на концедента: 5.3.1. да получава дължимото концесионно възнаграждение в размери и срокове, определени в концесионния договор; 5.3.2. да контролира изпълнението на задълженията на концесионера по концесионния договор и условията на концесията; 5.3.3. право на съсобственост с концесионера върху геоложката и техническата документация за срока на концесията; 5.3.4. право на собственост върху геоложката и техническата документация след прекратяването на концесията; 5.3.5. право на концедента и на компетентните държавни органи да вземат по всяко време и по свой избор проби от обекта по т. 1; 5.3.6. право на концедента да прекрати едностранно концесионния договор при условия и по ред, определени в концесионния договор. 5.

4. Основни задължения на концедента: 5.4.1. да оказва съдействие на концесионера при осъществяване на дейностите по концесията съгласно условията на концесионния договор; 5.4.2. да осъществява контрол за спазване на условията по концесията и за изпълнение на задълженията по концесионния договор; 5.4.3.да не пречи на концесионера да осъществява правата си по концесията освен в случаите, уредени в нормативен акт или в концесионния договор.

6. Определя за начален срок на концесията датата на влизане в сила на концесионния договор.

7. Концесионният договор влиза в сила от датата на прехвърляне на правото от страна на държавата на собствеността върху акции на „Проучване и добив на нефт и газ"—ЕАД, Плевен.

8. Определя следните видове гаранции за изпълнение на задълженията по концесионния договор: 8. 1. Банкови гаранции за обезпечаване плащането на концесионно възнаграждение в размери, както следва: 8.1.1. за първата година — 50 на сто от концесионното възнаграждение, дължимо за периода до края на първата година от добива; 8.1.2. за всяка следваща година — 50 на сто от годишното концесионно възнаграждение, заплатено за предходната година. 8.

2. Лихви и санкции за неизпълнение на задълженията по концесионния договор. формите на неизпълнение, условията и редът за тяхното установяване и видът и размерът на санкциите се определят в концесионния договор.

8.3. Концесионерът открива доверителна банкова сметка за обезпечаване изпълнението на задълженията, свързани с дейностите по окончателно напускане (ликвидация) на концесионния обект, като начините за определяне размера на сумите и за разпореждане със сметката се определят в концесионния договор. 8.

4. В доверителната банкова сметка по т. 8.3 концесионерът внася всяка календарна година за срока на концесията сума, чийто размер се определя в концесионния договор.

9. Определя концесионното възнаграждение, както следва: 9.1. Концесионерът дължи концесионно възнаграждение в размер, определен съгласно приложение № 1 към чл. 8 от Наредбата за принципите и методиката за определяне на концесионното възнаграждение за добив на подземни богатства по реда на Закона за подземните богатства, приета с Постановление № 127 на Министерския съвет от 1999 г. (ДВ, бр. 58 от 1999 г.), като процент от приходите от дейността, свързана с обекта на концесията.

9.2. Концесионното възнаграждение се заплаща на всеки 6-месечен период на календарната година, съответно до 31 юли на текущата година и до 31 януари следващата година.

10. Упълномощава министъра на енергетиката и енергийните ресурси да сключи концесионния договор за добив на суров нефт от находище „Горни Дъбник" с „Проучване и добив на нефт и газ"—ЕАД, Плевен, в едномесечен срок от влизането в сила на решението, да организира контрола по изпълнението му и да представлява концедента в правоотношенията, възникнали във връзка с договора, с изключение на тези по неговото прекратяване.

За министър-председател: Лидия Шулева

Главен секретар на Министерския съвет: Севдалин Мавров