Постановление № 243 от 8 октомври 2007 г. за разрешаване на бюджетни кредити за сметка на държавни инвестиционни заеми за други цели за 2007 г.

ПОСТАНОВЛЕНИЕ № 243 ОТ 8 ОКТОМВРИ 2007 Г. за разрешаване на бюджетни кредити за сметка на държавни инвестиционни заеми за други цели за 2007 г.

МИНИСТЕРСКИЯТ СЪВЕТ ПОСТАНОВИ: Чл. 1. Министърът на финансите на основание чл. 34, ал. 1 и 3 от Закона за устройството на държавния бюджет да предостави бюджетни кредити в размер 13 929 682 лв. за сметка на държавни инвестиционни заеми за други цели по бюджета на Министерството на регионалното развитие и благоустройството за 2007 г., както следва: 1. за приоритетни водоснабдителни обекти - 6 355 178 лв., в т. ч.: а) “Реконструкция на главен клон I и II в с. Български извор и ВВМ на с. Брестница, област Ловеч”, изпълняван във връзка с реализацията на проект за рехабилитация на път I-4 по програма “Транзитни пътища - IV” - 482 000 лв.; б) “ПСПВ - гр. Сандански” - 1 080 000 лв.; в) “Допълнително водоснабдяване на гр. Обзор от разпределителна шахта на гр. Бяла до резервоари на гр. Обзор и гр. Обзор” - 2 272 000 лв.; г) група обекти - “Допълнително водоснабдяване на к.к. “Пампорово” и с. Мугла” - 1 435 000 лв.; д) “Реконструкция на магистрален водопровод за минерална вода от РШВ 1 до крайните потребители - II етап (I и II част) - гр. Кюстендил” - 476 408 лв; е) “Водоснабдителна група - Долна Митрополия” - 609 770 лв.; 2. за благоустройствени обекти, включващи: “Корекционни и отводнителни работи по река Владая в участъка на републикански път E-79 до центъра на с. Владая”; “Изграждане на мостове по общински път Тешел - Триград - Мугла - Смолян”; “Ремонт на общински път от ГКПП “Капитан Петко войвода” - с. Мезек, община Свиленград”; “Рехабилитация на улични настилки след ремонт на ВВМ - гр. Кърджали” - 3 697 890 лв.; 3. за геозащитни обекти, включващи: “Укрепване на брега на река Дунав в района на градската част гр. Лом”; “Свлачище на сп. “Писател” - път IV - 90023 Варна - к.к. “Златни пясъци”; “Отводнителни мероприятия в с. Жельо войвода - община Сливен” - 2 495 006 лв.; 4. за обект “Нов административен корпус на Министерството на регионалното развитие и благоустройството, София, ул. “Кирил и Методий” № 17 - 19” - 650 000 лв.; 5. за заснемания на частите от крайбрежната плажна ивица - морски плажове и находища на подземни богатства - строителни и скално-облицовъчни материали - 300 000 лв.; 6. за разработване на програмни продукти, реализиращи изискванията за минималното ниво на технически и организационни мерки и допустимия вид защита на личните данни в информационната система за гражданска регистрация и административно обслужване - 300 000 лв.; 7. за покриване на разходи за финансов мониторинг на грантови схеми по Програма ФАР по финансови меморандуми 2004 и 2005 г., за които не са осигурени средства от техническата помощ - 131 608 лв.

Чл. 2. Средствата по чл. 1 да се осигурят за сметка на неусвоени/освободени средства и съфинансиране по държавни инвестиционни заеми, както следва: 1. от проект “Пречистване на отпадъчни води в басейна на река Марица - Стара Загора, Димитровград и Хасково” - 10 144 407 лв.; 2. от проект “Изграждане на 284 жилища на ромското население в кварталите “Столипиново” и “Шекер махала” в гр. Пловдив” - 3 785 275 лв.

Чл. 3. Министърът на финансите по предложение на министъра на регионалното развитие и благоустройството да извърши налагащите се промени по бюджета на Министерството на регионалното развитие и благоустройството за 2007 г.

Заключителни разпоредби § 1. Постановлението се приема на основание чл. 28, ал. 1 от Закона за устройството на държавния бюджет и § 23, ал. 2 от преходните и заключителните разпоредби на Закона за държавния бюджет на Република България за 2007 г. § 2. Изпълнението на постановлението се възлага на министъра на финансите и на министъра на регионалното развитие и благоустройството.

Министър-председател: Сергей Станишев

Главен секретар на Министерския съвет: Севдалин Мавров