Постановление № 79 от 23 април 2010 г. за изменение и допълнение на Тарифа № 3 за таксите, които се събират за консулско обслужване в системата на Министерството на външните работи по Закона за държавните такси, приета с Постановление № 333 на Министерския съвет от 2007 г.

ПОСТАНОВЛЕНИЕ № 79 ОТ 23 АПРИЛ 2010 Г. за изменение и допълнение на Тарифа № 3 за таксите, които се събират за консулско обслужване в системата на Министерството на външните работи по Закона за държавните такси, приета с Постановление № 333 на Министерския съвет от 2007 г. (обн., ДВ, бр. 3 от 2008 г.; изм. и доп., бр. 35 от 2009 г. и бр. 18 от 2010 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 6 се създават т. 8 и 9: „8. лица, които са подали заявление за издаване на виза по чл. 9, ал. 1 и попадат в една от следните категории: а) ученици, студенти, следдипломни специализанти и придружаващите ги преподаватели и предприемат пътуването с учебна или образователна цел; б) научни работници от трети държави, пътуващи с цел извършване на научни изследвания по смисъла на Препоръка 2005/761/ЕО на Европейския парламент и на Съвета от 2 септември 2005 г. за улесняване издаването от страна на държавите членки на визи по единен образец за краткосрочен престой на изследователи от трети страни, които пътуват в Общността с цел извършване на научни изследвания; в) представители на организации с нестопанска цел на възраст до 25 години, участващи в семинари, конференции, спортни, културни или образователни събития, организирани от организации с нестопанска цел; 9. чуждите граждани, подали писмено заявление в съответното задгранично представителство на Република България за анулиране на валидна виза - по отношение на подаването и обработката на заявлението.“ § 2. В чл. 9 се правят следните изменения и допълнения: 1. Алинея 1 се изменя така: „(1) При подаване на заявление за издаване на виза за летищен транзит или за транзитно преминаване или краткосрочно пребиваване се събира такса в размер 60 евро, а за деца на възраст между 6 и 12 години - в размер 35 евро, освен ако е предвидено друго в закон, в международен договор, по който Република България е страна, в акт на Европейската общност/Европейския съюз, в споразумение на Европейската общност/Европейския съюз с трети страни или в акт на Министерския съвет.“

2. Алинея 2 се отменя. § 3. В чл. 10, ал. 1 думите „по чл. 9, ал. 2“ се заменят с „по чл. 9, ал. 1“. § 4. В чл. 13 се правят следните изменения: 1. В т. 4 от таблицата към ал. 1 думите „документи за самоличност“ се заменят с „лични документи“.

2. В ал. 3: а) навсякъде думите „документи за самоличност“ се заменят с „лични документи“; б) в таблицата към ал. 3 т. 2 се отменя.

3. В ал. 4 думите „на временен паспорт за завръщане в България“ се заличават.

Заключителна разпоредба § 5. Разпоредбите на § 2, т. 2 и на § 3 влизат в сила от 1 януари 2011 г.

Министър-председател: Бойко Борисов

Главен секретар на Министерския съвет: Росен Желязков