Министерски съветброй: 19, от дата 5.3.2019 г.Официален раздел / МИНИСТЕРСКИ СЪВЕТстр.18

Постановление № 35 от 28 февруари 2019 г. за създаване на Национален комитет по международно хуманитарно право

ПОСТАНОВЛЕНИЕ № 35 ОТ 28 ФЕВРУАРИ 2019 Г.за създаване на Национален комитет по международно хуманитарно право

МИНИСТЕРСКИЯТ СЪВЕТПОСТАНОВИ:Чл. 1. Създава Национален комитет по международно хуманитарно право като консултативен орган към Министерския съвет, наричан по-нататък „комитетът“.

Чл. 2. Комитетът е мултидисциплинарен и междуведомствен орган с консултативен характер по въпросите на международното хуманитарно право със следните функции: 1. консултира и подпомага компетентните ведомства, органи и институции в прилагането на международното хуманитарно право; 2. обсъжда и анализира актуални въпроси с хуманитарен елемент и подпомага компетентните ведомства при вземане на решения по въпроси в областта на международното хуманитарно право; 3. изготвя становища и доклади за съответствие на националното законодателство с международни актове в областта на международното хуманитарно право; 4. определя и препоръчва действия за насърчаване спазването на международното хуманитарно право в съответствие с поетите международни ангажименти, националното законодателство и приетите от Европейския съюз „Насоки за утвърждаване на спазването на международното хуманитарно право“; 5. обсъжда и анализира въпроси, свързани със спазването на международното хуманитарно право при въоръжен конфликт, като закрила на културните ценности, опазване на околната среда, закрила на хуманитарния и здравен персонал, оказване на медицински грижи при извънредни ситуации, включително природни бедствия, регламентирано използване на методите и средствата за водене на конфликт; 6. осъществява дейности по разпространение и популяризиране на международното хуманитарно право и повишаване на информираността на обществото и институциите за ролята и значението му; 7. участва в различни форми на международно сътрудничество и обмен на добри практики, включително в глобални и регионални срещи със сходни органи на други държави.

Чл. 3. (1) Комитетът се състои от председател, заместник-председател и членове.

(2) Председател на комитета е министърът на външните работи, а заместник-председател – заместник-министър на отбраната. Те имат всички правомощия на членове на комитета с право на глас.

(3) Членове на комитета с право на глас са: 1. заместник-министър на правосъдието; 2. заместник-министър на вътрешните работи; 3. заместник-министър на образованието и науката; 4. заместник-министър на здравеопазването; 5. заместник-министър на труда и социалната политика; 6. заместник-министър на културата; 7. заместник-министър на околната среда и водите; 8. заместник-министър на регионалното развитие и благоустройството; 9. заместник-министър на икономиката; 10. председателят на Държавната агенция за бежанците; 11. председателят на Държавната агенция за закрила на детето; 12. председателят на Българския червен кръст.

(4) Поименният състав на комитета се определя със заповед на министъра на вън­шните работи по предложение на съответните ръководители на ведомства и организации.

(5) Председателят на комитета по своя инициатива или по предложение на заместник-председателя или на член на комитета може да кани за участие в заседанията представители на други държавни институции, неправителствени организации, международни организации и други, които участват в работата на комитета без право на глас.

Чл. 4. (1) Комитетът провежда заседания най-малко веднъж в годината.

(2) Заседанията на комитета се свикват от неговия председател. Председателят по своя инициатива или по предложение на заместник-председателя или на член на комитета може да свиква извънредни заседания. Предложенията за свикване на извънредни заседания се правят писмено.

(3) Дневният ред и материалите за редовните заседания се изпращат на председателя, на заместник-председателя и на членовете на комитета най-късно седем работни дни преди датата на заседанието. Дневният ред и материалите за извънредните заседания се подготвят от лицата, предложили провеждането им, и се изпращат на председателя, на заместник-председателя и на членовете на комитета не по-късно от три работни дни преди заседанието.

(4) Промени и предложения по дневния ред може да предлага председателят, заместник-председателят и всеки член на комитета най-късно два работни дни преди датата на заседанието. Промените и предложенията в дневния ред се гласуват от комитета.

(5) Заседанията на комитета се откриват и провеждат, ако на тях присъстват повече от половината от членовете му.

(6) При обективна невъзможност да участват в заседанията на комитета председателят, заместник-председателят и членовете му се представляват на дадено заседание от изрично упълномощени за това длъжностни лица.

Чл. 5. (1) Комитетът приема решения с обикновено мнозинство от своите членове.

(2) При необходимост по предложение на председателя комитетът може да приема решения и неприсъствено, като проектът на решение се представя за подпис от всички членове на комитета с изключение на командированите и ползващите законоустановен отпуск. Решението се счита за прието, ако бъде подписано от две трети от членовете на комитета, и се вписва в протокола от следващото заседание.(3) Към протокола от заседанието членовете на комитета могат да приложат особено мнение по приетите решения.

(4) Протоколът от заседанието се подписва от председателя и от секретаря на комитета и се изпраща на заместник-председателя и на членовете му в двудневен срок от заседанието.

Чл. 6. (1) За изпълнение на функциите по чл. 2 Комитетът може да изисква информация по въпросите от своята компетентност от други държавни органи.

(2) Комитетът може да привлича външни експерти и представители на други държавни институции и на неправителствени организации и да създава експертни работни групи по конкретни въпроси, свързани с непосредственото изпълнение на функциите си, като определя техните задачи и начина на работа. Ръководителите на работните групи, които не са членове на комитета, участват в заседанията му без право на глас.

Чл. 7. Комитетът изготвя ежегоден доклад за дейността си.

Чл. 8. (1) Председателят на комитета: 1. представлява комитета; 2. определя дневния ред, насрочва и ръководи заседанията на комитета; 3. организира и контролира изпълнението на решенията на комитета; 4. информира Министерския съвет за решенията на комитета и за изразените възражения и особени мнения по тях и предлага приемането на съответни актове на правителството; 5. определя ръководителите и състава на работните групи по чл. 6, ал. 2.

(2) При отсъствие на председателя неговите функции се изпълняват от заместник-председателя.

Чл. 9. (1) Административното и техническото обслужване и експертното осигуряване на комитета се осъществява от дирекция „Права на човека“ на Министерството на външните работи.

(2) Звеното по ал. 1 изпълнява функциите на секретариат на комитета.

(3) Секретариатът осъществява експертното осигуряване на комитета, като: 1. организира събирането и обобщава представените становища по разглежданите от комитета материали; 2. изразява становища и предложения по законосъобразността и целесъобразността на предложените за приемане от комитета решения; 3. организира и координира, а при необходимост – участва в подготовката на проекти на актове за внасянето им за разглеждане в заседания на Министерския съвет; 4. координира работата на създадените от комитета експертни работни групи по чл. 6, ал. 2; 5. координира и подпомага изпълнението и отчитането на изпълнението на дейността на комитета, включително като организира и координира подготовката на ежегодния доклад за неговата дейност; 6. изпълнява други задачи, възложени от председателя на комитета.

(4) Дейността на секретариата се ръководи и организира от секретар на комитета, предложен от звеното по чл. 9, ал. 1 и одобрен от председателя, заместник-председателя и от членовете на комитета.

(5) Секретарят на комитета: 1. организира подготовката и провеждането на заседанията на комитета; 2. изготвя протоколите от заседанията на комитета; 3. съхранява протоколите от заседанията и придружаващите ги материали; 4. подпомага председателя на комитета в неговата работа; 5. изпълнява и други задачи, възложени от председателя на комитета.

Заключителни разпоредби§ 1. В срок 10 дни от влизането в сила на постановлението съответните ръководители на ведомства да направят предложения за състава на комитета до министъра на вън­шните работи.§ 2. Постановлението се приема на основание чл. 21 и чл. 22а, ал. 1 от Закона за администрацията.§ 3. Изпълнението на постановлението се възлага на министъра на външните работи.§ 4. Постановлението влиза в сила от деня на обнародването му в „Държавен вестник“.

Министър-председател:  Бойко Борисов

Главен секретар на Министерския съвет:  Веселин Даков