Споразумение между правителството на Република България и Съюзното правителство на Съюзна република Югославия за сътрудничество в областта на здравеопазването и медицинската наука

МИНИСТЕРСТВО НА ЗДРАВЕОПАЗВАНЕТО

СПОРАЗУМЕНИЕ между правителството на Република България и Съюзното правителство на Съюзна република Югославия за сътрудничество в областта на здравеопазването и медицинската наука

(Утвърдено с Решение № 831 на Министерския съвет от 14 декември 2002 г. В сила от 28 февруари 2003 г.)

Правителството на Република България и Съюзното правителство на Съюзна република Югославия (наричани по-нататък „договарящи страни"), имайки предвид приятелските и добросъседски отношения, съществуващи между двете страни, и в желанието си да разширят сътрудничеството в областта на здравеопазването и медицинската наука, съзнавайки, че това сътрудничество е в интерес на опазването и подобряването на здравето на гражданите на двете страни, се споразумяха за следното: Член 1

Договарящите страни насърчават сътрудничеството в областта на здравеопазването и медицинската наука на основата на реципрочност, взаимен интерес в съответствие с националните си законодателства и това споразумение.

Член 2

Договарящите страни развиват сътрудничество в следните области на здравеопазването и медицинската наука: 1. реформа в здравеопазването и здравно законодателство; 2. опазване на майчиното и детското здраве; 3. профилактика и лечение на незаразните заболявания (сърдечно-съдови заболявания, злокачествени заболявания, белодробни заболявания, диабет, травматизъм, ендемична нефропатия и др.); 4. профилактика и санитарно-епидемиологичен контрол на инфекциозните и паразитните заболявания (СПИН, вирусен хепатит, грип и др.); 5. медицински аспекти на опазването на околната среда; 6. безопасност на храните; 7. радиационна безопасност на населението; 8. контрол на качеството на лекарствените средства; 9. информационни технологии в областта на здравеопазването; 10. подготовка и следдипломно обучение на медицински кадри; 11. медицинска наука; 12. други области от взаимен интерес.

Член 3

В рамките на това споразумение договарящите страни си сътрудничат чрез: 1. обмен на информация и нормативни актове в областта на здравеопазването; 2. обмен на специалисти в областта на здравеопазването и медицинската наука; 3. изработване на двустранни проекти; 4. други взаимно съгласувани форми на сътрудничество в областта на здравеопазването и медицинската наука.

Член 4

Договарящите страни се информират ежегодно за провежданите конгреси, конференции и други медицински прояви с международно участие в своите страни.

Член 5

Компетентни органи на договарящите страни по изпълнение на това споразумение са: в Република България-Министерството на здравеопазването; в Съюзна република Югославия-Съюзни-ят орган по въпросите на здравеопазването.

Член 6

Представители на компетентните органи на договарящите страни се срещат поред във всяка една от страните за: 1. изработване и подписване на планове за тригодишен период, които да конкретизират сътрудничеството и да определят финансовите условия за неговото осъществяване; 2. извършване на анализиране и оценка на резултатите от сътрудничеството.

Член 7

Договарящите страни координират на базата на взаимен интерес своята дейност като членове на Световната здравна организация и други международни организации в областта на здравеопазването.

Член 8

Изменения и допълнения в това споразумение могат да се правят при писмено съгласие на договарящите страни и влизат в сила по реда, предвиден за това споразумение.

Член 9

Това споразумение се сключва за срок 5 години.

Това споразумение влиза в сила в деня на получаване на втората нота, с която по дипломатически път договарящите страни се уведомяват взаимно, че са изпълнили изискванията на националното си законодателство за влизане на споразумението в сила.

Неговото действие се продължава автоматически за следващи периоди по 5 години, ако нито една от договарящите страни не уведоми с 6-месечно предизвестие по дипломатически път другата страна за намерението си да го прекрати не по-късно от 6 месеца преди изтичане срока на действие на споразумението.

Член 10

С влизането в сила на това споразумение се прекратява в отношенията между двете договарящи страни действието на Спогодбата между правителството на Народна република България и правителството на Федеративна народна република Югославия за сътрудничество в областта на здравеопазването, социалните грижи и плановото изграждане на населените места, подписана в София на 16 януари 1963 г.

Съставено в София на 25 юли 2002 г. в два оригинални екземпляра, всеки на български и сръбски език, като двата текста са еднакво автентични.

За правителството За Съюзното на Република правителство на Съюзна

България: република Югославия: Божидар Финков, Горан Свиланович, министър на министър на здравеопазването външните работи