Постановление № 147 от 13 юли 2012 г. за изменение и допълнение на Устройствения правилник на Държавната агенция за бежанците при Министерския съвет, приет с Постановление № 59 на Министерския съвет от 2008 г.

ПОСТАНОВЛЕНИЕ № 147 ОТ 13 ЮЛИ 2012 Г. за изменение и допълнение на Устройствения правилник на Държавната агенция за бежанците при Министерския съвет, приет с Постановление № 59 на Министерския съвет от 2008 г. (обн., ДВ, бр. 34 от 2008 г.; изм. и доп., бр. 48 и 58 от 2008 г., бр. 42 от 2009 г. и бр. 31 от 2010 г.)

МИНИСТЕРСКИЯТ СЪВЕТ ПОСТАНОВИ: § 1. В чл. 5, ал. 2 се правят следните изменения и допълнения: 1. В т. 7 накрая се поставя запетая и се добавя „като може да сключва международни договори и споразумения за сътрудничество в областта на убежището и бежанците“.

2. Създава се нова т. 16: „16. в рамките на предоставените му правомощия издава индивидуални административни актове;“.

3. Досегашната т. 16 става т. 17. § 2. В чл. 6 се правят следните изменения и допълнения: 1. Създава се нова ал. 4: „(4) Председателят на Държавната агенция за бежанците може да делегира на заместник-председателите правомощията си относно: 1. предоставяне, отказ и прекратяване на статут на бежанец и на хуманитарен статут в Република България; отнемане на временна закрила в случаите по чл. 17, ал. 4 от Закона за убежището и бежанците; 2. спиране и прекратяване на производството за предоставяне на статут; 3. вземане на решения по молби за събиране на семейства; 4. вземане на решения по други молби на чужденците, на които е открито производство за предоставяне на статут или им е предоставен статут на бежанец или хуманитарен статут в Република България; 5. издаване на наказателни постановления по глава осма от Закона за убежището и бежанците; 6. други правомощия в рамките на своята компетентност.“

2. Създава се ал. 5: „(5) Председателят на агенцията може да делегира на главния секретар и на директорите на териториални поделения правомощия в рамките на своята компетентност, регламентирани в закон или в друг нормативен акт.“

3. Досегашната ал. 4 става ал. 6.

§ 3. В чл. 8 ал. 1 се изменя така: „(1) Структурата на агенцията включва инспекторат, служител по сигурността на информацията, финансов контрольор, обща администрация, организирана в две дирекции, специализирана администрация, организирана в две дирекции, и териториални поделения.“ § 4. В чл. 10, ал. 1, т. 10 накрая се поставя запетая и се добавя „организира и отговаря за достъпа на граждани до обществена информация в съответствие със законовите им права“. § 5. В чл. 11 ал. 2 се изменя така: „(2) Инспекторатът осъществява административен контрол върху дейността на агенцията, като: 1. извършва комплексни, планови, тематични, извънпланови и последващи проверки на структури, дейности и процеси в агенцията за: а) спазването на вътрешните правила за организацията на работата от служителите в администрацията; б) спазването на законите и подзаконовите актове; в) разглеждане на постъпили сигнали, молби и жалби на граждани и организации срещу незаконни или неправилни действия или бездействия на служители от администрацията; г) привлича при необходимост експерти от общата и специализираната администрация по конкретни проверки; 2. осъществява контрол по предоставянето на административни услуги; 3. събира и анализира информация и извършва проверки за установяване на нарушения, прояви на корупция и неефективна работа в агенцията; 4. докладва на председателя информация за констатациите от направените проверки и дава становища, препоръки и предложения за отстраняване на допуснатите пропуски и нарушения и за подобряване на работата; 5. анализира ефективността на дейността на администрацията на агенцията и на отделни административни структури в нея; 6. контролира спазването на предписанията на компетентните органи при извършени проверки; 7. осъществява контрол и извършва проверки по Закона за предотвратяване и установяване на конфликт на интереси; 8. осъществява мониторинг и анализ на имотните декларации; 9. може да предлага на председателя образуване на дисциплинарно производство при констатирани нарушения на служебни задължения, както и на Кодекса за поведение на служителите в държавната администрация; 10. прави предложения за нови или за изменение на вътрешноведомствени актове, регламентиращи организацията на работата и дейността на администрацията; 11. ежегодно изготвя отчет за извършените проверки, като предоставя на председателя аналитичен доклад за контролната дейност през предходната година; 12. предлага на председателя да сезира компетентните органи при наличие на данни за извършени престъпления; 13. осъществява и други контролни функции, произтичащи от нормативни актове или възложени със заповед на председателя.“ § 6. Член 12 се изменя така: „Чл. 12. Служителят по сигурността на информацията е на пряко подчинение на председателя и изпълнява следните задачи: 1. следи за спазването на изискванията на Закона за защита на класифицираната информация и на международните договори във връзка със защитата на класифицираната информация; 2. прилага правилата относно видовете защита на класифицираната информация; 3. разработва план за охрана на агенцията чрез физически и технически средства и следи за изпълнението му; 4. осъществява процедурата по обикновено проучване съгласно чл. 47 от Закона за защита на класифицираната информация и води регистър на проучените лица; 5. следи за правилното определяне на нивото на класификация на информацията; 6. води на отчет случаите на нерегламентиран достъп до класифицирана информация и на взетите мерки, за което информира незабавно Държавната комисия по сигурността на информацията; 7. отговаря за зоните за сигурност, за охранителния и пропускателния режим, за външни лица и моторни превозни средства; 8. организира и отговаря за дейностите по управление на отбранително-мобилизационната подготовка в агенцията; 9. разработва и поддържа плана за привеждане на агенцията в готовност за работа във военно време, плана за разсредоточаване и евакуация и плана на агенцията за действие при кризи от военен характер; 10. организира оповестяването при привеждане на страната от мирно във военно положение и при кризи; 11. организира и провежда обучението на служителите в агенцията по защитата на класифицираната информация и за действие при кризи от военен и невоенен характер; 12. осъществява връзки и взаимодействия с националните служби по отношение на мобилизационните дейности и при кризи; 13. изпълнява и други задачи, свързани със защита на класифицираната информация, отбранително-мобилизационната подготовка и управлението при кризи, както и задачи, поставени от председателя на агенцията; 14. оказва съдействие и подпомага дейността при кризи, извънредни ситуации и временна закрила.“ § 7. В чл. 13 се правят следните допълнения: 1. В ал. 3 се създава т. 5: „5. осъществява предварителен контрол на средствата, получени по международни програми и проекти.“

2. Създава се ал. 4: „(4) Финансовият контрольор подпомага председателя при: 1. идентифицирането, оценката и управлението на рисковете, застрашаващи постигането на целите на агенцията; 2. наблюдението, оценката и актуализирането на системите за финансово управление и контрол и предприемането на мерки за подобряването им в изпълнение на препоръки от проверяващи органи; 3. изпълнението на други задачи, възложени от него.“ § 8. В чл. 15 ал. 2 се изменя така: „(2) Общата администрация е организирана в две дирекции: „Административно-правно обслужване, процесуално представителство и човешки ресурси“ и „Финансово-счетоводни дейности, управление на собствеността и обществени поръчки.“ § 9. Член 16 се изменя така: „Чл. 16. Дирекция „Административно-правно обслужване, процесуално представителство и човешки ресурси“: 1. участва в разработването на проекти на нормативни и вътрешноведомствени актове, изготвя становища по проекти на закони и други нормативни актове, осигурява правна помощ в работата на административните звена на агенцията и дава становища по правни въпроси; 2. осъществява процесуално представителство пред съдилищата по дела от трудовоправен, гражданскоправен и друг характер; осъществява правно осигуряване на дейността на агенцията, следи за спазването на нормативните актове; осъществява процесуално представителство по административни дела, образувани по жалби срещу решения по молби за закрила по реда на Закона за убежището и бежанците; участва в изготвянето на договори, свързани с дейността на агенцията; 3. оказва правна помощ в работата на специализираната администрация на агенцията, включително на териториалните й поделения, и дава становища по правни въпроси, свързани с производството по предоставяне статут на бежанец и хуманитарен статут; 4. организира дейностите по управление на човешките ресурси и по оценяване изпълнението на длъжността от служителите; организира провеждането на конкурси по Закона за държавния служител и на Кодекса на труда; изготвя длъжностното и поименното разписание на администрацията; организира и участва в разработването и актуализирането на длъжностните характеристики на служителите; образува, води на отчет и съхранява служебните и трудовите досиета на служителите; 5. изготвя актовете, свързани с възникването, изменянето и прекратяването на трудовите и служебните правоотношения, на заповедите за отпуск, за налагане на дисциплинарни наказания и за търсене на имуществена отговорност от виновните длъжностни лица, както и извършва вписванията в Административния регистър по чл. 61 от Закона за администрацията; 6. организира обучение, планира и осъществява програми за обучение и професионална квалификация на служителите, както и организира дейността на Учебния център; подпомага дейността и обучението на длъжностните лица, провеждащи процедури по предоставяне на статут и изготвяне на решения съгласно Закона за убежището и бежанците; 7. подготвя отговори и дава становища по постъпили жалби, сигнали и предложения; изготвя анализи, справки и отчети за дейността на администрацията; 8. организира и осъществява програмното и техническото осигуряване на компютърната техника, инсталирането и поддържането й, както и поддържането на автоматизираната информационна система и локалната мрежа; осигурява интегрирането на информационната система на агенцията с информационните системи на другите звена от държавната администрация; поддържа и актуализира страницата на агенцията в интернет; 9. организира, осигурява и следи за спазването на изискванията за здравословни и безопасни условия на труд, като изготвя необходимите документи и провежда инструктажи на служителите; организира и осигурява почистването и отговаря за санитарно-хигиенните условия в агенцията; 10. организира и осъществява движението на входящата, изходящата и вътрешната кореспонденция; систематизира, съхранява и обработва документите от общия и специализирания архив на агенцията и организира използването им; осъществява и организира размножителната и куриерската дейност.“ § 10. Създава се нов чл. 17: „Чл. 17. Дирекция „Финансово-счетоводни дейности, управление на собствеността и обществени поръчки“: 1. разработва проекта на годишен бюджет и проекта на бюджетна прогноза на агенцията; разпределя и следи за законосъобразното и целесъобразното разходване на бюджетни средства при стриктно спазване на финансовата дисциплина; подготвя и обосновава предложения за корекции по утвърдения бюджет на агенцията пред първостепенния разпоредител; 2. отговаря за цялостното финансово-счетоводно обслужване на дейността на агенцията; осигурява съхраняването на счетоводните документи и отговаря за систематизирането им; организира, осъществява и контролира извършването на инвентаризации съгласно изискванията на Закона за счетоводството и другите нормативни актове; 3. изготвя годишния финансов отчет на агенцията, ежемесечните и тримесечните отчети за касовото изпълнение и капиталовите разходи; отчита средствата, получени по международни и национални програми и проекти, както и от дарения, и следи за законосъобразното им разходване; 4. поддържа контакти с първостепенния разпоредител с бюджетни кредити и с Министерството на финансите, като изпълнява техните законосъобразни разпореждания и изисквания; разработва и съгласува финансовите обосновки към проекти на нормативни актове; 5. организира съставянето и сключването на договори, свързани с дейността на агенцията; 6. организира и отговаря за правилното, законосъобразното, целесъобразното и ефективното ползване на недвижимите имоти и движимите вещи – собственост на агенцията или предоставени й за ползване; организира, осъществява и отговаря за снабдяването, съхраняването и разпределянето на стоково-материалните ценности; организира, отговаря и следи за техническата изправност, правилната експлоатация и поддръжката на ведомствения автотранспорт, отчита разходите за гориво и горивни материали; 7. планира, организира и координира всички действия във връзка с подготовката и провеждането на процедури за възлагане на обществени поръчки; организира подготовката и изпращането на информация за Регистъра на обществените поръчки; 8. осъществява инвестиционно проучване на обектите и изготвя предложения за необходимостта от капитални вложения за основен ремонт, реконструкция и ново строителство, организира и контролира извършването на текущи ремонти, планово строителство, капитален ремонт, поправка на дълготрайните материални активи и товарно-разтоварните работи; 9. следи за законосъобразното и ефективното стопанисване и поддържане на материално-техническата база в териториалните звена на агенцията; 10. организира и отговаря за поддръжката и ремонта на електрическата, водопроводната, отоплителната и други мрежи и съоръжения; 11. организира и контролира спазването на изискванията за пожарна и аварийна безопасност, като изготвя необходимите вътрешнонормативни документи.“ § 11. В чл. 18 ал. 2 се изменя така: „(2) Специализираната администрация е организирана в две дирекции: „Качество на процедурата, временна закрила и компетентност за разглеждане на молбите“ и „Международна дейност и Европейски бежански фонд“.“ § 12. Член 19 се изменя така: „Чл. 19. Дирекция „Качество на процедурата, временна закрила и компетентност за разглеждане на молбите“: 1. осъществява мониторинг на транзитните и регистрационно-приемателните центрове във връзка с административните производства по Закона за убежището и бежанците, като изготвя компетентни становища до решаващия орган относно вземане на решения; 2. координира организацията между транзитните и регистрационно-приемателните центрове във връзка с приемане и настаняване на чужденци, подали молба за закрила; 3. извършва текущи и периодични обучения на интервюиращите органи във връзка с административните производства по Закона за убежището и бежанците; 4. осъществява мониторинг във връзка с качеството на процедурата по предоставяне на закрила на лица, търсещи закрила, от уязвими групи; 5. оказване на психологическа помощ на чужденци, търсещи закрила; 6. проучва и изяснява факти и обстоятелства по искане на Президента на Република България и изготвя мотивирано становище по подадена молба за убежище; 7. събира и проверява доказателствата и взема решения в производството по глава шеста, раздел Iа от Закона за убежището и бежанците; 8. участва при изготвянето на становища по проекти на нормативни актове, имащи отношение към процедурата по предоставяне на международна закрила; 9. разработва инструкции и указания във връзка с административните производства по Закона за убежището и бежанците; 10. организира взаимодействието и обмена на информация във връзка с административните производства по Закона за убежището и бежанците между агенцията и други държавни органи; 11. организира взаимодействието и обмена на информация с Министерството на вътрешните работи във връзка с приемането и предаването на чужденци, потърсили закрила, заедно с всички съпровождащи ги документи; 12. осъществява административното сътрудничество със съответните институции на държавите, прилагащи Регламент (ЕО) № 343/2003 на Съвета, Регламент (ЕО) № 1560/2003 на Комисията, Регламент (ЕО) № 2725/2000 на Съвета и Регламент (ЕО) № 407/2002 на Съвета, и организира и координира дейностите по прилагането им; 13. изготвя статистически доклади до Европейската комисия във връзка с производството по глава шеста, раздел Iа от Закона за убежището и бежанците; 14. осъществява взаимодействие и изготвя статистически доклади и аналитични материали за Европейската комисия, за представителството на Върховния комисар на Организацията на обединените нации за бежанците, за Мисията на Република България към Европейките общности в Брюксел и други; 15. осъществява мониторинг при въвеждането на данни в Автоматизираната информационна система „Бежанци“ и при издаването на разрешение за прехвърляне на чужденец, ползващ се от временна закрила; 16. изготвя образците на удостоверителни документи; 17. организира реда за ползването и отговаря за съхраняването на личните дела на чужденците, чиято процедура по предоставяне на международна закрила е приключила с влязло в сила решение; 18. предлага организационни и практически действия и координира дейностите по отношение на чужденците, търсещи закрила, при постановяване на акт за временна закрила; оказва съдействие в изпълнение на Директива на ЕС 2001/55/20.07.2001 г. при военно или друго извънредно положение, при кризи и във връзка с отбранително-мобилизационната подготовка; 19. осъществява разработването на задачи и дейности за подготовка и обучение на служителите при възникване на извънредна ситуация; 20. изготвя, актуализира планове и организира дейности, свързани с постановяване на временна закрила; 21. разработва, актуализира планове и организира дейности във връзка с управление при кризи и извънредни ситуации; 22. оказва съдействие и подпомага дейността по отбранително-мобилизационната подготовка в агенцията, осъществява връзки и взаимодействие с компетентните държавни органи по отношение на мобилизационните дейности и гражданската защита.“ § 13. В чл. 21 се правят следните изменения и допълнения: 1. Думите „Европейски въпроси, международна дейност и Европейски бежански фонд“ се заменят с „Международна дейност и Европейски бежански фонд“.

2. Точка 1 се изменя така: „1. осъществява общата координация и поддържа системата за документооборот с органите на ЕС и с държавите членки в областта на убежището и бежанците;“.

3. Точка 3 се изменя така: „3. организира и подпомага сътрудничеството на агенцията с международни правителствени организации, европейски служби, работещи по проблемите на бежанците и правата на човека, и с неправителствени организации;“.

4. В т. 7 думите „взаимодействие и изготвя“ се заменят с „взаимодействие, изготвя и представя“.

5. Точка 9 се изменя така: „9. осъществява изготвянето и прилагането на програми по презаселване и релокация;“.

6. В т. 19 накрая се добавя „и система за финансова отчетност на средствата по Европейския бежански фонд и националното съфинансиране;“.

7. Точка 20 се изменя така: „20. участва в планирането и организирането на средствата по годишни програми на Европейския бежански фонд, отчита аналитично изпълнението на програмите и изготвя обща финансова рамка на средствата от Европейския бежански фонд;“.

8. Създават се т. 23 и 24: „23. осигурява спазването на изискванията за информираност и публичност във връзка с дейността на Европейския бежански фонд; 24. съдейства на Комитета за наблюдение, като осигурява необходимите за дейността му документи.“ § 14. В чл. 23, ал. 2 се правят следните изменения и допълнения: 1. В т. 5 след думите „изготвят предложения“ се поставя запетая и се добавя „становища и мотивирани проекторешения на председателя по глава шеста, раздели ІІІ и ІV от Закона за убежището и бежанците;“.

2. Създават се т. 16 и 17: „16. организират грижите за непридружените малолетни и непълнолетни чужденци, търсещи закрила, като съдействат за настаняването им при роднини и близки, в приемни семейства, в специализирани заведения или в други места за настаняване; 17. провежда производство по молби за събиране на семейства на чужденци с предоставен статут и на чужденци, ползващи се от временна закрила, и изготвя мотивирани проекторешения по тях.“ § 15. Член 24 се изменя така: „Чл. 24. (1) Интеграционните центрове са териториални поделения на агенцията за осигуряване на обучение по български език, професионална квалификация и други дейности, необходими за адаптирането и интегрирането на чужденците, търсещи или получили закрила в Република България.

(2) Интеграционните центрове: 1. планират и организират обучението по български език на търсещи и получили закрила чужденци и издават удостоверения за завършен курс; 2. организират и осъществяват съвместно с регионалните инспекторати по образованието дейностите по установяване степента на придобитите знания по български език на търсещите или получилите закрила чужденци и насочването им към държавните и общинските училища на Република България; 3. организират и провеждат занимания и обучение на малолетни и непълнолетни чужденци, търсещи и получили закрила в Република България; 4. съдействат на чужденците, търсещи или получили закрила, за признаване на завършени етапи на училищно обучение или степени на образование и професионална квалификация по документи, издадени от училища на други държави; 5. планират, организират и провеждат курсове за професионална квалификация и преквалификация на чужденци, търсещи или получили закрила, в професионалните кабинети на центъра и издават удостоверения за завършено професионално обучение; 6. съдействат на чужденците с предоставен статут на бежанец или хуманитарен статут за професионално обучение, за намиране на работа чрез дирекциите „Бюро по труда“, за получаване на помощи и права от дирекциите за социално подпомагане, както и от други институции при условията и по реда за българските граждани; 7. разработват с партньорски организации и съвместно с органите на местното самоуправление реализират национални програми за интеграция на получилите закрила чужденци; 8. организират подпомагането на търсещи или получили закрила чужденци, като провеждат социално интервю и изготвят доклад с предложение за отпускане или отказване на социална помощ; 9. разработват и изпълняват програми и дейности за психологическа, социална и здравна защита, адаптация и интеграция на чужденците със специални нужди; 10. участват в разработването и реализирането на програми и мерки за адаптация и интеграция на приети за презаселване и релокация на бежанци; 11. планират и организират спортни и здравнопросветни дейности, организират и осъществяват дейности за социална ориентация и културна адаптация на чужденците, търсещи или получили закрила; 12. организират грижите за непридружените малолетни и непълнолетни чужденци, получили закрила, като съдействат за настаняването им при роднини и близки, в приемни семейства, в специализирани заведения или в други места за настаняване; 13. участват в разработването и реализирането на програми и проекти за адаптация и интеграция на търсещи или получили закрила чужденци, финансирани от европейски фондове или от други донори; 14. взаимодействат с държавните органи, с органите на местното самоуправление и местната администрация, с неправителствените организации за интеграция на чужденците, получили закрила, в рамките на тяхната компетентност.“ § 16. В чл. 26 се правят следните изменения и допълнения: 1. Създава се нова ал. 3: „(3) При служебна необходимост с цел подобряване организацията на работа председателят на агенцията може да регламентира със заповед плаващо работно време за служителите на агенцията при задължително отработване на 8 часа дневно. Редът за отчитане на работното време се определя с вътрешнонормативен акт на председателя на агенцията.“

2. Досегашните ал. 3 – 6 стават съответно ал. 4 – 7.

3. Създава се ал. 8: „(8) Председателят на агенцията може да определи и друго работно време за служители от отделни административни звена с цел осигуряване на необходимите условия за изпълнение на функциите им.“ § 17. В чл. 30 ал. 3 се изменя така: „(3) Изходящите от агенцията документи се съставят на бланка в два екземпляра. Вторият екземпляр съдържа имената, длъжността, съответното административно звено и подписа на служителя, изготвил документа, и на лицата, заемащи ръководни длъжности, които са го съгласували, като се посочва и датата.“ § 18. Параграф 1 от преходните и заключителните разпоредби се отменя. § 19. Приложението към чл. 8, ал. 4 се изменя така: „Приложение към чл. 8, ал. 4

Численост на персонала на Държавната агенция за бежанците при Министерския съвет – 133 щатни бройки

Председател 1

Политически кабинет 3 в т.ч.: Заместник-председатели 2

Експерт за връзки с обществеността 1

Главен секретар 1

Инспекторат 1

Служител по сигурността на информацията 1

Финансов контрольор 1

Обща администрация 30 в т.ч.: дирекция „Административно-правно, обслужване, процесуално представителство и човешки ресурси“ 13 в т.ч. директор 1 дирекция „Финансово-счетоводни дейности, управление на собствеността и обществени поръчки“ 17 в т.ч. директор 1

Специализирана администрация 22 дирекция „Качество на процедурата, временна закрила и компетентност за разглеждане на молбите“ 11 в т.ч. директор 1

„Международна дейност и

Европейски бежански фонд“ 11 в т.ч. директор 1

Териториални поделения 73 в т.ч.: Регистрационно-приемателен център – София 27 в т.ч. директор 1

Интеграционен център – София 7 в т.ч. директор 1

Регистрационно-приемателен център – с. Баня, община Нова Загора 8 в т.ч. директор 1

Транзитен център – с. Пъстрогор, община Свиленград 31 в т.ч. директор 1“

Заключителна разпоредба § 20. Постановлението влиза в сила от деня на обнародването му в „Държавен вестник“.

За министър-председател: Цветан Цветанов

Главен секретар на Министерския съвет: Росен Желязков